
'ie  im  Jahre  1701,  also  etwa  ein  halbes  Jahrhundert  nach 
Descartes'  Tode,  von  einem  Unbekannten  herausgegebenen 
Opuscula  Posthuma  Physica  et  Mathematica  enthalten 
folgende  Schriften: 

1.  Mundus,  sive  Dissertatio  de  Lumine. 

2.  Tractatus  de  Mechanica. 

3.  N.  Poissonii  Elucidationes  Physicae  in  Cartesii  Musicam. 

4.  Regulae    ad    Directionem  Ingenii,    ut    et    Inquisitio 
Veritatis  per  Lumen  Naturale. 

5.  Primae  Cogitationes  circa  Generationem  Animalium. 

6.  Excerpta  ex  MSS.     R.  Des-Cartes. 

Uber  die  Person  des  Herausgebers  herrscht  volliges  Dunkel, 
nur  soviel  scheint  auf  Grund  der  Vorrede  zu  der  Ausgabe  von 
1701  festzustehen,  dafi  der  Unbekannte  von  Baillet1)  abhangig 
war.  Es  muB  jedenfalls  in  Verwunderung  setzen,  dafi  der  Ge- 
samttitel  „Opuscula  physica  et  mathematica"  lautet,  also  von 
der  Philosophie  ganz  schweigt,  obwohl  doch  die  beiden  wich- 
tigsten  Schriften,  die  „Regeln"  und  die  „Erforschung"  rein  philo- 
sophischer  Art  sind.  Die  Vorrede  ist  wenig  aufklarend,  vor 
allem  erfahrt  man  nicht  recht,  warum  gerade  diese  und  nicht 
auch  andere  Schriften  Descartes'  zum  Abdruck  kommen. 

Der  lateinische  Text  der  „Regeln",  die  hier  allein  in  Betracht 
kommen,  ist  ziemlich  sorgfaltig  gedruckt,  verschiedene  Liicken 
sind  wohl  schon  im  Manuskript  Descartes'  vorhanden  gewesen. 
Ich  habe  mich  bemuht,  einige  MiBverstandnisse  des  Heraus- 
gebers  von  1701  und  eine  Reihe  von  Druckfehlern  zu  berich- 
tigen,  habe  aber  im  iibrigen  geglaubt,  den  Text  konservativ 
behandeln  zu  miissen. 


1)  Siehe    Baillet,     La   vie   de   Descartes,     Paris    1691    und    die    Vorrede    zu 
meiner  deutschen  Ausgabe  der  „Regeln"  (Phil.  Bibl.  Bd.   26  a). 


IV 

Der  Originaltext  der  Regeln  ist  so  selten  geworden,  dafi 
die  vorliegende  Ausgabe  wohl  keiner  weiteren  Rechtfertigung 
bedarf.  Man  hat  sich  bisher  meist  mit  den  franzosischen  Uber- 
setzungen  begniigt,  die  indessen  erheblich  von  einander  abweichen 
und  nicht  immer  ganz  korrekt  sind;  es  diirfte  sich  nun  doch 
empfehlen,  vor  allem  bei  den  Ubungen  in  den  philosophischen 
Seminarien  der  Universitaten,  den  lateinischen  Text  zugrunde 
zu  legen. 

Auf  die  Geschichte  und  die  Bedeutung  der  vorliegenden 
Schrift  einzugehen,  ist  hier  nicht  der  Ort,  ich  verweise  dafiir  auf 
die  Vorrede  zu  meiner  deutschen  Ausgabe  der  Regeln.  Aufier- 
dem  diirfte  es  sich  fiir  denjenigen,  der  beabsichtigt,  griindlichere 
Studien  zur  Erkenntniskritik  unseres  Philosophen  zu  treiben, 
empfehlen,  die  folgende  Literatur  zu  beriicksichtigen: 

Paul  Natorp,  Descartes'  Erkenntnistheorie.     Marburg   1882. 

J.  Millet,  Descartes,  sa  vie,  ses  travaux,  ses  decouvertes  avant  1637.    Paris  1867. 

Ernst  Cassirer,   Descartes'  Kritik  der  mathematischen  und  naturwissenschaftlichen 

Erkenntnis.     Berlin  1899.     Diss. 
Ders.     Das  Erkenntnisproblem    in    der  Philosophie   und  Wissenschaft  der  neueren 

Zeit.     Berlin   1906.     Band  I  S.  377  ff. 
Revue  de  Metaphysique    et  de  Morale.     Juillet   1896.     (Numero  specialement  con- 

sacre  a  Descartes.     Es    kommen   besonders    die  drei  ersten  Artikel  in  Betracht). 

Es  eriibrigt  mir  noch,  Herrn  Prof.  Dr.  Natorp  in  Marburg 
und  Herrn  Privatdozenten  Dr.  Ernst  Cassirer  in  Berlin  fiir  ihre 
bewahrten  Ratschlage  meinen  verbindlichsten  Dank  auszusprechen, 
ebenso  Herrn  Oberprimaner  Kreickemeier,  der  mich  bei  der  Ab- 
schrift  des  Textes  unterstiitzte. 

Darmstadt,  im  Oktober  1906. 

Artur  Buchenau. 


R.  Des-Cartes 


REGULAE 


AD 


DlRECTIONEM  INGENII. 


AMSTELODAMI 

EX  TYPOGRAPHIA  P.  &  S.  BLAEV 

PROSTANT  APUD  JANSSONIO-WAESBERGIOS,  BOOM  &  GOETHALS 

MDCCI 


i  Regula  I. 

Sttidiorum  ttuis  esse  debet  ingenii  directio  ad  solida  et  vera.    de  iis 
omnibns  qnae  occnrrunt,  proferenda  iudicia. 

Ea  est  hominum  consuetudo,  ut,  quoties  aliquam  similitu- 
dinem  inter  duas  res  agnoscunt,  de  utraque  iudicent,  etiam  in 
eo  in  quo  sunt  diversae,  quod  de  alterutra  verum  esse  com- 
pererunt.  Ita  scientias,  quae  totae  in  animi  cognitione  consistunt. 
cum  artibus,  quae  aliquem  corporis  usum  habitumque  desiderant, 
male  conferentes,  videntesque  non  omnes  artes  simul  ab  eodem 
homine  esse  addiscendas,  sed  illum  optimum  artificem  facilius 
evadere,  qui  unicam  tantum  exercet,  quoniam  eadem  manus 
agris  colendis  et  citharae  pulsandae,  vel  pluribus  eiusmodi  di- 
versis  officiis,  non  tam  commode,  quam  unico  ex  illis  possunt1) 
aptari;  idem  de  scientiis  etiam  crediderunt,  illasque  pro  diver- 
sitate  obiectorum  ab  invicem  distinguentes,  singulas  seorsim  et 
omnibus  aliis  omissis  quaerendas  esse  sunt  arbitrati.  In  quo 
sane  decepti  sunt.  Nam  cum  scientiae  omnes  nihil  aliud  sint 
quam  humana  sapientia,  quae  semper  una  et  eadem  manet, 
quantumvis  differentibus  subiectis  applicata,  nec  maiorem  ab 
illis  distinctionem  mutuatur,  quam  solis  lumen  a  rerum,  quas 
illustrat,  varietate,  non  opus  est  ingenia  limitibus  ullis  cohibere: 
neque  enim  nos  unius  veritatis  cognitio,  veluti  unius  artis  usus, 
ab  alterius  inventione  dimovet,  sed  potius  iuvat.  Et  profecto 
mirum  mihi  videtur,  plerosque  hominum  plantarum  vires,  siderum 
motus,  metallorum  transmutationes,  similiumque  disciplinarum 
obiecta  diligentissime  perscrutari,  atque  interim  fere  nullos  de 
bona  mente,  sive  de  hac  universali  Sapientia,  cogitare,  cum  tamen 
2  alia  |  omnia  non  tam  propter  se,  quam  quia  ad  hanc  aliquid  con- 
ferunt,  sint  aestimanda.  Ac  proinde  non  immerito  hanc  regulam 
primam  omnium  proponimus,  quia  nihil  prius  a  recta  quaerendae 
veritatis  via  nos  abducit,'2)  quam  si  non  ad  hunc  finem  generalem, 
sed  ad  aliquos  particulares  studia  dirigamus.  Non  de  perversis 
loquor  et  damnandis;  ut  sunt  inanis  gloria,  vel  lucrum  turpe:  ad 

hos  enim  perspicuum  est  fucatas  rationes,  et  vulgi  ingeniis  ac- 
commodata  ludibria,  longe  magis  compendiosum  iter  aperire, 
quam  possit  solida  veri  cognitio.  Sed  de  honestis  etiam  in- 
telligo  et  laudandis,  quia  ab  his  decipimur  saepe  subtilius;  ut  si 
quaeramus  scientias  utiles  ad  vitae  commoda,  vel  ad  illam  volup- 
tatem,  quae  in  veri  contemplatione  reperitur,  et  quae  fere  unica 
est  integra  et  nullis  turbata  doloribus  in  hac  vita  felicitas.  Hos  enim 
scientiarum  fructus  legitimos  possumus  quidem  exspectare;  sed 
si  de  illis  inter  studendum  cogitemus,  saepe  efficiunt,  ut  multa, 
quae  ad  aliarum  rerum  cognitionem  necessaria  sunt,  vel  quia 
prima  fronte  parum  utilia,  vel  quia  parum  curiosa  videbuntur, 
omittamus.  Credendumque  est,  ita  omnes  inter  se  esse  connexas, 
irt  longe  facilius  sit  cunctas  simul  addiscere,  quam  unicam  ab 
aliis  separare.  Si  quis  igitur  serio  rerum  veritatem  investigare 
vult,  non  singularem  aliquam  debet  optare  scientiam:  sunt  enim 
omnes  inter  se  coniunctae  et  a  se  invicem  dependentes;  sed 
cogitet  tantum  de  naturali  rationis  lumine  augendo,  non  ut  hanc 
aut  illam  scholae  difficultatem  resolvat,  sed  ut  in  singulis  vitae 
casibus  intellectus  voluntati  praemonstret  quid  sit  eligendum;  et 
brevi  mirabiles  se  et  longe  maiores  progressus  fecisse,  quam  qui 
ad  particularia  student,  et  non  eadem  omnia  quae  alii  cupiunt, 
esse  adeptum,  sed  altiora  etiam  quam  possint  exspectare,  com- 
periet. 


Regula  II. 

Circa    illa    tantum    obiecta    oportet   versari,    ad    quorum    certam    et 
indubitatam  cognitionem  nostra  ingenia  videntur  sufflcere. 

Omnis  scientia  est  cognitio  certa  et  evidens;  neque  doctior 
est  qui  de  multis  dubitat,  quam  qui  de  iisdem  nunquam  cogi- 
tavit,  sed  nihilominus  eodem  videtur  indoctior,  si  de  aliquibus 
falsam  concepit  opinionem,  ac  proinde  nunquam  studere  melius 
B  est,  |  quam  circa  obiecta  adeo  difficilia  versari,  ut  vera  a  falsis 
distinguere  non  valentes  dubia  pro  certis  cogamur  admittere, 
cum  in  illis  non  tanta  sit  spes  augendi  doctrinam,  quantum  est 
periculum  minuendi;  atque  ita  per  hanc  propositionem  rejicimus 
illas  omnes  probabiles  tantum  cognitiones,  nec  nisi  perfecte 
cognitis,  et  de  quibus  dubitari  non  potest,  statuimus  esse  creden- 
dum:  et  quamvis  valde  paucas  tales  existere  sibi  fortasse  per- 
suadeant  litterati,  quia  scilicet  ad  cognitiones  tales,  ut  nimis  faciles 


et  unicuique  obvias,  communi  quodam  gentis  humanae  vitio 
reflectere  neglexerunt,  moneo  tamen  longe  esse  plures  quam 
putant,  atque  tales  sufficere  ad  innumeras  propositiones  certo 
demonstrandas,  de  quibus  illi  hactenus  non  nisi  probabiliter 
disserere  potuerunt,  et  qui  crediderunt  indignum  esse  homine 
litterato  fateri  se  aliquid  nescire,  ita  assuevere  commentitias  suas 
rationes  adornare,  ut  sensim  postea  sibimetipsis  persuaserint, 
atque  ita  illas  pro  veris  venditarint. 

Verum  si  hanc  regulam  bene  servemus,  valde  pauca  occur- 
rent,  quibus  addiscendis  liceat  incumbere.  Vix  enim  in  scientiis 
ulla  quaestio  est,  de  qua  non  saepe  viri  ingeniosi  inter  se  dissen- 
serint.  Sed  quotiescumque  duorum  de  eadem  re  iudicia  in 
contrarias  partes  feruntur,  certum  est  alterutrum  saltem  decipi: 
ac  ne  unus  quidem  videtur  habere  scientiam,  si  enim  huius 
ratio  esset  certa  et  evidens,  ita  illam  alteri  posset  proponere,  ut 
eius  etiam  intellectum  tandem  convinceret.  De  omnibus  ergo 
quae  sunt  eiusmodi  probabiles  opiniones,  non  perfectam  scien- 
tiam  videmur  posse  acquirere,  quia  de  nobis  ipsis  plura  sperare, 
quam  caeteri  praestiterunt,  sine  temeritate  non  licet;  adeo  ut  si 
bene  calculum  ponamus,  solae  supersint  Arithmetica  et  Geometria 
ex  scientiis  iam  inventis,  ad  quas  huius  regulae  observatio  nos 
reducit. 

Neque  tamen  idcirco  damnamus  illam,  quam  caeteri  hactenus 
invenerunt,  philosophandi  rationem  et  scholasticorum  aptissima 
bellis  probabilium  syllogismorum  tormenta,  quippe  exercent  pue- 
rorum  ingenia,  et  cum  quadam  aemulatione  promovent,  quae 
longe  melius  est  eiusmodi  opinionibus  informari,  etiamsi  illas 
incertas  esse  appareat,  cum  inter  eruditos  sint  controversae, 
quam  si  libera  sibi  ipsis  relinquerentur,  fortasse  enim  ad  prae- 
cipitia  pergerent  sine  duce;  sed  quamdiu  praeceptorum  vesti- 
giis  insistent,  licet  a  vero  nonnunquam  deflectant,  certe  tamen 
iter  capessent,  saltem  hoc  nomine  magis  securum,  quod  iam  a 
4  i  prudentioribus  fuerit  probatum.  Atque  ipsimet  gaudemus,  nos 
etiam  olim  ita  in  scholis  fuisse  institutos:  sed  quia  illo  iam 
soluti  sumus  sacramento,  quod  ad  verba  Magistri  nos  adstrin- 
gebat,  et  tandem  aetate  satis  matura  manum  ferulae  subduximus, 
si  velimus  serio  nobis  ipsis  regulas  proponere,  quarum  auxilio 
ad  cognitionis  humanae  fastigium  adscendamus  haec  profecto 
inter  primas  est  admittenda  quae  cavet,  ne  otio  abutamur,  ut 
multi  faciunt,  quaecumque  facilia  sunt  negligentes,  et  nonnisi  in 
rebus  arduis  occupati,    de  quibus  subtilissimas   certe  coniecturas 

et  valde  probabiles  rationes  ingeniose  concinnant;  sed  post 
multos  labores  sero  tandem  animadvertunt,  se  dubiorum  multi- 
tudinem  tantum  auxisse,  nullam  autem  scientiam  didicisse. 

Nunc  vero  quia  paulo  ante  diximus  ex  disciplinis  ab  aliis 
cognitis  solas  Arithmeticam  et  Geometriam  ab  omni  falsitatis 
vel  incertitudinis  vitio  puras  existere;  ut  diligentius  rationem 
expendamus  quare  hoc  ita  sit,  notandum  est,  nos  duplici  via  ad 
cognitionem  rerum  devenire,  per  experientiam  scilicet,  vel  de- 
ductionem.  Notandum  insuper,  experientias  rerum  saepe  esse 
fallaces,  deductionem  vero  sive  illationem  puram  unius  ab  altero 
posse  quidem  omitti,  si  non  videatur,  sed  nunquam  male  fieri 
ab  intellectu  vel  minimum  rationali.  Et  parum  ad  hoc  prodesse 
mihi  videntur  illa  dialecticorum  vincula,  quibus  rationem  huma- 
nam  regere  se  putant,  etiamsi  eadem  aliis  usibus  aptissima  esse 
non  negem.  Omnis  quippe  deceptio,  quae  potest  accidere 
hominibus,  dico,  non  belluis,  nunquam  ex  mala  illatione  con- 
tingit,  sed  ex  eo  tantum,  quod  experimenta  quaedam  parum 
intellecta  supponantur,  vel  iudicia  temere  et  absque  fundamento 
statuantur. 

Ex  quibus  evidenter  colligitur,  quare  Arithmetica  et  Geo- 
metria  caeteris  disciplinis  longe  certiores  existant,  quia  scilicet 
hae  solae  circa  obiectum  ita  purum  et  simplex  versantur,  ut 
nihil  plane  supponant,  quod  experientia  reddiderit  incertum,  sed 
totae  insistunt  in  consequentiis  rationabiliter  deducendis.  Sunt 
igitur  omnium  maxime  faciles  et  perspicuae,  habentque  obiectum 
qu-ale  requirimus,  cum  in  illis  citra  inadvertentiam  falli  vix  huma- 
num  videatur.  Neque  tamen  ideo  mirum  esse  debet,  si  multo- 
rum  ingenia  se  sponte  potius  ad  alias  artes  vel  Philosophiam 
applicent:  hoc  enim  accidit,  quia  confidentius  sibi  quisque  dat 
divinandi  licentiam  in  re  obscura,  quam  in  evidenti,  et  longe 
5  facilius  est  de  qualibet  quaestione  aliquid  suspijcari,  quam  in  una 
quantumvis  facili  ad  ipsammet  veritatem  pervenire. 

Iam  vero  ex  his  omnibus  est  concludendum,  non  quidem 
solas  Arithmeticam  et  Geometriam  esse  addiscendas,  sed  tantum- 
modo  rectum  veritatis  iter  quaerentes  circa  nullum  obiectum 
debere  occupari,  de  quo  non  possint  habere  certitudinem  Arith- 
meticis  et  Geometricis  demonstrationibus  aequalem. 

Regula  III. 

Circa  obieeta  proposita,  non  quid  alii  senserint,  vel  quid  ipsi  suspice- 

mur,  sed  quid  clare  et  eridenter  possimus  intueri,  vel  certo  deducere, 

quaerendnm  est,  non  aliter  enim  scientia  acquiritur. 

Legendi  sunt  Antiquorum  libri,  quoniam  ingens  beneficium 
est  tot  hominum  laboribus  nos  uti  posse;  tum  ut  illa,  quae  iam 
olim  recte  inventa  sunt,  cognoscamus,  tum  etiam  ut,  quaenam 
ulterius  in  omnibus  disciplinis  supersint  excogitanda  admoneamur. 
Sed  interim  valde  periculosum  est,  ne  quae  forsitan  errorum 
maculae  ex  illorum  nimis  attenta  lectione  contractae,  quantum- 
libet  invitis  et  caventibus  nobis  adhaereant.  Eo  enim  scriptores 
solent  esse  ingenio,  ut,  quoties  in  alicuius  opinionis  controversae 
discrimen  inconsulta  credulitate  delapsi  sunt,  nos  semper  eodem 
trahere  conentur  subtilissimis  argumentis.  Contra  vero,  quoties 
aliquid  certum  et  evidens  feliciter  invenerunt,  nunquam  exhibeant 
nisi  variis  ambagibus  involutum,  timentes  scilicet  s)  ne  simplicitate 
rationis  inventi  dignitas  minuatur,  vel  quia  nobis  invident  apertam 
veritatem. 

Nunc  autem,  quantumvis  essent  omnes  ingenui  et  aperti, 
nec  ulla  nobis  unquam  dubia  pro  veris  obtruderent,  sed  cuncta 
exponerent  bona  fide,  quia  tamen  vix  quicquam  ab  uno  dictum 
est,  cuius  contrarium  ab  aliquo  alio  non  afferatur,  semper  esse- 
mus  incerti,  utri  credendum  foret,  et  nihil  prodesset  suffragia 
numerare,  ut  illam  sequeremur  opinionem,  quae  plures  habet 
Auctores.  Nam  si  agatur  de  quaestione  difhcili,  magis  credibile 
est  eius  veritatem  a  paucis  inveniri  potuisse,  quam  a  multis. 
Sed  quamvis  etiam  omnes  inter  se  consentirent,  non  tamen 
sufficeret  illorum  doctrina:  neque  enim  unquam,  ex  gr.,  Mathe- 
6  matici  evademus,  licet  omnes  aliorum  demonstrationes  memoria 
teneamus,  nisi  simus  etiam  ingenio  apti  ad  quaecumque  proble- 
mata  resolvenda;  vel  Philosophi,  si  omnia  Platonis  et  Aristotelis 
argumenta  legerimus,  de  propositis  autem  rebus  stabile  iudicium 
ferre  nequeamus:  ita  enim,  non  scientias4)  videremur  didicisse, 
sed  historias. 

Monemur  praeterea,  nullas  omnino  coniecturas  nostris  de 
rerum  veritate  iudiciis  esse  unquam  admiscendas;  cuius  rei 
animadversio  non  exigui  est  momenti:  neque  enim  potior  ratio 
est,  quare  nihil  iam  in  vulgari  Philosophia  reperiatur  tam  evi- 
dens  et   certum,    ut   in   controversiam   adduci   non   possit,    quam 

quia  primum  studiosi  res  perspicuas  et  certas  agnoscere  non 
contenti,  obscuras  etiam  et  ignotas,  quas  probabilibus  tantum 
coniecturis  attingebant,  ausi  sunt  asserere,  quibus  sensim  postea 
ipsimet  integram  adhibentes  fidem,  atque  illas  cum  veris  et 
evidentibus  sine  discrimine  permiscentes,  nihil  tandem  conclu- 
dere  potuerunt,  quod  non  ex  aliqua  eiusmodi  propositione  pen- 
dere  videretur,  ac  proinde  quod  non   esset  incertum. 

Sed  ne  deinceps  in  eundem  errorem  delabamur,  hic  recen- 
sentur  omnes  intellectus  nostri  actiones,  per  quas  ad  rerum 
cognitionem  absque  ullo  deceptionis  metu  possimus  pervenire; 
admittunturque  tantum  duae,  intuitus  scilicet  et  deductio.5) 

Per  intuitum  intelligo,  non  fluctuantem  sensuum  fidem,  vel 
male  componentis  imaginationis  iudicium  fallax,  sed  mentis 
purae  et  attentae  tam  facilem  distinctumque  conceptum,  ut  de 
eo,  quod  intelligimus  nulla  prorsus  dubitatio  relinquatur,  seu, 
quod  idem  est,  mentis  purae  et  attentae  non  dubium  concep- 
tum,  qui  a  sola  rationis  luce  nascitur,  et  ipsamet  deductione 
certior  est,  quia  simplicior,  quam  tamen  etiam  ab  homine  male 
fieri  non  posse  supra  notavimus.  Ita  unusquisque  animo  potest 
intueri,  se  existere,  se  cogitare,  triangulum  terminari  tribus  lineis 
tantum,  globum  unica  superficie,  et  similia,  quae  longe  plura 
sunt  quam  plerique  animadvertant,  quoniam  ad  tam  facilia  men- 
tem  convertere  dedignantur. 

Caeterum  ne  qui  forte  moveantur  vocis,  intuitus,  novo  usu, 
aliarumque,  quas  eodem  modo  in  sequentibus  cogar  a  vulgari 
significatione  removere,  hic  generaliter  admoneo,  me  non  plane 
cogitare,  quomodo  quaeque  vocabula  his  ultimis  temporibus 
fuerint  in  scholis  usurpata,  quia  difficillimum  foret  iisdem  nomini- 
bus  uti,  et  penitus  diversa  sentire;  sed  me  tantum  advertere, 
7quid  singula  verba  Latine  significent,  ut,  quoties  propria  desunt, 
illa  transferam  ad  meum  sensum,  quae  mihi   videntur   aptissima. 

At  vero  haec  intuitus  evidentia  et  certitudo,  non  ad  solas 
enuntiationes,  sed  etiam  ad  quoslibet  discursus  requiritur.  Nam, 
ex.  gr.,  sit  haec  consequentia,  2  et  2  efficiunt  idem  quod  3  et.i, 
non  modo  intuendum  est,  2  et  2  efficere  4,  et  3  et  1  efficere 
quoque  4,  sed  insuper  ex  his  duabus  propositionibus  tertiam 
illam  necessario  concludi. 

Hinc  iam  dubium  esse  potest,  quare  praeter  intuitum  hic 
alium  adiunximus  cognoscendi  modum,  qui  fit  per  deductionem, 
per  quam  intelligimus  illud  omne  quod  ex  quibusdam  aliis  certo 
cognitis  necessario  concluditur.    Sed  hoc  ita  faciendum  fuit,  quia 

plurimae  res  certo  sciuntur,  quamvis  non  ipsae  sint  evidentes, 
modo  tantum  a  veris  cognitisque  principiis  deducantur  per 
continuum  et  nullibi  interruptum  cogitationis  motum  singula 
perspicue  intuentis;  non  aliter  quam  longae  alicuius  catenae 
extremum  annulum  cum  primo  connecti  cognoscimus,  etiamsi 
uno  eodemque  oculorum  intuitu  non  omnes  intermedios,  a  qui- 
bus  dependet  illa  connexio,  contemplemur,  modo  illos  perlustra- 
verimus  successive,  et  singulos  proximis  a  primo  ad  ultimum 
adhaerere  recordemur.  Hic  igitur  mentis  intuitum  a  deductione 
certo(J)distinguimus  ex  eo,  quodin  hoc  motus  sive  successio  quae- 
dam  concipiatur,  in  illo  non  item:  et  praeterea,  quia  ad  hanc 
non  necessaria  est  praesens  evidentia,  qualis  ad  intuitum,  sed 
potius  a  memoria  suam  certitudinem  quodammodo  mutuatur. 
Ex  quibus  colligitur,  dici  posse  illas  quidem  propositiones,  quae 
ex  primis  principiis  immediate  concluduntur,  sub  diversa  con- 
sideratione,  modo  per  intuitum,  modo  per  deductionem  cognosci, 
ipsa  autem  prima  principia  per  intuitum  tantum,  et  contra  re- 
motas  conclusiones  non  nisi  per  deductionem. 

Atque  hae  duae  viae  sunt  ad  scientiam  certissimae,  neque 
plures  ex  parte  ingenii  debent  admitti,  sed  aliae  omnes  ut  sus- 
pectae  erroribusque  obnoxiae  rejiciendae  sunt:  quod  tamen  non 
impedit  quominus  illa,  quae  divinitus  revelata  sunt,  omni  cogni- 
tione  certiora  credamus,  cum  illorum  fides,  quaecumque  est  de 
obscuris,  non  ingenii  actio  sit,  sed  voluntatis;  et  si  quae  in 
intellectu  habeat  fundamenta,  illa  omnium  maxime  per  alterutram 
ex  viis  iam  dictis  inveniri  possint  et  debeant,  ut  aliquando  for- 
tasse  fusius  ostendemus. 


Regula  IV. 

Xeeessaria  est  methodus  ad  rcrum  veritatem  investigaiidam. 

Tam  caeca  Mortales  curiositate  tenentur,  ut  saepe  per 
ignotas  vias  deducant  ingenia  absque  ulla  sperandi  ratione,  sed 
tantummodo  periculum  facturi,  utrum  ibi  iaceat  quod  quaerunt; 
veluti  si  quis  tam  stolida  cupiditate  arderet  thesaurum  inve- 
niendi,  ut  perpetuo  per  plateas  vagaretur,  quaerendo  utrum  forte 
aliquem  a  viatore  amissum  reperiret.  Ita  student  fere  omnes 
Chymistae,  Geometrae  plurimi  et  Philosophi  non  pauci:  et  qui- 
dem  non  nego  illos  interdum  tam  feliciter  errare,  ut  aliquid  veri 
reperiant;    ideo  tamen  non  magis   industrios    esse   concedo,    sed 

tantum  magis  fortunatos.  Atqui  longe  satius  est  de  nullius  rei 
veritate  quaerenda  unquam  cogitare,  quam  id  facere  absque 
methodo:  certissimum  enim  est,  per  eiusmodi  studia  inordinata, 
et  meditationes  obscuras,  naturale  lumen  confundi,  atque  ingenia 
excaecari:  et  quicumque  ita  in  tenebris  ambulare  assuescunt, 
adeo  debilitant  oculorum  aciem,  ut  postea  lucem  apertam  ferre 
non  possint,  quod  etiam  experientia  comprobatur,  cum  saepissime 
videamus  illos,  qui  litteris  operam  nunquam  navarunt,  longe 
solidius  et  clarius  de  obviis  rebus  iudicare,  quam  qui  perpetuo 
in  scholis  sunt  versati.  Per  methodum  autem  intelligo  regulas 
certas  et  faciles,  quas  quicumque  exacte  servaverit,  nihil  unquam 
falsum  pro  vero  supponet,  et  nullo  mentis  conatu  inutiliter  con- 
sumpto,  sed  gradatim  semper  augendo  scientiam,  perveniet  ad 
veram  cognitionem  eorum  omnium  quorum  erit  capax. 

Notanda  autem  hic  sunt  duo  haec,  nihil  nimirum  falsum  pro 
vero  supponere,  et  ad  omnium  cognitionem  pervenire:  quoniam, 
si  quid  ignoramus  ex  iis  omnibus  quae  possumus  scire,  id  fit 
tantum,  vel  quia  nunquam  advertimus  viam  ullam,  quae  nos 
duceret  ad  talem  cognitionem,  vel  quia  in  errorem  contrarium 
lapsi  sumus.  At  si  methodus  recte  explicet,  quomodo  mentis 
intuitu  sit  utendum,  ne  in  errorem  vero  contrarium  delabamur 
et  quomodo  deductiones  inveniendae  sint,  ut  ad  omnium  cogni- 
tionem  perveniamus,  nihil  aliud  requiri  mihi  videtur  ut  sit  com- 
pleta,  cum  nullam  scientiam  haberi  posse,  nisi  per  mentis  in- 
9  tuitum  vel  deductionem,  iam  |  ante  dictum  sit.  Neque  enim  etiam 
illa  extendi  potest  ad  docendum,  quomodo  hae  ipsae  operationes 
faciendae  sint,  quia  sunt  omnium  simplicissimae  et  primae,  adeo 
ut,  nisi  illis  uti  iam  ante  posset  intellectus  noster,  nulla  ipsius 
methodi  praecepta  quantumcumque  facilia  comprehenderet. 
Aliae  autem  mentis  operationes,  quas  harum  priorum  auxilio 
dirigere  contendit  Dialectica,  hic  sunt  inutiles,  vel  potius  inter  im- 
pedimenta  numerandae,  quia  nihil  puro  rationis  lumini  superaddi 
potest,  quod  illud  aliquo  modo  non  obscuret. 

Cum  igitur  huius  methodi  utilitas  sit  tanta,  ut  sine  illa 
litteris  operam  dare,  nociturum  esse  videatur  potius,  quam  pro- 
futurum,  facile  mihi  persuadeo,  illam  iam  ante  a  maioribus  in- 
geniis,  vel  solius  naturae  ductu,  fuisse  aliquo  modo  perspectam. 
Habet  enim  humana  mens  nescio  quid  divini,  in  quo  prima 
cogitationum  utilium  semina  ita  iacta  sunt,  ut  saepe  quantumvis 
neglecta  et  transversis  studiis  suffocata  spontaneam  frugem  pro- 
ducant;  quod   experimur  in  facillimis  scientiarum  Arithmetica  et 

Geometria:  satis  enim  advertimus  veteres  Geometras  analysi 
quadam  usos  fuisse,  quam  ad  omnium  problematum  resolutionem 
extendebant,  licet  eamdem  posteris  inviderint.  Et  iam  viget 
Arithmeticae  genus  quoddam,  quod  Algebram  vocant,  ad  id 
praestandum  circa  numeros,  quod  veteres  circa  figuras  faciebant. 
Atque  haec  duo  nihil  aliud  sunt,  quam  spontaneae  fruges  ex 
ingenitis  huius  methodi  principiis  natae,  quas  non  miror  circa 
harum  artium  simplicissima  obiecta  felicius  crevisse  hactenus, 
quam  in  caeteris,  ubi  maiora  illas  impedimenta  solent  suffocare: 
sed  ubi  tamen  etiam,  modo  summa  cura  excolantur,  haud  dubie 
poterunt  ad  perfectam  maturitatem  pervenire. 

Hoc  vero  ego  praecipue  in  hoc  tractatu  faciendum  suscepi: 
neque  enim  magni  facerem  has  regulas,  si  non  sufficerent  nisi 
ad  inania  illa  problemata  resolvenda,  quibus  Logistae  vel  Geo- 
metrae  otiosi  ludere  consueverunt.  Sic  enim  me  nihil  aliud 
praestitisse  crederem,  quam  quod  fortasse  subtilius  nugarer  quam 
caeteri.  Et  quamvis  multa  de  figuris  et  numeris  hic  sim  dic- 
turus,  quoniam  ex  nullis  disciplinis  tam  evidentia  nec  tam  certa 
peti  possunt  exempla,  quicumque  tamen  attente  respexerit  ad 
meum  sensum,  facile  percipiet,  me  nihil  minus  quam  de  vulgari 
Mathematica  hic  cogitare,  sed  quamdam  aliam  me  exponere 
disciplinam,  cuius  integumentum  sint  potius  quam  partes;  haec 
enim  prima  rationis  humanae  rudimenta  continere,  et  ad  veri- 
lOtates  ex  quovis  subiecto  eliciendas  se  extendere  debet;  atque  ut 
libere  loquar,  hanc  omni  alia  nobis  humanitus  tradita  cognitione 
potiorem,  ut  pote  aliarum  omnium  fontem,  esse  mihi  persuadeo. 
Integumentum  vero  dixi,  non  quo  hanc  doctrinam  tegere  velim 
et  involvere  ad  arcendum  vulgus,  sed  potius  ita  vestire  et  ornare, 
ut  humano  ingenio  accommodatior  esse  possit. 

Cum  primum  ad  Mathematicas  disciplinas  animum  applicui, 
perlegi  protinus  pleraque  ex  iis,  quae  ab  illarum  Auctoribus 
tradi  solent,  Arithmeticamque  et  Geometriam  potissimum  ex- 
colui,  quia  simplicissimae  et  tanquam  viae  ad  ceteras  esse  dice- 
bantur.  Sed  in  neutra  Scriptores,  qui  mihi  abunde  satisfecerint, 
tunc  forte  incidebant  in  manus;  nam  plurima  quidem  in  iisdem 
legebam  circa  numeros,  quae  subductis  rationibus  vera  esse  ex- 
periebar;  circa  figuras  vero,  multa  ipsismet  oculis  quodammodo 
exhibebant,  et  ex  quibusdam  consequentibus  concludebant:  sed 
quare  haec  ita  se  habeant,  et  quomodo  invenirentur,  menti  ipsi 
non  satis  videbantur  ostendere;  ideoque  non  mirabar,  si  plerique 
etiam    ex    in^eniosis    et    eruditis    delibatas    istas    artes    vel    cito 

negligant,  ut  pueriles  et  vanas,  vel  contra  ab  iisdem  addiscendis, 
tanquam  valde  difficilibus  et  intricatis,  in  ipso  limine  deterreantur. 
Nam  revera  nihil  inanius  est,  quam  circa  nudos  numeros  figuras- 
que  imaginarias  ita  versari,  ut  velle  videamur  in  talium  nugarum 
cognitione  conquiescere,  atque  superficiariis  istis  demonstrationibus, 
quae  casu  saepius  quam  arte  inveniuntur,  et  magis  ad  oculos  et 
imaginationem  pertinent,  quam  ad  intellectum,  sic  incubare,  ut 
quodammodo  ipsa  ratione  uti  desuescamus;  simulque  nihil  intri- 
catius,  quam  tali  probandi  modo  novas  difhcultates  confusis 
numeris  involutas  expedire.  Cum  vero  postea  cogitarem,  unde 
ergo  heret,  ut  primi  olim  Philosophiae  inventores  neminem 
Matheseos  imperitum  ad  studium  sapientiae  vellent  admittere, 
tanquam  haec  disciplina  omnium  facillima  et  maxime  necessaria 
videatur  ad  ingenia  capessendis  aliis  maioribus  scientiis  erudienda 
et  praeparanda,  plane  suspicatus  sum,  quamdam  eos  Mathesim 
agnovisse  valde  diversam  a  vulgari  nostrae  aetatis;  non  quod 
existimem  eamdem  illos  perfecte  scivisse,  nam  eorum  insanae 
exultationes  et  sacrihcia  pro  levibus  inventis  aperte  ostendunt 
quam  fuerint  rudes:  nec  me  ab  opinione  dimovent  quaedam  illo- 
rum  machinae,  quae  apud  Historicos  celebrantur:  nam  licet  for- 
tasse  valde  simplices  extiterint,  facile  potuerunt  ab  ignara  et 
mirabunda  multitudine  ad  miraculorum  famam  extolli.  Sed  mihi 
11  persuadeo  prima  |  quaedam  veritatum  semina  humanis  ingeniis  a 
natura  insita,  quae  nos,  quotidie  tot  errores  diversos  legendo 
et  audiendo,  in  nobis  extinguimus,  tantas  vires  in  rudi  ista  et 
pura  antiquitate  habuisse,  ut  eodem  mentis  lumine,  quo  virtutem 
voluptati,  honestumque  utili  praeferendum  esse  videbant,  etsi, 
quare  hoc  ita  esset,  ignorarent,  Philosophiae  etiam  et  Matheseos 
veras  ideas  agnoverint,  quamvis  ipsas  scientias  perfecte  consequi 
nondum  possent.  Et  quidem  huius  verae  Matheseos  vestigia 
quaedam  adhuc  apparere  mihi  videntur  in  Pappo  et  Diophanto, 
qui,  licet  non  prima  aetate,  multis  tamen  saeculis  ante  haec  tem- 
pora  vixerunt.  Hanc  vero  postea  ab  ipsis  Scriptoribus  perni- 
ciosa  quadam  astutia  suppressam  fuisse  crediderim,  nam  sicut 
multos  artihces  de  suis  inventis  fecisse  compertum  est,  timuerunt 
forte,  quia  facillima  erat  et  simplex,  ne  vulgata  vilesceret, 
malueruntque  nobis  in  eius  locum  steriles  quasdam  veritates  ex 
consequentibus  acutule  demonstratas,  tanquam  artis  suae  effectus, 
ut  illos  miraremur,  exhibere,  quam  artem  ipsam  docere,  quae 
plane  admirationem  sustulisset.  Fuerunt  denique  quidam  in- 
geniosissimi  viri,  qui  eamdem  hoc  saeculo  suscitare  conati  sunt: 


nam    nihil    aliud    esse    videtur    ars    illa,    quam    barbaro    nomine 

Algcbram  vocant,    si  tantum  multiplicibus   numeris  et  inexplica- 

bilibus  figuris,  quibus  obruitur,  ita  possit  excolari,7)  ut  non  amplius 

ei  desit  perspicuitas  et  facilitas  summa,  qualem  in  vera  Mathesi 

debere    esse    supponimus.     Ouae   me   cogitationes   cum   a  parti- 

cularibus  studiis  Arithmeticae  et  Geometriae  ad  generalem  quam- 

dam   Matheseos   investigationem   revocassent,    quaesivi    inprimis, 

quidnam   praecise   per   illud   nomen   omnes  intelligant,    et    quare 

non    modo    iam    dicta,    sed   Astronomia    etiam,    Musica,    Optica, 

Mechanica,    aliaeque    complures,    Mathematicae    partes    dicantur. 

Hic  enim  vocis  originem  spectare  non  sufficit:  nam  cum  Mathe- 

seos    nomen    idem    tantum    sonet    quod    disciplina,    non    minori 

iure,    quam    Geometria    ipsa,    Mathematicae    vocarentur.      Atqui 

videmus  neminem  fere   esse,    si  prima  tantum   scholarum   limina 

tetigerit,  qui  non  facile  distinguat  ex  iis  quae  occurrunt,  quidnam 

ad    Mathesim     pertineat,     et    quid    ad    alias    disciplinas.      Quod 

attentius     consideranti    tandem    innotuit,     illa    omnia    tantum,    in 

quibus   ordo  vel  mensura  examinatur,    ad  Mathesim    referri,    nec 

interesse  utrum  in  numeris,  vel  figuris,  vel  astris,  vel  sonis,  aliove 

quovis  obiecto  talis  mensura  quaerenda  sit;  ac  proinde  generalem 

12  quamdam  esse  debere  scientiam,  quae  id  omne     explicet,    quod 

circa  ordinem  et  mensuram  nulli  speciali  materiae  addicta  quaeri 

potest,    eamdemque.    non   ascititio  vocabulo,    sed  iam  inveterato 

atque  usu  recepto,   Mathesim  universalem  nominari,    quoniam   in 

hac     continetur    illud    omne,     propter    quod     aliae     scientiae    et 

Mathematicae  partes  appellantur.     Ouantum  vero  haec  aliis  sibi 

subditis  et   utilitate    et    facilitate    antecellat,    patet   ex   eo,    quod 

ad  eadem  omnia,    ad  quae  illa,    et  insuper  ad  alia  multa  exten- 

datur,  difficultatesque,    si  quas  contineat,    eaedem    etiam    in  illis 

existant,  quibus  insuper  et  aliae  insunt  ex  particularibus  obiectis, 

quas  haec  non  habet.    Xunc  vero,  cum  nomen  eius  omnes  norint, 

et,  circa  quid  versetur,  etiam  non  attendentes,    intelligant;    unde 

fit,  ut  plerique  disciplinas  alias,  quae  abs)  ea  dependent,  laboriose 

perquirant,  hanc  autem  ipsam  nemo  curet  addiscerer  Mirarer  pro- 

fecto,  nisi  scirem  eam  ab  omnibus  haberi  facillimam,  dudumque  nota- 

vissem,  semper  humana  ingenia,    praetermissis  iis  quae  facile  se 

putant  posse,  protinus  ad  nova  et  grandiora  festinare. 

At  ego  tenuitatis  meae  conscius  talem  ordinem  in  cognitione 
rerum  quaerenda  pertinaciter  observare  statui,  ut  semper  a 
simplicissimis  et  facillimis  exorsus,  nunquam  ad  alia  pergam, 
donec    in    istis     nihil     ulterius     optandum     superesse     videatur: 

quapropter  hanc  Mathesim  universalem,  quantum  in  me  fuit, 
hactenus  excolui,  adeo  ut  deinceps  me  posse  existimem  paulo 
altiores  scientias  non  praematura  diligentia  tractare.  Sed  prius- 
quam  hinc  migrem,  quaecumque  superioribus  studiis  notatu 
digniora  percepi,  in  unum  colligere  et  ordine  disponere  conabor, 
tum  ut  ista  olim,  si  usus  exigit,  quando  crescente  aetate  memoria 
minuitur,  commode  repetam  ex  hoc  libello,-  tum  ut  iam  iisdem 
exonerata  memoria  possim  liberiorem  aninum  ad  caetera  transferre. 


13  Regula  V. 

Tota  methodus  consistit  in  ordine  et  dispositione  eorum,  ad  quae 
mentis  acies  est  conyertenda,  ut  aliquam  veritatem  inveniamus.  Atqui 
hanc  exacte  servabimus,  si  propositiones  involutas  et  obscuras  ad 
simpliciores  gradatim  reducamus,  et  deinde  ex  omnium  simplicissi- 
marnm  intuitu  ad  aliarum  omnium  cognitionem  per  eosdem  gradus 
ascendere  tentemus. 

In  hoc  uno  totius  humanae  industriae  summa  continetur,  at 
haec  regula  non  minus  servanda  est  rerum  cognitionem  agressuro, 
quam  Thesei  filum  labyrinthum  ingressuro.  Sed  multi  vel  non 
reflectunt  ad  id  quod  praecipit,  vel  plane  ignorant,  vel  prae- 
sumunt  se  non  indigere,  et  saepe  adeo  inordinate  difficillimas 
examinant  quaestiones,  ut  mihi  videantur  idem  facere,  ac  si  ex 
infima  parte  ad  fastigium  alicuius  aedificii  uno  saltu  conarentur 
pervenire,  vel  neglectis  scalae  gradibus,  qui  ad  hunc  usum  sunt 
destinati,  vel  non  animadversis.  Ita  faciunt  omnes  Astrologi 
qui  non  cognita  coelorum  natura,  sed  ne  quidem  motibus  per- 
fecte  observatis,  sperant,  se  illorum  effectus  posse  designare. 
Ita  plerique  qui  Mechanicis  student  absque  Physica,  et  nova  ad 
motus  ciendos  instrumenta  fabricant  temere.  Ita  etiam  Philo- 
sophi  illi,  qui  neglectis  experimentis  veritatem  ex  proprio  cerebro, 
quasi  Iovis  Minervam,  orituram  putant. 

Et  quidem  illi  omnes  in  hanc  regulam  peccant  evidenter. 
Sed  quia  saepe  ordo,  qui  hic  desideratur,  adeo  obscurus  est  et 
intricatus,  et  qualis  sit,  non  omnes  possint  agnoscere,  vix  possunt 
satis  cavere,  ne  aberrent,  nisi  diligenter  observent,  quid  in  se- 
quenti  propositione  exponatur. 

14  Regula  VI. 

Ad  res  simplicissimas  al>  involutis  distinguendas  et  ordine  persequen- 
das,  oportet  iu  unaquaque  rerum  serie,  in  qua  aliquot  veritates  ex  aliis 
directe  deduximus,  observare,  quid  sit  maxime  simplex,  et  quomodo 
ab  hoc  caetera  omnia  magis,   vel  minus,  vel  aequaliter  removeantur. 

Etsi  nihil  valde  novum  haec  propositio  docere  videatur, 
praecipuum  tamen  continet  artis  secretum,  nec  ulla  utilior  est  in 
toto  hoc  tractatu:  monet  enim  res  omnes  per  quasdam  series 
posse  disponi,  non  quidem  in  quantum  ad  aliquod  genus  entis 
referuntur,  sicut  illas  Philosophi  in  categorias  suas  diviserunt, 
sed  in  quantum  unae  ex  aliis  cognosci  possunt,  ita  ut,  quoties 
aliqua  difficultas  occurrit,  statim  advertere  possimus,  utrum  pro- 
futurum  sit  aliquas  alias  prius,  et  quasnam,  et  quo  ordine 
perlustrare. 

Ut  autem  id  recte  rieri  possit,  notandum  est  primo,  res 
omnes  eo  sensu  quo  ad  nostrum  propositum  utiles  esse  possunt, 
ubi  non  illarum  naturas  solitarias  spectamus,  sed  illas  inter  se 
comparamus,  ut  unae  ex  aliis  cognoscantur,  dici  posse,  vel  ab- 
solutas  vel  respectivas. 

Absolutum  vero,  quidquid  in  se  continet  naturam  puram  et 
simplicem,  de  qua  est  quaestio,  ut  omne  id  quod  consideratur 
quasi  independens,  causa,  simplex,  universale,  unum,  aequale, 
simile,  rectum,  vel  alia  huiusmodi;  atque  idem  primum  voco 
simplicissimum  et  facillimum,  ut  illo  utamur  in  quaestionibus 
resolvendis. 

Respectivum  vero  est,  quod  eamdem  quidem  naturam,  vel 
saltem  aliquid  ex  ea  participat,  secundum  quod  ad  absolutum 
potest  referri,  et  per  quamdam  seriem  ab  eo  deduci:  sed  insuper 
alia  quaedam  in  suo  conceptu  involvit,  quae  respectus  appello: 
tale  est  quidquid  dicitur  dependens,  effectus,  compositum,  parti- 
culare,  multa,  inaequale,  dissimile,  obliquum  etc,  quae  respectiva 
eo  magis  ab  absolutis  removentur,  quo  plures  eiusmodi  respectus 
sibi  invicem  subordinatos  continent,  quos  omnes  distinguendos 
esse  monemur  in  hac  regula,  et  mutuum  illorum  inter  se  nexum 
naturalemque  ordinem  ita  esse  observandum,  ut  ab  ultimo  ad  id, 
quod  est  maxime  absolutum,  possimus  pervenire  per  alios  omnes 
transeundo. 
15  Atque  in  hoc  totius  artis  secretum  consistit,  ut  in  omnibus 

illud  maxime  absolutum  diligenter  advertamus:  quaedam  enim 
sub  una  quidem  consideratione  magis   absoluta   sunt    quam  alia, 

sed  aliter  spectata  sunt  magis  respectiva,  ut  universalc  quidem 
magis  absolutum  est  quam  particulare,  quia  naturam  habct  magis 
simplicem,  sed  eodem  dici  potest  magis  respectivum,  quia  ab  in- 
dividuis  dependet  ut  existat,  etc.  Item  quaedam  interdum  sunt 
vere  magis  absoluta  quam  alia,  sed  nondum  tamen  omnium 
maxime:  ut  si  respiciamus  individua,  species  est  quid  absolutum; 
si  genus,  est  quid  respectivum:  inter  mensurabilia  extensio  est 
quid  absolutum,  sed  inter  extensiones  longitudo,  etc.  Item  deni- 
que  ut  melius  intelligatur,  nos  hic  rerum  cognoscendarum 
series,  non  uniuscuiusque  naturam  spectare,  de  industria  cau- 
sam  et  aequale  inter  absoluta  numeravimus,  quamvis  eorum 
natura  sit  vere  respectiva:  nam  apud  Philosophos  quidem  causa 
et  effectus  sunt  correlativa.  Hic  vero  si  quaeramus,  qualis  sit 
effectus,  oportet  prius  causam  cognoscere,  et  non  contra;  ae- 
qualia  etiam  sibi  invicem  correspondent,  sed  quae  inaequalia 
sunt,  non  agnoscimus  nisi  per  comparationem  ad  aequalia,  et 
non  contra,  etc. 

Notandum  2.  paucas  esse  duntaxat  naturas  puras  et  simplices, 
quas  primo  et  per  se,  non  dependenter  ab  aliis  ullis,  sed  vel  in 
ipsis  experimentis,  vel  lumine  quodam  in  nobis  insito  licet  in- 
tueri;  atque  has  dicimus  diligenter  esse  observandas.  Sunt  enim 
eaedem,  quas  in  unaquaque  serie  maxime  simplices  appellamus: 
caeterae  autem  omnes  non  aliter  percipi  possunt,  quam  si  ex 
istis  deducuntur,  idque  vel  immediate  et  proxime,  vel  non  nisi 
per  duas  aut  tres  aut  plures  conclusiones  diversas ,  quarum 
numerus  etiam  est  notandus,  ut  agnoscamus  utrum  illae  a  prima 
et  maxime  simplici  propositione  pluribus  vel  paucioribus  gradibus 
removeantur,  atque  talis  est  ubique  consequentiarum  contextus, 
ex  quo  nascuntur  illae  rerum  quaerendarum  series,  ad  quas 
omnis  quaestio  reducenda,  ut  certa  methodo  possit  examinari. 
Quia  vero  non  facile  est  cunctas  recensere,  et  praeterea,  quia 
non  tam  memoria  retinendae  sunt,  quam  acumine  quodam  in- 
genii  dignoscendae,  quaerendum  est  aliquid  ad  ingenia  ita  for- 
manda,  ut  illas,  quoties  opus  erit,  statim  animadvertant;  ad  quod 
profecto  nihil  aptius  esse  sum  expertus,  quam  si  assuescamus 
ad  minima  quaeque  ex  iis,  quae  iam  ante  percepimus,  cum  qua- 
dam  sagacitate  reflectere. 
16  Notandum  denique  3.  est,  studiorum  initia  non  esse  facienda 

a  rerum  difficilium  investigatione;  sed,  antequam  ad  determinatas 
aliquas  quaestiones  nos  accingamus,  prius  oportere  absque  ullo 
delectu  colligere  sponte  obvias  veritates,  et  sensim  postea  videre, 


utrum  aliquae  aliae  ex  istis  deduci  possint,  et  rursum  aliae  ex 
his,  atque  ita  consequenter;  quo  deinde  facto,  attente  reflecten- 
dum  est  ad  adinventas  veritates,  cogitandumque  diligenter,  quare 
unas  aliis  prius  et  facilius  potuerimus  reperire,  et  quaenam  illae 
sint;  et  inde  etiam  iudicemus,  quando  aliquam  determinatam 
quaestionem  aggrediemur,  quibusnam  aliis  inveniendis  iuvet  prius 
incumbere.  E.  g.  occurrerit  mihi,  numerum  6  esse  duplum 
ternarii;  quaesiverim  deinde  senarii  duplum,  nempe  12,  quae- 
siverim  iterum,  si  lubet,  huius  duplum,  nempe  24,  et  huius 
nempe  48,  etc;  atque  inde  deduxerim,  ut  facile  fit,  eamdem 
esse  proportionem  inter  3  et  6,  quae  est  inter  6  et  12;  item 
inter  12  et  24,  etc,  ac  proinde  numeros,  3,  6,  12,  24,  48,  etc, 
esse  continue  proportionales.  Inde  profecto,  quamvis  haec  omnia 
tam  perspicua  sint,  ut  propemodum  puerilia  videantur,  attente 
refiectendo  intelligo,  qua  ratione  omnes  quaestiones,  quae  circa 
proportiones,  sive  habitudines  rerum  proponi  possunt,  involvantur, 
et  quo  ordine  debeant  quaeri:  quod  unum  totius  scientiae  purae 
Mathematicae  summam  complectitur. 

Primum  enim  adverto,  non  difficilius  inventum  fuisse  duplum 
senarii,  quam  duplum  ternarii;  atque  pariter  in  omnibus  inventa 
proportione  inter  duas  quascumque  magnitudines,  dari  posse 
alias  innumeras,  quae  eamdem  inter  se  habent  proportionem,  nec 
mutari  naturam  difficultatis,  si  quaerantur  3,  sive  4,  sive  plures 
eiusmodi,  quia  scilicet  singulae  seorsim  et  nulla  habita  ratione 
ad  caeteras  sunt  inveniendae.  Adverto  deinde,  quamvis,  datis 
magnitudinibus  3  et  6,  facile  invenerim  tertiam  in  continua  pro- 
portione,  nempe  12,  non  tamen  aeque  facile  datis  duabus  ex- 
tremis,  nempe  3,  et  12,  posse  mediam  inveniri,  nempe  6,  cuius 
rei  rationem  intuenti  patet,  hic  esse  aliud  difficultatis  genus  a 
praecedenti  plane  diversum;  quia,  ut  medium  proportionale  in- 
veniatur,  oportet  simul  attendere  ad  duo  extrema,  et  ad  pro- 
portionem,  quae  est  inter  eadem  duo,  ut  nova  quaedam  ex  eius 
divisione  habeatur;  quod  valde  diversum  est  ab  eo,  quod  datis 
duabus  magnitudinibus  requiritur  ad  tertiam  in  continua  propor- 
tione  inveniendam.  Pergo  etiam  et  examino,  datis  magnitudinibus 
17  3  et  24,  utrum  aeque  facile  una  ex  j  duabus  mediis  propor- 
tionalibus,  nempe  6  et  12,  potuisset  inveniri:  hicque  adhuc  aliud 
difficultatis  genus  occurrit  prioribus  magis  involutum;  quippe 
hic,  non  ad  unum  tantum  aut  ad  duo,  sed  ad  tria  diversa  simul 
est  attendendum,  ut  quartum  inveniatur.  Licet  adhuc  ulterius 
progredi,   et  videre,  utrum  datis  tantum  3  et  48,   difficilius  adhuc 

fuisset  unum  ex  tribus  mediis  proportionalibus,  nempe  6,  12 
et  24,  invenire;  quod  quidem  ita  videtur  prima  fronte.  Sed 
statim  postea  occurrit,  hanc  difficultatem  dividi  posse  et  minui, 
si  scilicet  primo  quaeratur  unicum  tantum  medium  proportionale 
inter  3  et  48,  nempe  12,  et  postea  quaeratur  aliud  medium 
proportionale  inter  3  et  12,  nempe  6,  et  aliud  inter  12  et  48, 
nempe  24,  atque  ita  ad  secundum  difficultatis  genus  ante  ex- 
positum  reduci. 

Ex  quibus  omnibus  insuper  animadverto,  quomodo  per 
diversas  vias9)  eiusdem  rei  cognitio  quaeri  possit,  quarum  una 
alia  longe  difficilior  et  obscurior  sit;  ut  ad  invenienda  haec 
quatuor  continue  proportionalia,  3,  6,  12,  24,  si  ex  his  suppo- 
nantur  duo  consequenter,  nempe  3  et  6  vel  6  et  12,  vel  12 
et  24,  ut  ex  illis  reliqua  inveniantur,  res  erit  factu  facillima;  tunc- 
que  propositionem  inveniendam  directe  examinari  dicemus.  Si 
vero  supponantur  duo  alternatim,  nempe  3  et  12,  vel  6  et  24, 
ut  reliqua  inde  inveniantur,  tunc  difficultatem  dicemus  examinari 
indirecte  primo  modo.  Si  item  supponantur  duo  extrema,  nempe 
3  et  24,  ut  ex  his  intermedia,  6  et  12,  quaerantur,  tunc  examina- 
bitur  indirecte  secundo  modo.  Et  ita  ulterius  pergere  possem, 
atque  alia  multa  ex  hoc  uno  exemplo  deducere:  sed  ista  suffi- 
cient,  ut  lector  animadvertat  quid  velim,  cum  propositionem 
aliquam  directe  deduci  dico,  vel  indirecte,  et  putet,  ex  facillimis 
quibusque  et  primis  rebus  cognitis  multa  in  aliis  etiam  disciplinis 
ab  attente  reflectentibus  et  sagaciter  disquirentibus  posse  inveniri. 


18  Regula  VII. 

Ad  scientiae  complementum  oportet  omnia  et  singula,  quae  ad  institutum 
nostrum  pertinent,  continuo  et  nullibi  interrupto  cogitationis  motu 
perlustrare,  atque  illa  sufficienti  et  ordinata  ennmeratione  complecti. 

Eorum,  quae  hic  proponuntur,  observatio  necessaria  est  ad 
illas  veritates  inter  certas  admittendas,  quas  supra  diximus  a 
primis  et  per  se  notis  principiis  non  immediate  deduci:  hoc  enim 
fit  interdum  per  tam  longum  consequentiarum  contextum,  ut, 
cum  ad  illa  devenimus,  non  facile  recordemur  totius  itineris, 
quod  nos  eo  usque  perduxit;  ideoque  memoriae  infirmitati  con- 
tinuo  quodam  cogitationis  motu  succurrendum  esse  dicimus.  Si 
igitur,  ex.  gr.,  per  diversas  operationes  cognoverim  primo,  qualis 
sit  habitudo  inter  magnitudines  A  et  B,  deinde  inter  B  et  C,   tum 

inter  C  et  D,  ac  denique  inter  D  et  E,  non  idcirco  video  qualis 
sit  inter  A  et  E,  nec  possum  intelligere  praecise  ex  iam  cognitis, 
nisi  omnium  recorder;  quamobrem  illas  continuo  quodam  imagi- 
nationis  motu  singula  intuentis  simul  et  ad  alia  transeuntis  ali- 
quoties  percurram,  donec  a  prima  ad  ultimam  tam  celeriter 
transire  didicerim,  ut  fere  nullas  memoriae  partes  relinquendo, 
rem  totam  simul  videar  intueri:  hoc  enim  pacto  dum  memoriac 
subvenitur,  ingenii  etiam  tarditas  emendatur,  eiusque  capacitas 
quadam  ratione  extenditur. 

Addimus  autem,  nullibi  interruptum  esse  debere  hunc  motum : 
frequenter  enim  illi,  qui  nimis  celeriter  et  ex  remotis  principiis 
aliquid  deducere  conantur,  non  omnem  conclusionum  inter- 
mediarum  catenationem  tam  accurate  percurrunt,  quin  multa  in- 
considerate  transiliant.  At  certe,  ubi  vel  minimum  quid  est 
praetermissum,  statim  catena  rupta  est,  et  tota  conclusionis 
labitur  certitudo. 

Hic  praeterea  enumerationem  requiri  dicimus  ad  scientiae 
complementum:  quoniam  alia  praecepta  iuvant  quidem  ad  pluri- 
mas  quaestiones  resolvendas,  sed  solius  enumerationis  auxilio 
fieri  potest,  ut  ad  quamcumque  animum  applicemus,  de  illa 
semper  feramus  iudicium  verum  et  certum,  ac  proinde  nihil  nos 
plane  effugiat,  sed  de  cunctis  aliquid  scire  videamur. 

Est  igitur  hic  enumeratio  sive  inductio,  eorum  omnium,  quae 
19  ad  ]  propositam  aliquam  quaestionem  spectant,  tam  diligens  et 
accurata  perquisitio,  ut  ex  illa  certo  evidenterque  concludamus 
nihil  a  nobis  perperam  fuisse  praetermissum,  adeo  ut,  quoties  illa 
fuerimus  usi,  si  res  petita  nos  lateat,  saltem  in  hoc  simus  doc- 
tiores,  quod  certo  percipiamus,  illam  nulla  via  a  nobis  cognita 
potuisse  inveniri,  et  si  forte,  ut  saepe  continget,  vias  omnes, 
quae  ad  illam  hominibus  patent,  potuerimus  perlustrare,  liceat 
audacter  asserere,  supra  omnem  ingenii  humani  captum  positam 
esse  eius  cognitionem. 

Notandum  praeterea,  per  sufficientem  enumerationem  sive 
inductionem  nos  tantum  illam  intelligere,  ex  qua  veritas  certius 
concluditur,  quam  per  omne  aliud  probandi  genus  praeter  simpli- 
cem  intuitum,  ad  quem  quoties  aliqua  cognitio  non  potest  reduci, 
omnibus  syllogismorum  vinculis  reiectis,  superest  nobis  unica  haec 
via,  cui  totam  fidem  debeamus  adhibere:  nam  quaecumque  una 
ex  aliis  immediate  deduximus,  si  illatio  fuerit  evidens,  illa  ad 
verum  intuitum  iam  sunt  reducta.  Si  autem  ex  multis  et  disiunc- 
tis    unum     quid    inferamus,     saepe    intellectus    nostri    capacitas 


20       

non  est  tanta,  ut  illa  omnia  possit  unico  intuitu  complecti:  quo 
casu  illi  huius  operationis  certitudo  debet  sufficere;  quemad- 
modum  non  possumus  uno  oculorum  intuitu  longioris  alicuius 
catenae  omnes  annulos  distinguere;  sed  nihilominus,  si  singulorum 
cum  proximis  connexionem  viderimus,  hoc  sufficiet  ut  dicamus 
etiam  nos  aspexisse,  quomodo  ultimum  cum  primo  connectatur. 

Sufficientem  hanc  operationem  esse  debere  dixi,  quia  saepe 
defectiva  esse  potest,  et  per  consequens  errori  obnoxia:  interdum 
enim,  etiamsi  multa  quidem  enumeratione  perlustremus,  quae 
valde  evidentia  sunt,  si  tamen  vel  minimum  quid  omittamus, 
catena  rupta  est,  et  tota  conclusionis  labitur  certitudo.  Interdum 
etiam  omnia  certe  enumeratione  complectimur,  sed  non  singula 
inter  se  distinguimus,  adeo  ut  omnia  tantum  confuse  cognos- 
camus. 

Porro  interdum  enumeratio  haec  esse  debet  completa,  interdum 
distincta,  quandoque  neutro  est  opus;  ideoque  dictum  tantum 
est,  illam  esse  debere  sufficientem.  Nam  si  velim  probare  per 
enumerationem,  quot  genera  entium  sint  corporea,  sive  aliquo 
pacto  sub  sensum  cadant,  non  asseram  illa  tot  esse,  et  non  plura, 
nisi  prius  certo  noverim,  me  omnia  enumeratione  fuisse  com- 
plexum,  et  singula  ab  invicem  distinxisse.  Si  vero  eadem  via 
20ostendere  velim,  |  animam  rationalem  non  esse  corpoream,  non 
opus  erit  enumerationem  esse  completam,  sed  sufficiet,  si  omnia 
simul  corpora  aliquot  collectionibus  ita  complectar,  ut  animam 
rationalem  ad  nullam  ex  his  referri  posse  demonstrem.  Si  deni- 
que  per  enumerationem  velim  ostendere,  circuli  aream  esse 
maiorem  omnibus  areis  aliarum  figurarum,  quarum  peripheria 
sit  aequalis,  non  opus  est  omnes  figuras  recensere,  sed  sufficit 
de  quibusdam  in  particulari  hoc  demonstrare,  ut  per  inductionem 
idem  etiam  de  aliis  omnibus  concludatur. 

Addidi  etiam,  enumerationem  debere  esse  ordinatam,  tum 
quia  ad  iam  enumeratos  defectus  nullum  praesentius  remedium 
est,  quam  si  ordine  omnia  perscrutemur,  tum  etiam,  quia  saepe 
contingit,  ut  si  singula,  quae  ad  rem  propositam  spectant,  essent 
separatim  perlustranda,  nullius  hominis  vita  sufficeret,  sive  quia 
nimis  multa  sunt,  sive  quia  saepius  eadem  occurrerent  repetenda; 
sed  si  omnia  illa  optimo  ordine  disponamus,  ut  plurimum  ad  certas 
classes  reducentur,  ex  quibus  vel  unicam  exacte  videre  sufficiet, 
vel  ex  singulis  aliquid,  vel  quasdam  potius  quam  caeteras,  vel 
saltem  nihil  unquam  bis  frustra  percurremus:  quod  adeo  iuvat, 
ut    saepe    multa    propter    ordinem    bene    institutum    brevi    tem- 

pore  et  facili  negotio  peragantur,  quae  prima  fronte  videbantur 
immensa. 

Hic  autem  ordo  rerum  enumerandarum  plerumque  varius 
esse  potest,  atque  ex  uniuscuiusque  arbitrio  dependet,  ideoque 
ad  illud  acutius  excogitandum  meminisse  oportet  eorum,  quae 
dicta  sunt  in  quinta  propositione.  Permulta  quoque  sunt  ex 
levioribus  hominum  artificiis,  ad  quae  invenienda  tota  methodus 
in  hoc  ordine  disponendo  consistit:  sic  si  optimum  anagramma 
conficere  velis  ex  litterarum  alicuius  nominis  transpositione,  non 
opus  est  a  facilioribus  ad  difficiliora  transire,  nec  absoluta  a 
respectivis  distinguere,  neque  enim  ista  hic  habent  locum;  sed 
sufliciet  talem  sibi  propunere  ordinem  ad  transpositiones  litte- 
rarum  examinandas,  ut  nunquam  bis  eaedem  percurrantur,  et  sit 
illarum  numerus,  ex.  gr.,  in  certas  classes  ita  distributus,  ut 
statim  appareat,  in  quibusnam  maior  sit  spes  inveniendi  quod 
quaeritur:  ita  enim  saepe  non  longus  erit,  sed  tantum  puerilis 
labor. 

Caeterum  hae  tres  ultimae  propositiones  non  sunt  separandae, 
quia  ad  illas  simul  plerumque  est  reflectendum,  et  pariter  omnes 
ad  methodi  perfectionem  concurrunt:  neque  multum  intererat, 
21  utra  |  prior  doceretur,  paucisque  easdem  hic  explicamus,  quia 
nihil  aliud  fere  in  reliquo  tractatu  habemus  faciendum,  ubi  ex- 
hibebimus  in  particulari  quae  hic  in  genere  complexi  sumus. 

Regula  VIII. 

Si   in  serie   rerum  quaerendarum  aliquid  occurrat,    quod   intellectus 

noster  nequeat   satis  bene  intueri,    ibi  sistendum  est,    neque   caetera 

quae  sequuntur  examinanda  sunt,  sed  a  labore  supervacuo  est 

abstinendum. 

Tres  regulae  praecedentes  ordinem  praecipiunt  et  explicant: 
haec  autem  ostendit,  quandonam  sit  omnino  necessarius,  quando 
utilis  tantum:  quippe  quidquid  integrum  gradum  constituit  in  illa 
serie,  per  quam  a  respectivis  ad  absolutum  quid,  vel  contra, 
veniendum  est,  illud  necessario  ante  omnia  quae  sequuntur  est 
examinandum.  Si  vero,  ut  saepe  fit,  multa  ad  eumdem  gradum 
pertineant,  est  quidem  semper  utile  illa  omnia  perlustrare  ordine: 
hunc  tamen  ita  stricte  et  rigide  non  cogimur  observare  et 
plerumque,  etiamsi  non  omnia,  sed  pauca  tantum  vel  unicum 
quid  ex  illis  perspicue  cognoscamus,  ulterius  tamen  progredi 
licet. 

Atque  haec  regula  necessario  sequitur  ex  rationibus  allatis 
ad  secundam:  neque  tamen  existimandum  est,  hanc  nihil  novi 
continere  ad  eruditionem  promovendam,  etsi  nos  tantum  a  rerum 
quarumdam  dispositione  arcere  videatur,  non  autem  ullam  veri- 
tatem  exponere,  quippe  Tyrones  quidem  nihil  aliud  docet,  quam 
ne  operam  perdant,  eadem  fere  ratione,  qua  secunda.  Sed  illis 
qui  praecedentes  septem  regulas  perfecte  noverint,  ostendit  qua 
ratione  possint  in  qualibet  scientia  sibi  ipsis  ita  satisfacere,  ut 
nihil  ultra  cupiant:  nam  quicumque  priores  exacte  servaverit 
circa  alicuius  difficultatis  solutionem,  et  tamen  alicubi  sistere  ab 
hac  iubebitur,  tunc  certo  cognoscet,  se  scientiam  quaesitam  nulla 
prorsus  industria  posse  invenire,  idque  non  ingenii  culpa,  sed 
quia  obstat  ipsius  difficultatis  natura,  vel  humana  conditio:  quae 
cognitio  non  minor  scientia  est,  quam  illa  quae  rei  ipsius  naturam 
exhibet;  et  non  ille  videretur  sanae  mentis,  qui  ulterius  curiosi- 
tatem  extenderet. 

Haec  omnia  uno  aut  altero  exemplo  illustranda  sunt.  Si, 
v.  g.,  quaerat  aliquis  solius  Mathematicae  studiosus  lineam  illam, 
quam  in  Dioptrica  anaclasticam  vocant,  in  qua  scilicet  radii 
22  paralleli  ita  j  refringantur,  ut  omnes  post  refractionem  se  in  uno 
puncto  intersecent,  facile  quidem  animadvertet  iuxta  regulas 
quintam  et  sextam  huius  lineae  determinationem  pendere  a  pro- 
portione,  quam  servant  anguli  refractionis  ad  angulos  incidentiae: 
sed  quia  huius  indagandae  non  erit  capax,  cum  non  ad  Mathesim 
pertineat,  sed  ad  Physicam,  hic  sistere  cogetur  in  limine,  neque 
aliquid  aget,  si  hanc  cognitionem  vel  a  Philosophis  audire,  vel 
ab  experientia  velit  mutuari:  peccaret  enim  in  regulam  tertiam, 
ac  praeterea  haec  propositio  composita  adhuc  est  et  respectiva: 
atqui  de  rebus  tantum  pure  simplicibus  et  absolutis  experientiam 
certam  haberi  posse  dicetur  suo  loco;  frustra  etiam  proportionem 
inter  eiusmodi  angulos  aliquam  supponet,  quam  omnium  verissi- 
mam  esse  suspicabitur,  tunc  enim  non  amplius  anaclasticam 
quaereret,  sed  tantum  lineam,  quae  suppositionis  suae  rationem 
sequeretur. 

Si  vero  aliquis,  non  solius  Mathematicae  studiosus,  sed  qui 
iuxta  regulam  primam  de  omnibus,  quae  occurrunt,  veritatem 
quaerere  cupiat,  in  eamdem  difficultatem  inciderit,  ulterius  in- 
veniet,  hanc  proportionem  inter  angulos  incidentiae  et  refrac- 
tionis  pendere  ab  eorumdem  mutatione  propter  varietatem  me- 
diorum,  rursum  hanc  mutationem  pendere  a  medio,  quod  radius 
penetrat  per  totum  diaphanum,  atquehuiuspenetrationiscognitionem 

supponere  illuminationis  naturam  etiam  esse  cognitam,  denique 
ad  illuminationem  intelligendam  sciendum  esse,  quid  sit  gene- 
raliter  potentia  naturalis,  quod  ultimum  est  in  tota  hac  serie 
maxime  absolutum.  Hoc  igitur  postquam  per  intuitum  mentis 
clare  perspexerit,  redibit  per  eosdem  gradus  iuxta  regulam  quin- 
tam;  atque  si  statim  in  secundo  gradu  illuminationis  naturam 
non  possit  agnoscere,  enumerabit  per  regulam  septimam  alias 
omnes  potentias  naturales,  ut  ex  alicuius  alterius  cognitione 
saltem  per  imitationem,  de  qua  postea,  hanc  etiam  intelligat: 
quo  facto  quaeret,  qua  ratione  penetret  radius  per  totum  dia- 
phanum,  et  ita  ordine  caetera  persequetur,  donec  ad  ipsam 
anaclasticam  pervenerit,  quae  etiamsi  a  multis  frustra  hactenus 
fuerit  quaesita,  nihil  tamen  video  quod  aliquem  nostra  methodo 
perfecte  utentem  ab  illius  eyidenti  cognitione  possit  impedire. 

Sed  demus  omnium  nobilissimum  exemplum.  Si  quis  pro 
quaestione  sibi  proponat  examinare  veritates  omnes,  ad  quarum 
cognitionem  humana  ratio  sufficiat;  quod  mihi  videtur  semel  in 
vita  faciendum  esse  iis  omnibus,  qui  serio  student  ad  bonam 
23  mentem  pervenire,  |  ille  profecto  per  regulas  datas  inveniet,  nihil 
prius  cognosci  posse  quam  intellectum,  cum  ab  hoc  caeterorum 
omnium  cognitio  dependeat  et  non  contra;  perspectis  deinde 
illis  omnibus  quae  proxime  sequuntur  post  intellectus  puri 
cognitionem,  inter  caetera  enumerabit  quaecumque  alia  habemus 
instrumenta  cognoscendi  praeter  intellectum,  quae  sunt  tantum 
duo,  nempe  phantasia  et  sensus:  omnem  igitur  collocabit  in- 
dustriam  in  distinguendis  et  examinandis  illis  tribus  cognoscendi 
modis,  vidensque  veritatem  proprie  vel  falsitatem  non  nisi  in  solo 
intellectu  "  esse  posse,  sed  tantummodo  ab  aliis  duobus  suam 
saepe  originem  ducere,  attendet  diligenter  ad  illa  omnia,  a  quibus 
decipi  potest,  ut  caveat,  et  enumerabit  exacte  vias  omnes,  quae 
hominibus  patent  ad  veritatem,  certam  ut  sequatur:  neque  enim 
tam  multae  sunt,  quin  facile  omnes  et  per  sufficientem  enume- 
rationem  inveniat,  quodque  mirum  et  incredibile  videbitur  in- 
expertis,  statim  atque  distinxerit  circa  singula  obiecta  cognitiones 
illas,  quae  memoriam  tantum  implent  vel  ornant,  ab  iis  propter 
quas  vere  aliquis  magis   eruditus    dici   debet:    quod   facile  etiam 

assequetur 10)    sentiet  omnino  se   nihil   amplius  *&%&£* 

ignorare  ingenii  defectu  vel  artis,  neque  quidquam  prorsus  ab 
alio  homine  sciri  posse,  cuius  etiam  non  sit  capax,  modo  tan- 
tum  ad  illud  idem,  ut  par  est,  mentem  applicet.  Et  quamvis 
multa  saepe  ipsi  proponi  possint,  a  quibus  quaerendis  per  hanc 

regulam  prohibebitur;  quia  tamen  clare  percipiet,  illa  eadem 
omnem  humani  ingenii  captum  excedere,  non  se  idcirco  magis 
ignarum  esse  arbitrabitur:  sed  hoc  ipsum,  quod  sciet,  rem  quaesi- 
tam  a  nemine  sciri  posse,  si  aequus  est,  curiositati  suae  sufficiet 
abunde. 

Atqui  ne  semper  incerti  simus,  quid  possit  animus,  neque 
perperam  et  temere  laboremus,11)  antequam  ad  res  in  particulari 
cognoscendas  nos  accingamus,  oportet  semel  in  vita  diligenter 
quaesivisse,  quarumnam  cognitionum  humana  ratio  sit  capax. 
Ouod  ut  melius  fiat,  ex  aeque  facilibus,  quae  utiliora  sunt, 
semper  priora  quaeri  debent. 

Haec  methodus  siquidem  illas  ex  mechanicis  artibus  imi- 
tatur,  quae  non  aliarum  ope  indigent,  sed  tradunt  ipsaemet, 
quomodo  sua  instrumenta  facienda  sint:  si  quis  enim  unam  ex 
illis,  ex.  gr.,  fabrilem  vellet  exercere,  omnibusque  instrumentis 
esset  destitutus,  initio  quidem  uti  cogeretur  duro  lapide,  vel 
rudi  aliqua  ferri  massa  pro  incude,  saxum  mallei  loco  sumere, 
24  ligna  in  forcipes  aptare,  j  aliaque  eiusmodi  pro  necessitate  colli- 
gere;  quibus  deinde  paratis,  non  statim  enses  aut  cassides,  neque 
quidquam  eorum,  quae  fiunt  ex  ferro,  in  usus  aliorum  cudere 
conaretur;  sed  ante  omnia  malleos,  incudem,  forcipes,  et  reliqua 
sibi  ipsi  utilia  fabricaret.  Ouo  exemplo  docemur,  cum  in  his 
initiis  nonnisi  incondita  quaedam  praecepta,  et  quae  videntur 
potius  mentibus  nostris  ingenita,  quam  arte  parata,  poterimus 
invenire,  non  statim  Philosophorum  lites  dirimere,  vel  solvere 
Mathematicorum  nodos,  illorum  ope  esse  tentandum;  sed  iisdem 
prius  utendum  ad  alia,  quaecumque  ad  veritatis  examen  magis 
necessaria  sunt,  summo  studio  perquirenda,  cum  praecipue  nulla 
ratio  sit,  quare  difficilius  videatur  haec  eadem  invenire,  quam 
ullas  quaestiones  ex  iis  quae  in  Geometria  vel  Physica  aliisque 
disciplinis  solent  proponi. 

At  vero  nihil  hic  utilius  quaeri  potest,  quam  quid  sit 
humana  cognitio  et  quo  usque  extendatur,  ideoque  nunc  hoc 
ipsum  unica  quaestione  complectimur,  quam  omnium  primam 
per  regulas  iam  ante  traditas  examinandam  esse  censemus;  idque 
semel  in  vita  ab  unoquoque  ex  iis,  qui  tantillum  amant  veritatem, 
esse  faciendum:  quoniam  in  illius  investigatione  vera  instrumenta 
sciendi  et  tota  methodus  continentur.  Nihil  autem  mihi  videtur 
ineptius,  quam  de  naturae  arcanis,  coelorum  in  haec  inferiora  vir- 
tute,  rerum  futurarum  praedictione,  et  similibus,  ut  multi  faciunt, 
audacter  disputare,  et  ne  quidem  tamen  umquam,  utrum  ad  illa 


invenienda  humana  ratio  sufficiat,  quaesivisse.  Xeque  res  ardua 
aut  difficilis  videri  debet,  eius,  quod  in  nobis  ipsis  sentimus,  in- 
genii  limites  definire,  cum  saepe  de  illis  etiam,  quae  extra  nos 
sunt  et  valde  aliena,  non  dubitemus  iudicare.  Neque  immensum 
est  opus,  res  omnes  in  hac  universitate  contentas  cogitatione  velle 
complecti,  ut,  quomodo  singulae  mentis  nostrae  examini  subiec- 
tae  sint,  agnoscamus:  nihil  enim  tam  multiplex  esse  potest  aut 
dispersum,  quod  per  illam,  de  qua  egimus,  enumerationem  certis 
limitibus  circumscribi  atque  in  aliquot  capita  disponi  non  possit. 
Ut  autem  hoc  experiamur,  in  quaestione  proposita  primo,  quid- 
quid  ad  illam  pertinet,  in  duo  membra  dividimus;  referri  enim 
debet,  vel  ad  nos  qui  cognitionis  sumus  capaces,  vel  ad  res 
ipsas,  quae  cognosci  possunt;  quae  duo  separatim  discutimus. 

Et  quidem  in  nobis  advertimus,  solum  intellectum  esse 
■  scientiae  capacem;  sed  a  tribus  aliis  facultatibus  hunc  iuvari 
25  posse  vel  |  impediri,  nempe  ab  imaginatione,  sensu  et  memoria. 
Videndum  est  igitur  ordine,  quid  singulae  ex  his  facultatibus 
obesse  possint,  ut  caveamus,  vel  prodesse,  ut  omnes  illarum 
copias  impendamus;  atque  ita  haec  pars  per  sufficientem  enume- 
rationem  erit  discussa,  ut  ostendetur  in  sequenti  propositione. 

Veniendum  deinde  ad  res  ipsas,  quae  tantum  spectandae 
sunt  prout  ab  intellectu  attinguntur;  quo  sensu  dividimus  illas 
in  naturas  maxime  simplices,  et  in  complexas  sive  compositas: 
ex  simplicibus  nullae  esse  possunt,  nisi  vel  spirituales,  vel  cor- 
poreae,  vel  ad  utrumque  pertinentes:  denique  ex  compositis 
alias  quidem  intellectus  tales  esse  experitur,  antequam  de  iisdem 
aliquid  determinate1'2)  iudicet;  alias  autem  ipse  componit,  quae 
omnia  fusius  exponentur  in  12  prop.,  ubi  demonstrabitur,  falsi- 
tatem  nullam  esse  posse,  nisi  in  his  ultimis  quae  ab  intellectu 
componuntur,  quas  idcirco  adhuc  distinguimus  in  illas,  quae  ex 
simplicissimis  naturis  et  per  se  cognitis  deducuntur,  de  quibus  in 
toto  sequenti  libro  tractabimus,  et  illas,  quae  alias  etiam  prae- 
supponunt,  quas  a  parte  rei  compositas  esse  experimur,  quibus 
exponendis  tertium  librum  integrum  destinamus. 

Et  quidem  in  toto  tractatu  conabimur  vias  omnes,  quae  ad 
cognitionem  veritatis  hominibus  patent,  tam  accurate  persequi 
et  tam  faciles  exhibere,  ut  quicumque  hanc  totam  methodum 
perfecte  didicerit,  quantumvis  mediocri  sit  ingenio,  videat  tamen 
nullas  omnino  sibi  potius  quam  caeteris  esse  interclusas,  nihilque 
amplius  ignorare  ingenii  defectu  vel  artis;  sed  quoties  ad  ali- 
cuius    rei    cognitionem    mentem     applicabit,     vel     illam     omnino 

reperiet,  vel  certe  ab  aliquo  experimento  pendere  perspiciet, 
quod  in  sua  potestate  non  sit,  ideoque  non  culpabit  ingenium 
suum,  quamvis  ibi  sistere  cogatur,  vel  denique  rem  quaesitam 
omnem  humani  ingenii  captum  excedere  demonstrabit,  ac  proinde 
non  se  idcirco  magis  ignarum  esse  arbitrabitur,  quia  non  minor 
scientia  est  hoc  ipsum  quam  quodvis  aliud  cognovisse. 


26  Regula  IX. 

Oportet   ingenii  aciem  ad  res  minimas  et  maxime  faciles  totam  con- 

vertere,  atque  in  illis  diutins  immorari,  donec  assuescamus  yeritatem 

distincte  et  perspicue  intueri. 

Expositis  duabus  intellectus  nostri  operationibus,  intuitu  et 
deductione,  quibus  solis  ad  scientias  addiscendas  utendum  esse 
diximus,  pergimus  in  hac  et  sequenti  propositione  explicare,  qua 
industria  possimus  aptiores  reddi  ad  illas  exercendas,  et  simul 
duas  praecipuas  ingenii  facultates  excolere,  perspicacitatem  sci- 
licet,  res  singulas  distincte  intuendo,  et  sagacitatem,  unas  ex 
aliis  artificiose  deducendo. 

Et  quidem,  quomodo  mentis  intuitu  sit  utendum,  vel  ex 
ipsa  oculorum  comparatione  cognoscimus:  nam  qui  vult  multa 
simul  obiecta  eodem  intuitu  respicere,  nihil  illorum  distincte 
videt;  et  pariter,  qui  ad  multa  simul  unico  cogitationis  actu  solet 
attendere,  confuso  ingenio  est;  sed  Artifices  illi,  qui  in  minutibus 
operibus  exercentur,  et  oculorum  aciem  ad  singula  puncta  attente 
dirigere  consueverunt,  usu  capacitatem  acquirunt  res  quantum- 
libet  exiguas  et  subtiles  perfecte  distinguendi;  ita  etiam  illi,  qui 
variis  simul  obiectis  cogitationem  nunquam  distrahunt,  sed  ad 
simplicissima  quaeque  et  facillima  consideranda  totam  semper 
occupant,  fiunt  perspicaces. 

Est  autem  commune  vitium  Mortalibus,  ut  quae  difficilia 
pulchriora  videantur;  et  plerique  nihil  se  scire  existimant,  quando 
alicuius  rei  causam  valde  perspicuam  et  simplicem  vident,  qui 
interim  sublimes  quasdam  et  alte  petitas  Philosophorum  rationes 
admirantur,  etiamsi  illae  ut  plurimum  fundamentis  nitantur  a 
nemine  satis  unquam  perspectis;  male  sane  profecto  qui  tenebras 
chariores  habent  quam  lucem.  Atqui  notandum  est  illos,  qui 
vere  sciunt,  aequa  facilitate  dignoscere  veritatem,  sive  illam  ex 
simplici  subiecto,  sive  ex  obscuro  eduxerint:  unamquamque  enim 
simili,  unico,    et  distincto  actu    comprehendunt,    postquam  semel 


ad  illam  pervenerunt:  sed  tota  diversitas  est  in    via,    quae  certe 
longior  esse  debet,    si   ducat   ad   veritatem  a  primis   et  maxime 
absolutis  principiis  magis  remotam. 
27  Assuescant    igitur    omnes    oportet   tam    pauca   simul   et  tam 

simplicia  cogitatione  complecti,  ut  nihil  unquam  se  scire  putent 
quod  non  ae(]ue  distincte  intueantur,  ac  illud  c]uod  omnium 
distinctissime  cognoscunt:  ad  quod  quidem  nonnulli  longe  ap- 
tiores  nascuntur,  quam  caeteri,  sed  arte  etiam  et  exercitio  in- 
genia  ad  hoc  reddi  possunt  longe  aptiora;  unumque  est  quod 
omnium  maxime  hic  monendum  mihi  videtur,  nempe  ut  quisque 
firmiter  sibi  persuadeat,  non  ex  magnis  et  obscuris  rebus,  sed 
ex  facilibus  tantum  et  magis  obviis  scientias  quantumlibet  occultas 
esse  deducendas. 

Nam,  e.  g.,  si  velim  examinare,  utrum  aliqua  potentia  natu- 
ralis  possit  eodem  instanti  transire  ad  locum  distantem,  et  per 
totum  medium,  non  statim  ad  magnetis  vim,  vel  astrorum  in- 
fluxus,  sed  ne  quidem  ad  illuminationis  celeritatem  mentem  con- 
vertam,  ut  inquiram,  utrum  forte  tales  actiones  fiant  in  instanti: 
hoc  enim  difficilius  possem  probare  quam  quod  quaeritur;  sed 
potius  ad  motus  locales  corporum  reflectam,  quia  nihil  in  toto 
hoc  genere  magis  sensibile  esse  potest,  et  advertam,  lapidem 
quidem  non  posse  in  instanti  ex  uno  loco  ad  alium  pervenire, 
quia  corpus  est;  potentiam  vero,  similem  illi  quae  lapidem  movet, 
nonnisi  in  instanti  communicari,  si  ex  uno  subiecto  ad  aliud 
nuda  perveniat:  ver.  gr.,  si  quantumvis  longissimi  baculi  unam 
extremitatem  moveam,  facile  concipio  potentiam,  per  quam  illa 
pars  baculi  movetur  uno  et  eodem  instanti,  alias  etiam  omnes 
eius  partes  necessario  movere,  quia  tunc  communicatur  nuda, 
neque  in  aliquo  corpore  existit,  ut  in  lapide  a  quo  deferatur. 

Eodem  modo  si  agnoscere  velim,  quomodo  ab  una  et  eadem 
simplici  causa  contrarii  simul  effectus  possint  produci,  non  phar- 
maca  a  Medicis  mutuabor,  quae  humores  quosdam  expellant, 
alios  retineant;  non  de  Luna  hariolabor,  illam  per  lumen  cale- 
facere,  et  refrigerare  per  qualitatem  occultam;  sed  potius  in- 
tuebor  libram,  in  qua  idem  pondus  uno  et  eodem  instanti  unam 
lancem  elevat,  dum   aliam  deprimit,   et  similia. 

28  Regula  X. 

Ut  ingenium  iiat  sagax,  exerceri  debet  in  iisdem  quaerendis,  quae  iam 
ab  aliis  inventa  sunt,  et  cum  methodo  etiam  levissima  quaeque  homi- 
num  artificia  percurrere,  sed  illa  maxime,  quae  ordinem  explicant  vel 

supponunt. 

Eo  me  fateor  natum  esse  ingenio,  ut  summam  studiorum 
voluptatem,  non  in  audiendis  aliorum  rationibus,  sed  in  iisdem 
propria  industria  inveniendis  semper  posuerim:  quod  me  unum 
cum  iuvenem  adhuc  ad  scientias  addiscendas  allexisset,  quoties 
novum  inventum  aliquis  liber  pollicebatur  in  titulo,  antequam 
ulterius  legerem,  experiebar  utrum  forte  aliquid'  simile  per  in- 
genitam  quamdam  sagacitatem  assequerer,  cavebamque  exacte, 
ne  mihi  hanc  oblectationem  innocuam  festina  lectio  praeriperet; 
quod  toties  successit,  ut  tandem  animadverterim,  me  non  amplius, 
ut  caeteri  solent,  per  vagas  et  caecas  disquisitiones,  fortunae 
auxilio  potius  quam  artis,  ad  rerum  veritatem  pervenire;  sed 
certas  regulas,  quae  ad  hoc  non  parum  iuvant,  longa  experientia 
percepisse,  quibus  usus  sum  postea  ad  plures  excogitandas, 
atque  ita  hanc  totam  methodum  diligenter  excolui,  meque  om- 
nium  maxime  utilem  studendi  modum  ab  initio  sequutum  fuisse 
mihi  persuasi. 

Verum,  quia  non  omnium  ingenia  tam  propensa  sunt  a  na- 
tura  rebus  proprio  marte  indagandis,  haec  propositio  docet,  non 
statim  in  difficilioribus  et  arduis  nos  occupari  oportere,  sed 
levissimas  quasque  artes  et  simplicissimas  prius  esse  discutien- 
das,  illasque  maxime,  in  quibus  magis  ordo  regnat,  ut  sunt  arti- 
ficum  qui  telas  et  tapetia  texunt,  aut  mulierum  quae  acu  pingunt, 
vel  fila  intermiscent  texturae  infinitis  modis  variatae;  item  omnes 
lusus  numerorum  et  quaecumque  ad  Arithmeticam  pertinent,  et 
similia,  quae  omnia  mirum  quantum  ingenia  exerceant,  modo 
non  ab  aliis  illorum  inventionem  mutuemur,  sed  a  nobis  ipsis: 
cum  enim  nihil  in  illis  maneat  occultum,  et  tota  cognitionis  huma- 
nae  capacitati  aptentur,  nobis  distinctissime  exhibent  innumeros 
ordines,  omnes  inter  se  diversos,  et  nihilominus  regulares,  in 
quibus  rite  observandis  fere  tota  consistit  humana  sagacitas. 
29  Monuimusque   idcirco,    quaerenda    esse    illa    cum    methodo, 

quae  in  istis  levioribus  non  alia  esse  solet,  quam  ordinis,  vel  in 
ipsa  re  existentis,  vel  subtiliter  excogitati,  constans  observatio: 
ut    si    velimus    legere    scripturam    ignotis    characteribus    velatam, 

nullus  quidem  ordo  hic  apparet,  sed  tamen  aliquem  fingimus, 
tum  ad  examinanda  omnia  praejudicia,  quae  circa  singulas  notas, 
aut  verba,  aut  sententias  haberi  possunt;  tum  etiam  ad  illa  ita 
disponenda,  ut  per  enumerationem  cognoscamus  quidquid  ex 
illis  potest  deduci.  Et  maxime  cavendum  est,  ne  in  similibus 
casu  et  sine  arte  divinandis  tempus  teramus:  nam  etiamsi  illa 
saepe  inveniri  possent  sine  arte,  et  a  felicibus  interdum  celerius 
fortasse,  quam  per  methodum,  hebetarent  tamen  ingenii  lumen, 
et  ita  puerilibus  et  vanis  assuefacerent,  ut  postea  semper  in 
rerum  superficiebus  haereret,  neque  interius  posset  penetrare. 
Sed  ne  interim  incidamus  in  errorem  illorum,  qui  tantum  rebus 
seriis  et  altioribus  cogitationem  occupant,  de  quibus  post  multos 
labores  nonnisi  confusam  acquirunt  scientiam,  dum  cupiunt  pro- 
fundam.  In  istis  igitur  facilioribus  primum  exerceamur,  oportet, 
sed  cum  methodo,  ut  per  apertas  et  cognitas  vias,  quasi  ludentes 
ad  intimam  rerum  veritatem  semper  penetrare  assuescamus:  nam 
hoc  pacto  sensim  postea  et  tempore  supra  omnem  spem  brevi 
nos  etiam  aequa  facilitate  propositiones  plures,  quae  valde  diffi- 
ciles  apparent  et  intricatae,  ex  evidentibus  principiis  deducere 
posse  sentiemus. 

Mirabuntur  autem  fortasse  nonnulli,  quod  hoc  in  loco,  ubi 
qua  ratione  aptiores  reddamur  ad  veritates  unas  ab  aliis  dedu- 
cendas,  inquirimus,  omittamus  omnia  Dialecticorum  praecepta, 
quibus  rationem  humanam  regere  se  putant,  dum  quasdam 
formas  disserendi  praescribunt,  quae  tam  necessario  concludunt, 
ut  illis  confisa  ratio,  etiamsi  quodammodo  ferietur  ab  ipsius  illa- 
tionis  evidenti  et  attenta  consideratione,  possit  tamen  interim 
aliquid  certum  ex  vi  formae  concludere:  quippe  advertimus  elabi 
saepe  veritatem  ex  istis  vinculis,  dum  interim  illi  ipsi,  qui  usi 
sunt,  in  iisdem  manent  irretiti:  quod  aliis  non  tam  frequenter 
accidit,  atque  experimur,  acutissima  quaeque  sophismata  neminem 
fere  unquam  pura  ratione  utentem,  sed  ipsos  Sophistas  fallere 
consuevisse. 

Quamobrem  hic  nos  praecipue  caventes,  ne  ratio  nostra 
ferietur,  dum  alicuius  rei  veritatem  examinamus,  rejicimus  istas 
formas  ut  adversantes  nostro  instituto,  et  omnia  potius  adiumenta 
80  perquirimus,  |  quibus  cogitatio  nostra  retineatur  attenta,  sicut  in 
sequentibus  ostendetur.  Atqui  ut  adhuc  evidentius  appareat, 
illam  disserendi  artem  nihil  omnino  conferre  ad  cognitionem  veri- 
tatis,  advertendum  est,  nullum  posse  dialecticos  syllogismum  arte 
formare,  qui  verum  concludat,  nisi  prius  eiusdem  materiam  habuerint, 

id  est,  nisi  eamdem  veritatem,  quae  in  illo  deducitur,  iam  ante 
cognoverint:  unde  patet,  illos  ipsos  ex  tali  forma  nihil  novi  per- 
cipere,  adeoque  vulgarem  Dialecticam  omnino  esse  inutilem  rerum 
veritatem  investigare  cupientibus;  sed  prodesse  tantummodo  inter- 
dum  posse  ad  rationes  iam  cognitas  facilius  aliis  exponendas; 
ac  proinde  illam  ex  Philosophia  ad  Rhetoricam  esse  transferendam. 

Regula  XI. 

Postquam  aliquot  propositiones  simplices  sumus  intuiti,  si  ex  illis 
aliquid  aliud  concludamus,  utile  est  easdem  continuo  et  nullibi  intcr- 
rupto  cogitationis  motu  percurrere,  ad  mutuos  illorum  respectus  reflec- 
tere,  et  plura  simul,  quantum  fleri  potest,  distincte  concipere:  ita  enim 
et  cognitio  nostra  longe  certior  flt,  et  maxime  augetur  ingenii  capacitas. 

Hic  est  occasio  clarius  exponendi  quae  de  mentis  intuitu 
ante  dicta  sunt  ad  regulas  tertiam  et  septimam:  quoniam 
illum  uno  in  loco  deductioni  opposuimus,  in  alio  vero  enume- 
rationi  tantum,  quam  definivimus  esse  illationem  ex  multis  et 
disiunctis  rebus  collectam,  simplicem  vero  deductionem  unius 
rei  ex  altera  ibidem  diximus  fieri  per  intuitum. 

Quod  ita  faciendum  fuit,  quia  ad  mentis  intuitum  duo  re- 
quirimus,  nempe  ut  propositio  clare  et  distincte,  deinde  etiam 
ut  tota  simul  et  non  successive  intelligatur:  deductio  vero,  si  de 
illa  facienda  cogitamus,  ut  in  regula  tertia,  non  tota  simul  fieri 
videtur,  sed  motum  quemdam  ingenii  nostri  unum  ex  alio  in- 
ferentis  involvit;  atque  idcirco  ibi  illam  ab  intuitu  iure  distinxi- 
mus.13)  Si  vero  ad  eamdem,  ut  iam  facta  est,  attendamus,  sicut 
in  dictis  ad  regulam  septimam,  tunc  nullum  motum  amplius 
designat,  sed  terminum  motus,  atque  ideo  illam  per  intuitum 
videri  supponimus,  quando  est  simplex  et  perspicua,  non  autem 
quando  est  multiplex  et  involuta,  cui  enumerationis,  sive  induc- 
31  tionis  nomen  dedimus,  |  quia  tunc  non  tota  simul  ab  intellectu 
potest  comprehendi,  sed  eius  certitudo  quodammodo  a  memoria 
dependet,  in  qua  iudicia  de  singulis  partibus  enumeratis  retineri 
debent,  ut  ex  illis  omnibus  unum  quid  colligatur. 

Atque  haec  omnia  ad  huius  regulae  interpretationem  erant 
distinguenda:  nam  postquam  nona  egit  de  mentis  intuitu  tantum, 
decima  de  enumeratione  sola,  haec  explicat,  quo  pacto  hae  duae 
operationes  se  mutuo  iuvent  et  perficiant,  adeo  ut  in  unam 
videantur  coalescere,  per  motum  quemdam  cogitationis  singula 
attente  intuentis  simul  et  ad  alia  transeuntis. 


Cuius  rei  duplicem  utilitatem  designamus,  nempe  ad  con- 
clusionem,  circa  quam  versamur,  certius  cognoscendam,  et  ad 
ingenium  aliis  inveniendis  aptius  reddendum;  quippe  memoria, 
a  qua  pendere  dictum  est  certitudinem  conclusionum,  quae  plura 
complectuntur  quam  uno  intuitu  capere  possimus,  cum  labilis  sit 
et  infirma,  revocari  debet  et  firmari  per  continuum  hunc  et 
repetitum  cogitationis  motum:  ut  si  per  plures  operationes 
cognoverim  primo,  qualis  sit  habitudo  inter  magnitudines  primam 
et  secundam,  deinde  inter  secundam  et  tertiam,  tum  inter  tertiam 
et  quartam,  ac  denique  inter  quartam  et  quintam,  non  idcirco 
video  qualis  sit  inter  primam  et  quintam,  nec  possum  deducere 
ex  iam  cognitis  nisi  omnium  recorder;  quamobrem  mihi  necesse 
est  illas  iterata  cogitatione  percurrere,  donec  a  prima  ad  ulti- 
mam  tam  celeriter  transierim,  ut  fere  nullas  memoriae  partes 
relinquendo  rem  totam  simul  videar  intueri. 

Qua  quidem  ratione  ingenii  tarditatem  emendari  nemo  non 
videt,  et  illius  etiam  amplificari  conceptum.  Sed  insuper  ad- 
vertendum  est,  maximam  huius  regulae  utilitatem  in  eo  con- 
sistere,  quod  ad  mutuam  simplicium  propositionum  dependentiam 
reflectendo,  usum  acquiramus  subito  distinguendi,  quid  sit  magis 
vel  minus  respectivum,  et  quibus  gradibus  ad  absolutum  redu- 
catur:  ex.  gr.,  si  percurram  aliquot  magnitudines  continue  pro- 
portionales,  ad  haec  omnia  reflectam,  nempe,  pari  conceptu  et 
non  magis  vel  minus  facili  me  agnoscere  habitudinem  inter 
primam  et  secundam,  secundam  et  tertiam,  tertiam  et  quartam, 
et  caetera,  non  autem  me  posse  tam  facile  concipere,  qualis  sit 
dependentia  secundae  a  prima  et  tertia  simul,  et  adhuc  multo 
difficilius  eiusdem  secundae  a  prima  et  quarta,  et  caetera;  ex 
82  quibus  deinde  cognosco,  |  quam  ob  causam,  si  datae  sint  prima 
et  secunda  tantum,  facile  possim  invenire  tertiam  et  quartam,  et 
caetera,  quia  scilicet  hoc  fit  per  conceptus  particulares  et 
distinctos:  si  vero  datae  sint  prima  et  tertia  tantum,  non  tam 
facile  mediam  agnoscam,  quia  hoc  fieri  non  potest,  nisi  per  con- 
ceptum,  qui  duos  ex  prioribus  simul  involvat,  si  prima  et  quarta 
solae  sint  datae,  adhuc  difficilius  duas  medias  intuebor,  quia  hic 
tres  simul  conceptus  implicantur,  adeo  ut  ex  consequenti  diffi- 
cilius  etiam  videretur  ex  prima  et  quinta  tres  medias  invenire. 
Sed  alia  ratio  est  quare  aliter  contingat,  quia  scilicet,  etiamsi 
hic  quatuor  conceptus  simul  iuncti  sint,  possunt  tamen  separari, 
cum  quatuor  per  alium  numerum  dividatur,  adeo  ut  possim 
quaerere    tertiam    solam    ex   prima   et    quinta,    deinde   secundam 


ex  prima  et  tertia,  etc.,  ad  quae  et  similia  qui  reflectere  con- 
suevit,  quoties  novam  quaestionem  examinat,  statim  agnoscit  quid 
in  illa  pariat  difficultatem,  et  quis  sit  omnium  simplicissimus 
modus;  quod  maximum  est  ad  veritatis  cognitionem  adiumentum. 

Regula  XII. 

Denique  omnibus  utendum  est  intellectus,  imaginationis,  sensus  et 
memoriae  auxiliis,  tum  ad  propositiones  simplices  distincte  intuendas, 
tnm  ad  quaesita  cum  cognitis  rite  componenda  ut  agnoscantur,  tum 
ad  illa  inyenienda,  quae  ita  inter  se  debeant  conferri,  ut  nulla  pars 
industriae  humanae  omittatur. 

Haec  regula  concludit  omnia  quae  supra  dicta  sunt,  et  docet 
in  genere,  quae  in  particulari  erant  explicanda  hoc  pacto. 

Ad  rerum  cognitionem  duo  tantum  spectanda  sunt,  nos 
scilicet  qui  cognoscimus,  et  res  ipsae  cognoscendae.  In  nobis 
quatuor  sunt  facultates  tantum,  quibus  ad  hoc  uti  possimus, 
nempe  intellectus,  imaginatio,  sensus  et  memoria:  solus  intellectus 
equidem  percipiendae  veritatis  est  capax,  qui  tamen  iuvandus 
est  ab  imaginatione,  sensu  et  memoria,  ne  quid  forte,  quod  in 
nostra  industria  positum  est,  omittamus.  Ex  parte  rerum  tria 
examinare  sufficit,  nempe  id  primum  quod  sponte  obvium  est, 
deinde  quomodo  unum  quid  ex  alio  cognoscatur,  et  deinde  quae- 
nam  ex  quibusque  deducantur.  Atque  haec  enumeratio  mihi 
videtur  completa,  nec  ulla  prorsus  omittere,  ad  quae  humana  in- 
dustria  possit  extendi. 

Ad  primum  itaque  me  convertens,  optarem  exponere  hoc  in 
loco,  quid  sit  mens  hominis,  quid  corpus,  quomodo  hoc  ab  illa 
informetur,  quaenam  sint  in  toto  composito  facultates  rebus 
cognoscendis  inservientes,  et  quid  agant  singulae,  nisi  nimis 
angustus  mihi  videretur  ad  illa  omnia  capienda,14)  quae  praemittenda 
sunt,  antequam  harum  rerum  veritas  possit  omnibus  patere:  cupio 
enim  semper  ita  scribere,  ut  nihil  asseram  ex  iis,  quae  in  contro- 
versiam  adduci  soleant,  nisi  praemiserim  easdem  rationes,  quae 
me  eo  deduxerunt,  et  quibus  existimo  alios  etiam  posse  per- 
suaderi. 

Sed  quia  iam  hoc  non  licet,  mihi  sufficiet  quam  brevissime 
potero  explicare,  quisnam  modus  concipiendi  illud  omne,  quod 
in  nobis  est,  ad  res  cognoscendas  sit  maxime  utilis  ad  meum 
institutum:  neque  credetis,  nisi  lubet,  rem  ita  se  habere.  Sed 
quid    impediet,    quominus    easdem    suppositiones    sequamini,    si 

appareat,  nihil  illas  ex  rerum  veritate  minuere,  sed  tantum  reddere 
omnia  longe  clariora,  non  secus  quam  in  Geometria  quaedam  de 
quantitate  supponitis,  quibus  nulla  ratione  demonstrationum  vis 
infirmatur,  quamvis  saepe  aliter  in  Physica  de  eius  natura  sentiatis. 
Concipiendum  est  igitur  primo,  sensus  omnes  externos,  in 
quantum  sunt  partes  corporis,  etiamsi  illos  applicemus  ad  obiecta 
per  actionem,  nempe  per  motum  localem,  proprie  tamen  sentire 
per  passionem  tantum,  eadem  ratione,  qua  cera  recipit  figuram 
a  sigillo:  neque  hoc  per  analogiam  dici  putandum  est,  sed  plane 
eodem  modo  concipiendum,  figuram  externam  corporis  sentientis 
realiter  mutari  ab  obiecto,  sicut  illa,  quae  est  in  superficie  cerae, 
mutatur  a  sigillo:  quod  non  modo  admittendum  est,  cum  tangimus 
aliquod  corpus  ut  figuratum,  vel  durum,  vel  asperum  et  caetera, 
sed  etiam  cum  tactu  percipimus  calorem,  vel  frigus,  et  similia; 
item  in  aliis  sensibus,  nempe  primum  opacum,  quod  est  in  oculo, 
ita  recipere  figuram  impressam  ab  illuminatione  variis  coloribus 
induta,  et  primum  aurium,  narium  et  linguae  cutem  obiecto  im- 
perviam,  ita  novam  quoque  figuram  mutuari  a  sono,  oddre,  et  aspore. 
Atque  haec  ita  omnia  concipere,  multum  iuvat,  cum  nihil 
facilius  sub  sensum  cadat  quam  figura;  tangitur  enim  et  videtur: 
nihil  autem  falsum  ex  hac  suppositione  magis,  quam  ex  alia 
quavis  sequi  demonstratur  ex  eo,  quod  tam  communis  et  simplex 
sit  figurae  conceptus,  ut  involvatur  in  omni  sensibili:  ver.  g., 
84  colorem  supponas  |  esse  quidquid  vis,  tamen  eumdem  extensum 
esse  non  negabis,  et  per  consequens  figuratum:  quid  igitur  se- 
quetur   incommodi,   si   caventes,  ne  aliquod  novum   ens  inutiliter 

admittamus  et  temere  fingamus,  non  negemus  quidem  de  colore 
quidquid  aliis  placuerit,  sed  tantum  abstrahamus  ab  omni  alio, 
quam  quod  habeat  figurae  naturam,  et  concipiamus  diversitatem, 
quae  est  inter  album,  coeruleum,  rubrum  etc,  veluti  illam.  quae 
est  inter  has  aut  similes  figuras,  etc,  idemque  de  omnibus  dici 
potest,  cum  figurarum  infinitam  multitudinem  omnibus  rerum 
sensibilium  differentiis  exprimendis  sufficere  sit  certum. 

Descartes,    Regulae  ad  directionem  ingenii.  3 

Secundo  concipiendum  est,  dum  sensus  externus  movetur  ab 
obiecto,  figuram,  quam  recipit,  deferri  ad  aliam  quamdam  cor- 
poris  partem,  quae  vocatur  sensus  communis,  eodem  instanti  et 
absque  ullius  entis  reali  transitu  ab  uno  ad  aliud:  plane  eodem 
modo,  quo  nunc,  dum  scribo,  intelligo  eodem  instanti,  quo  singuli 
characteres  in  charta  exprimuntur,  non  tantum  inferiorem  calami 
partem  moveri,  sed  nullum  in  hac  vel  minimum  motum  esse 
posse,  quin  simul  etiam  in  toto  calamo  recipiatur,  atque  illas 
omnes  motuum  diversitates  etiam  a  superiori  eius  parte  in  aere 
designari,  etiamsi  nihil  reale  ab  uno  extremo  ad  aliud  trans- 
migrare  concipiam:  quis  enim  putet  minorem  esse  connexionem 
inter  partes  corporis  humani,  quam  inter  illas  calami;  et  quid 
simplicius  excogitari  potest  ad  hoc  exprimendum? 

Tertio  concipiendum  est,  sensum  communem  fungi  etiam 
vice  sigilli  ad  easdem  figuras  vel  ideas  a  sensibus  externis  puras 
et  sine  corpore  venientes  in  phantasia  vel  imaginatione  veluti  in 
cera  formandas:  atque  hanc  phantasiam  esse  veram  partem 
corporis  et  tantae  magnitudinis,  ut  diversae  eius  portiones 
plures  figuras  ab  invicem  distinctas  induere  possint,  illasque 
diutius  soleant  retinere:  tuncque  eadem  est  quae  memoria  ap- 
pellatur. 

Quarto  concipiendum  est,  vim  motricem,  sive  ipsos  nervos 
originem  suam  ducere  a  cerebro  in  quo  phantasia  est,  a  qua  illi 
diversimode  moventur,  ut  sensus  communis  a  sensu  externo, 
sive  ut  totus  calamus  a  parte  sui  inferiore:  quod  exemplum 
35  etiam  ostendit,  |  quomodo  phantasia  possit  esse  causa  multorum 
motuum  in  nervis,  quorum  tamen  imagines  non  habeat  in  se  ex- 
pressas,  sed  alias  quasdam,  ex  quibus  isti  motus  consequi  possint: 
neque  enim  totus  calamus  movetur,  ut  pars  eius  inferior  quinimo 
secundum  maiorem  sui  partem  plane  diverso  et  contrario  motu 
videtur  incedere.  Atque  ex  his  intelligere  licet,  quomodo  fieri 
possint  omnes  aliorum  animalium  motus,  quamvis  in  illis  nulla 
prorsus  rerum  cognitio,  sed  phantasia  tantum  pure  corporea 
admittatur;  item  etiam,  quomodo  fiant  in  nobis  ipsis  omnes 
operationes  illae,  quas  percipimus  absque  ullo  ministerio  rationis. 

Quinto  denique  concipiendum  est,  vim  illam,  per  quam  res 
proprie  cognoscimus,  esse  pure  spiritualem,  atque  a  toto  corpore 
non  minus  distinctam,  quam  sit  sanguis  ab  osse,  vel  manus  ab 
oculo,  unicamque  esse,  quae  vel  accipit  figuras  a  sensu  communi 
simul  cum  phantasia,  vel  ad  illas,  quae  in  memoria  servantur, 
se  applicat,  vel  novas  format,  a  quibus  imaginatio  ita  occupatur, 

ut  saepe  simul  non  sufficiat  ad  ideas  a  sensu  communi  accitoi- 
endas;  vel  ad  easdem  ad  vim  motricem  iuxta  puri  corporis 
dispensationem15)  transferendas.  In  quibus  omnibus  haec  vis 
cognoscens  interdum  patitur,  interdum  agit,  et  modo  sigillum, 
modo  ceram  imitatur;  quod  tamen  per  analogiam  tantum  hic 
est  sumendum;  neque  enim  in  rebus  corporeis  aliquid  omnino 
huic  simile  invenitur:  atque  una  et  eadem  est  vis,  quae  si  ap- 
plicet  se  cum  imaginatione  ad  sensum  communem,  dicitur  videre, 
tangere,  etc.,  si  ad  imaginationem  solam  ut  diversis  figuris  in- 
dutam,  dicitur  reminisci;  si  ad  eamdem  ut  novas  fingat,  dicitur 
imaginari  vel  concipere;  si  denique  sola  agat,  dicitur  in- 
telligere:  quod  ultimum  quomodo  fiat,  fusius  exponam  suo 
loco.  Et  eadem  etiam  idcirco  iuxta  has  functiones  diversas 
vocatur,  vel  intellectus  purus,  vel  imaginatio,  vel  memoria,  vel 
sensus:  proprie  autem  ingenium  appellatur,  cum  modo  ideas  in 
phantasia  novas  format,  modo  iam  factis  incumbit,  consideramus- 
que  illam  ut  diversis  istis  operationibus  aptam,  atque  horum 
nominum  distinctio  erit  in  sequentibus  observanda.  Hic  autem 
omnibus  ita  conceptis,  facile  colliget  attentus  Lector,  quaenam 
petenda  sint  ab  unaquaque  facultate  auxilia,  et  quousque  homi- 
num  industria  ad  supplendos  ingenii  defectus  possit  extendi. 

Nam  cum  intellectus  moveri  possit  ab  imaginatione,  vel 
contra  agere  in  illam;  item  imaginatio  possit  agere  in  sensus 
36  per  vim  motricem  |  illos  applicando  ad  obiecta,  vel  contra  ipsi 
in  illam,  in  qua  scilicet  corporum  imagines  depingunt;  memoria 
vero  illa,  saltem  quae  corporea  est  et  similis  recordationi  brutorum, 
nihil  sit  ab  imaginatione  distinctum';  certo  concluditur,  si  in- 
tellectus  de  illis  agat,  in  quibus  nihil  sit  corporeum.  vel  cor- 
poreo  simile,  illum  non  posse  ab  istis  facultatibus  adiuvari;  sed 
contra  ne  ab  iisdem  impediatur,  esse  arcendos  sensus,  atque 
imaginationem,  quantum  fieri  poterit,  omni  impressione  distincta 
exuendam.  Si  vero  intellectus  examinandum  aliquid  sibi  pro- 
ponat,  quod  referri  possit  ad  corpus,  eius  idea,  quam  distinc- 
tissime  poterit,  in  imaginatione  est  formanda;  ad  quod  commo- 
dius  praestandum,  res  ipsa,  quam  haec  idea  repraesentabit,  sen- 
sibus  externis  est  exhibenda;  neque  plura  intellectum  iuvare 
possunt  ad  res  singulas  distincte  intuendas:  ut  vero  ex  pluribus 
unum  quid  deducat,  quod  saepe  faciendum  est,  rejiciendum  ex 
rerum  ideis,  quidquid  praesentem  attentionem  non  requiret,  ut 
facilius  reliqua  possint  in  memoria  retineri;  atque  eodem  modo 
non    tunc    res    ipsae    sensibus    externis   erunt   proponendae,    sed 

potius  compendiosae  illarum  quaedam  figurae,  quae  modo  suffi- 
ciant  ad  cavendum  lapsum;  quo  breviores,  eo  commodiores 
existunt.  Atque  haec  omnia  quisquis  observabit,  nihil  omnino 
mihi  videbitur  eorum,  quae  ad  hanc  partem  pertinent,   omisisse. 

Iam  ut  quoque  secundum  aggrediamur,  et  ut  accurate 
distinguamus  simplicium  rerum  notiones  ab  istis  quae  ex  iisdem 
componuntur,  ac  videamus  in  utrisque,  ubinam  falsitas  esse  possit, 
ut  caveamus,  et  quaenam  certo  possint  cognosci,  ut  his  solis 
incumbamus.  Hic  loci,  quem  admodum  in  superioribus,  quae- 
dam  assumenda  sunt,  quae  fortasse  non  apud  omnes  sunt  in 
confesso:  sed  parum  refert,  etsi  non  magis  vera  esse  credantur, 
quam  circuli  illi  imaginabiles,  quibus  Astronomi  phaenomena 
sua  describunt,  modo  illorum  ope,  qualis  de  qualibet  re  cognitio 
vera  esse  possit  aut  falsa,  distinguatis. 

Dicimus  igitur  primo,  aliter  spectandas  esse  res  singulas  in 
ordine  ad  cognitionem  nostram,  quam  si  de  iisdem  loquamur 
prout  revera  existunt:  nam,  ver.  g.,  consideremus  aliquod  corpus 
extensum  et  figuratum,  fatebimur  quidem  illud  a  parte  rei  esse 
quid  unum  et  simplex,  neque  enim  hoc  sensu  compositum  dici 
posset  ex  natura  corporis,  extensione,  et  figura,  quoniam  hae 
partes  nunquam  unae  ab  aliis  distinctae  extiterunt:  respectu  vero 
37  intellectus  nostri  compositum  |  quid  ex  illis  tribus  naturis  appella- 
mus,  quia  prius  singulas  separatim  intelleximus,  quam  potuimus 
iudicare,  illas  tres  in  uno  et  eodem  subiecto  simul  inveniri. 
Quamobrem  hic  de  rebus  non  agentes,  nisi  quantum  ab  intellectu 
percipiuntur,  illas  tantum  simplices  vocamus,  quarum  cognitio 
tam  perspicua  est  et  distincta,  ut  in  plures  magis  distincte 
cognitas  mente  dividi  non  possint:  tales  sunt  figura,  extensio, 
motus,  etc,  reliquas  omnes  quodammodo  compositas  ex  his  esse 
concipimus;  quod  adeo  generaliter  est  sumendum,  ut  nequidem 
excipiantur  illae,  quas  interdum  ex  simplicibus  ipsis  abstrahimus, 
ut  fit,  si  dicamus,  figuram  esse  terminum  rei  extensae,  conci- 
pientes  per  terminum  aliquid  magis  generale  quam  per  figuram, 
quia  scilicet  dici  potest  etiam  terminus  durationis,  terminus 
motus,  etc,  tunc  enim,  etiamsi  termini  significatio  a  figura  abs- 
trahatur,  non  tamen  idcirco  magis  simplex  videri  debet  quam 
sit  figura,  sed  potius  cum  aliis  etiam  rebus  tribuatur,  ut  extre- 
mitati  durationis  vel  motus  etc,  quae  res  a  figura  toto  genere 
differunt,  ab  his  etiam  debuit  abstrahi,  ac  proinde  est  quid  com- 
positum  ex  pluribus  naturis  plane  diversis,  et  quibus  non  nisi 
aequivoce  applicatur. 

Dicimus  secundo,  res  illas  quae  respectu  nostri  intellcctus 
simplices  dicuntur,  esse  vel  pure  intellectuales,  vel  pure  materiales, 
vel  communes.  Fure  intellectuales  illae  sunt,  quae  per  lumen 
quoddam  ingenitum  et  absque  ullius  imaginis  corporeae  adiumento 
ab  intellectu  cognoscuntur:  tales  enim  nonnullas  esse  certum  est, 
nec  ulla  fingi  potest  idea  corporea,  quae  nobis  repraesentet, 
quid  sit  cognitio,  quid  dubium,  quid  ignorantia,  itcm  quid  sit 
voluntatis  actio,  quam  volitionem  liceat  appellare ,  et  similia, 
quae  tamen  omnia  revera  cognoscimus,  atque  tam  lacile,  ut  ad 
hoc  sufficiat,  nos  rationis  esse  participes.  Pure  materiales  illae 
sunt,  quae  non  nisi  in  corporibus  esse  cognoscuntur,  ut  sunt 
figura,  extensio,  motus,  etc.  Denique  communes  dicendae  sunt, 
quae  modo  rebus  corporeis,  modo  spiritibus  sine  discrimine 
tribuuntur,  ut  existentia,  unitas,  duratio,  et  similia:  huc  etiam 
referendae  sunt  communes  illae  notiones,  quae  sunt  veluti  vin- 
cula  quaedam  ad  alias  naturas  simplices  inter  se  coniungendas, 
et  quarum  evidentia  nititur  quidquid  ratiocinando  concludimus: 
hae  scilicet,  quae  sunt  eadem  uni  tertio,  sunt  eadem  inter  se; 
item,  quae  ad  idem  tertium  eodem  modo  referri  non  possunt, 
38aliquid  etiam  inter  se  habent  diversum,  etc,  et  quidem  |  hae 
communes  possunt  vel  ab  intellectu  puro  cognosci,  vel  ab  eodem 
imagines  rerum  materialium  intuente. 

Caeterum  inter  has  naturas  simplices  placet  etiam  numerare 
earumdem  privationes  et  negationes,  quatenus  a  nobis  intelli- 
guntur,  quia  non  minus  vera  cognitio  est,  per  quam  intueor  quid 
sit  nihil,  vel  instans,  vel  quies,  quam  illa,  per  quam  intelligo 
quid  sit  existentia,  vel  duratio,  vel  motus:  iuvabitque  hic  con- 
cipiendi  modus,  ut  possimus  deinceps  dicere  reliqua  omnia,  quae 
cognoscemus,  ex  istis  naturis  simplicibus  composita  esse;  ut  si 
iudicem  aliquam  figuram  non  moveri,  dicam  meam  cogitationem 
esse  aliquo  modo  compositam  ex  figura  et  quiete,  et  sic  de 
caeteris. 

Dicimus  tertio  naturas  illas  simplices  esse  omnes  per  se 
notas,  et  nunquam  ullam  falsitatem  continere,  quod  facile  osten- 
detur,  si  distinguamus  illam  facultatem  intellectus,  per  quam  res 
intuetur  et  cognoscit,  ab  ea  qua  iudicat  affirmando  vel  negando; 
fieri  enim  potest,  ut  illa  quae  revera  cognoscimus,  putemus  nos 
ignorare,  nempe  si  in  illis  praeter  id  ipsum  quod  intuemur  sive 
quod  attingimus  cogitando,  aliquid  aliud  nobis  occultum  inesse 
suspicemur,  atque  haec  nostra  cogitatio  sit  falsa;  qua  ratione 
evidens  est  nos  falli,  si  quando  aliquam  ex  naturis  istis  simplicibus 

a  nobis  totam  non  cognosci  iudicemus:  nam  si  de  illa  vel  mini- 
mum  quid  mente  attingamus,  quod  profecto  necessarium  est, 
cum  de  eadem  nos  aliquid  iudicare  supponatur,  ex  hoc  ipso  con- 
cludendum  est,  nos  totam  illam  cognoscere:  neque  enim  aliter 
simplex  dici  potest.  sed  composita  ex  hoc  quod  in  illa  perci- 
pimus,  et  ex  eo  quod  iudicamus  nos  ignorare. 

Dicimus  quarto,  coniunctionem  harum  rerum  simplicium 
inter  se  esse  vel  necessariam  vel  contingentem.  Necessaria  est, 
cum  una  in  alterius  conceptu  confusa  quadam  ratione  ita  impli- 
catur,  ut  non  possimus  alterutram  distincte  concipere,  si  ab  in- 
vicem  sejunctas  esse  iudicemus:  hoc  pacto  figura  extensioni 
coniuncta  est,  motus  durationi,  sive  tempori,  etc,  quia  nec  figu- 
ram  omni  extensione  carentem,  nec  motum  omni  duratione, 
concipere  licet:  ita  etiam  si  dico,  quatuor  et  tria  sunt  septem, 
haec  compositio  necessaria  est,  neque  enim  septenarium  distincte 
concipimus,  nisi  in  illo  ternarium  et  quaternarium  confusa  qua- 
dam  ratione  includamus;  atque  eodem  modo  quidquid  circa 
figuras  vel  numeros  demonstratur,  necessario  continuum  est  cum 
39  eo,  de  quo  affirmatur:  neque  tantum  in  sensibilibus  |  haec  necessitas 
reperitur,  sed  etiam,  ex.  gr.  si  Socrates  dicit  se  dubitare  de 
omnibus,  hinc  necessario  sequitur,  ergo  hoc  saltem  intelligit  quod 
dubitat;  item,  ergo  cognoscit  aliquid  posse  esse  verum  vel  falsum, 
etc,  ista  enim  naturae  dubitationis  necessario  annexa  sunt.  Con- 
tingens  vero  est  illorum  unio  quae  nulla  inseparabili  relatione 
coniunguntur:  ut  cum  dicimus,  corpus  esse  animatum,  hominem 
esse  vestitum,  etc  atque  etiam  multa  saepe  necessario  inter  se 
coniuncta  sunt,  quae  inter  contingentia  numerantur  a  plerisque,  qui 
illorum  relationem  non  animadvertunt:  ut  haec  propositio,  sum, 
ergo  Deus  est;  item,  intelligo,  ergo  mentem  habeo  a  corpore 
distinctam,  etc  Denique  notandum  est  plurimarum  propositio- 
num,  quae  necessariae  sunt,  conversas  esse  contingentes:  ut 
quamvis  ex  eo  quod  sim,  certo  concludam,  Deum  esse,  non 
tamen  ex  eo  quod  Deus  sit,  me  etiam  existere  licet  affirmare. 
Dicimus  quinto,  nihil  nos  unquam  intelligere  posse  praeter 
istas  naturas  simplices,  et  quamdam  illarum  inter  se  mixturam 
sive  compositionem:  et  quidem  saepe  facilius  est  plures  inter 
se  coniunctas  semel  advertere,  quam  unicam  ab  aliis  separare: 
nam,  ex.  gr.,  possum  cognoscere  triangulum,  etiamsi  nunquam 
cogitaverim,  in  illa  cognitione  contineri  etiam  cognitionem  anguli, 
lineae,  numeri  tertii,  figurae,  extensionis,  etc,  quod  tamen  non 
obstat,  quominus  dicamus  trianguli  naturam  esse  compositam  ex 

omnibus  istis  naturis,  atque  easdem  esse  triangulo  notiores,  cum 
hae  ipsae  sint,  quue  in  illo  intelliguntur:  atque  in  eodem  prae- 
terea  aliae  fortasse  multae  involvuntur,  quae  nos  latent,  ut 
magnitudo  angulorum,  qui  sunt  aequales  duobus  rectis,  et  in- 
numerae  relationes,  quae  sunt  inter  latera  et  angulos,  vel  capa- 
citatem  areae,   etc. 

Dicimus  sexto,  naturas  illas,  quas  compositas  appellamus, 
a  nobis  cognosci,  vel  quia  experimur  quales  sint,  vel  quia  nos 
ipsi  componimus.  Experimur  quidquid  sensu  percipimus,  quid- 
quid  ex  aliis  audimus,  et  generaliter  quaecumque  ad  intellectum 
nostrum,  vel  aliunde  perveniunt,  vel  ex  sui  ipsius  contemplatione 
reflexa:  ubi  notandum  est,  intellectum  a  nullo  unquam  experi- 
mento  decipi  posse,  si  praecise  tantum  intueatur  rem  sibi 
obiectam,  prout  illam  habet,  vel  in  se  ipso,  vel  in  phantasmate; 
neque  praeterea  iudicet  imaginationem  fideliter  referre  sensuum 
obiecta,  nec  sensus  veras  rerum  figuras  induere,  nec  denique  res 
externas  tales  semper  esse,  quales  apparent,  .in  his  enim  om- 
nibus  errori  sumus  obnoxii;  ut  si  quis  fabulam  nobis  narraverit, 
40  et  rem  gestam  esse  credamus;  si  icterico  morbo  laborans  flava 
omnia  esse  iudicet,  quia  oculum  habet  flavo  colore  tinctum;  si 
denique  laesa  imaginatione,  ut  melancholicis  accidit,  turbata  eius 
phantasmata  res  veras  repraesentare  arbitremur.  Sed  haec  eadem 
sapientis  intellectum  non  fallent,  quoniam,  quidquid  ab  imagi- 
natione  accipiet,  vere  quidem  in  illa  depictum  esse  iudicabit; 
nunquam  tamen  asseret,  illud  idem  integrum  et  absque  ulla 
immutatione  a  rebus  externis  ad  sensus,  et  a  sensibus  ad  phan- 
tasiam  defluxisse,  nisi  prius  hoc  ipsum  alia  aliqua  ratione  cogno- 
verit.  Componimus  autem  nos  ipsi  res  quas  intelligimus,  quoties 
in  illis  aliquid  inesse  credimus,  quod  nullo  experimento  a  mente 
nostra  immediate  perceptum  est:  ut  se  ictericus  sibi  persuadeat 
res  visas  esse  flavas,  haec  eius  cogitatio  erit  composita,  ex  eo 
quod  illi  phantasia  sua  repraesentat,  et  eo  quod  assumit  de  suo, 
nempe  colorem  flavum  apparere,  non  ex  oculi  vitio,  sed  quia 
res  visae  revera  sunt  flavae.  Unde  concluditur,  nos  falli  tantum 
posse,  dum  res,  quas  credimus,  a  nobis  ipsis  aliquo  modo  com- 
ponuntur. 

Dicimus  septimo,  hanc  compositionem  tribus  modis  fieri  posse, 
nempe  per  impulsum,  per  coniecturam,  vel  per  deductionem. 
Per  impulsum  sua  de  rebus  iudicia  componun1"  illi,  qui  ad  aliquid 
credendum  suo  ingenio  feruntur,  nulla  ratione  persuasi,  sed  tan- 
tum  determinati,    vel  a  potentia   aliqua   superiori,    vel  a  propria 

libertate,  vel  a  phantasiae  dispositione;  prima  nunquam  fallit, 
secunda  raro,  tertia  fere  semper;  sed  prima  ad  hunc  locum  non 
pertinet,  quia  sub  artem  non  cadit.  Per  coniecturam,  ut  si  ex 
eo,  quod  aqua  a  centro  remotior  quam  terra  sit  etiam  tenuioris 
substantiae;  item  aer  aqua  superior,  sit  etiam  illa  rarior,  conjicia- 
mus  supra  aerem  nihil  esse,  quam  aetherem  aliquem  purissimum, 
et  ipso  aere  longe  tenuiorem,  etc,  quidquid  autem  hac  ratione 
componimus,  non  quidem  nos  fallit,  si  tantum  probabile  esse 
judicemus,  atque  nunquam  verum  esse  afnrmemus,  sed  etaim 
doctiores  non  facit. 

Superest  igitur  sola  deductio,  per  quam  res  ita  componere 
possimus,  ut  certi  simus  de  illarum  veritate;  in  qua  tamen  etiam 
plurimi  defectus  esse  possunt:  ut  si  ex  eo,  quod  in  hoc  spatio 
aeris  plane  nihil,  nec  visu,  nec  tactu,  nec  ullo  alio  sensu  perci- 
pimus,  concludamus  illud  esse  inane,  male  coniungentes  naturam 
vacui  cum  illa  huius  spatii:  atque  ita  fit,  quoties  ex  re  parti- 
culari  vel  contingenti  aliquid  generale  et  necessarium  deduci 
41  posse  iudicamus.  |  Sed  hunc  errorem  vitare  in  nostra  potestate 
situm  est,  nempe,  si  nulla  unquam  inter  se  coniungamus,  nisi 
unius  cum  altero  coniunctionem  omnino  necessariam  esse  in- 
tueamur:  ut  si  deducamus,  nihil  esse  posse  figuratum  quod  non 
sit  extensum,  ex  eo,  quod  figura  necessariam  habeat  cum  exten- 
sione  coniunctionem,  etc. 

Ex  quibus  omnibus  colligitur  primo,  distincte,  atque  ut 
opinor,  per  sufficientem  enumerationem  nos  exposuisse  id  quod 
initio  tantum  confuse  et  rudi  minerva  potueramus  ostendere, 
nempe  nullas  vias  hominibus  patere  ad  cognitionem  certam  veri- 
tatis  praeter  evidentem  intuitum,  et  necessariam  deductionem; 
item  etiam  quid  sint  naturae  illae  simplices,  de  quibus  in  octava 
propositione.  Atque  perspicuum  est,  intuitum  mentis,  tum  ad 
illas  extendi,  tum  ad  necessarias  illarum  inter  se  connexiones 
cognoscendas,  tum  denique  ad  reliqua  omnia,  quae  intellectus 
praecise,  vel  in  se  ipso,  vel  in  phantasia  esse  experitur.  De 
deductione  vero  plura  dicentur  in  sequentibus. 

Colligitur  secundo,  nullam  operam  in  naturis  istis  simplicibus 
cognoscendis  esse  collocandam,  quia  per  se  sunt  satis  notae; 
sed  tantummodo  in  illis  ab  invicem  separandis,  et  singulis  seorsim 
defixa  mentis  acie  intuendis:  nemo  enim  tam  hebeti  ingenio  est, 
qui  non  percipiat  se,  dum  sedet,  aliquo  modo  differre  a  se  ipso, 
dum  pedibus  insistit.  Sed  non  omnes  aeque  distincte  separant 
naturam  situs  a  reliquo  eo,  quod  in  illa  cogitatione  continetur,  nec 

possunt  assererc  nihil  hinc  immutari  praeter  situm;  quod  non 
frustra  hic  monemus,  quia  saepe  litterati  tam  ingeniosi  esse  so- 
lent,  ut  invenerint  modum  caecutiendi  etiam  in  illis  quae  per  se 
evidentia  sunt,  atque  a  rusticis  nunquam  ignorantur:  quod  illis 
accidit,  quotiescumque  res  istas  per  se  notas  per  aliquid  evi- 
dentius  tentant  exponere :  vel  enim  aliud  explicant,  vel  nihil 
omnino:  nam  quis  non  percipit  illud  omne  quodcumque  est,  secun- 
dum  quod  immutatur,  dum  mutamus  locum,  et  quis  est  qui 
conciperet  eamdem  rem,  cum  dicitur  illi,  locum  esse  superficiem 
corporis  anibientis?  cum  superficies  ista  possit  mutari,  me  immoto 
et  locum  non  mutante;  vel  contra  mecum  ita  moveri,  ut  quamvis 
eadem  me  ambiat,  non  tamen  amplius  sim  in  eodem  loco.  At 
vero  nonne  videntur  illi  verba  magica  proferre,  quae  vim  habent 
occultam  et  supra  captum  humanii  ingenii,  qui  dicunt  motum, 
rem  unicuique  notissimam,  esse  actum  entis  in  potentia,  prout 
est  in  potentia?  quis  enim  intelligit  haec  verba?  quis  ignorat 
42  quid  |  sit  motus?  et  quis  non  fateatur  illos  nodum  in  scirpo  quaesi- 
visse?  dicendum  est  igitur,  nullis  unquam  definitionibus  eiusmodi 
res  esse  explicandas,  ne  loco  simplicium  compositas  apprehen- 
damus;  sed  illas  tantum  ab  aliis  omnibus  secretas  attente  ab  uno 
quoque  et  pro  lumine  ingenii  sui  esse  intuendas. 

Colligitur  tertio,  omnem  humanam  scientiam  in  hoc  uno 
consistere,  ut  distincte  videamus,  quomodo  naturae  istae  simplices 
ad  compositionem  aliarum  rerum  simul  concurrant:  quod  per- 
utile  est  annotare:  nam  quoties  aliqua  difficultas  examinanda  pro- 
ponitur,  fere  omnes  haerent  in  limine,  incerti  quibus  cogitationibus 
mentem  debeant  praebere,  et  rati  quaerendum  esse  novum  ali- 
quod  genus  entis  sibi  prius  ignotum:  ut  si  petatur  quid  sit 
magnetis  natura,  illi  protinus,  quia  rem  arduam  et  difficilem  esse 
augurantur,  ab  iis  omnibus,  quae  evidentia  sunt,  animum  remo- 
ventes,  eumdem  ad  difficillima  quaeque  convertunt,  et  vagi  ex- 
pectant  utrum  forte  per  inane  causarum  multarum  spatium 
oberrando  aliquid  novi  sit  reperturus:  sed  qui  cogitat,  nihil  in 
magnete  posse  cognosci,  quod  non  constet  ex  simplicibus  quibus- 
dam  naturis  et  per  se  notis,  non  incertus  quid  agendum  sit, 
primo  diligenter  colligit  illa  omnia,  quae  de  hoc  lapide  habere 
potest,  experimenta,  ex  quibus  deinde  deducere  conatur,  qualis 
necessaria  sit  naturarum  simplicium  mixtura  ad  omnes  illos,  quos 
in  magnete  expertus  est,  effectus  producendos;  qua  semel  inventa, 
audacter  potest  asserere,  se  veram  percepisse  magnetis  naturam, 
quantum  ab  homine  et  ex  datis  experimentis  potuit  inveniri. 

Denique  colligitur  quarto  ex  dictis,  nullas  rerum  cognitiones 
unas  aliis  obscuriores  esse  putandas,  cum  omnes  eiusdem  sint 
naturae,  et  in  sola  rerum  per  se  notarum  compositione  consistant: 
quod  fere  nulli  advertunt,  sed  contraria  opinione  praeventi,  con- 
fidentiores  quidem  coniecturas  suas  tanquam  veras  demonstrationes 
asserere  sibi  permittunt,  atque  in  rebus,  quas  prorsus  ignorant, 
obscuras  saepe  veritates  quasi  per  nebulam  se  videre  praesa- 
giunt,  quas  proponere  non  verentur,  conceptus  suos  quibusdam 
verbis  alligantes,  quorum  ope  multa  disserere  et  consequenter 
loqui  solent,  sed  quae  revera  nec  ipsi,  nec  audientes  intelligunt: 
modestiores  vero  a  multis  examinandis  saepe  abstinent,  quamvis 
facilibus  atque  apprime  necessariis  ad  vitam,  quia  tantum  se 
illis  impares  putant,  cumque  eadem  ab  aliis  maiori  ingenio  prae- 
43  ditis  percipi  posse  existiment,  illorum  |  sententias  amplectuntur, 
quorum  auctoritati  magis  confidunt. 

Dicimus  octavo,  deduci  tantum  posse,  vel  res  ex  verbis, 
vel    causam    ab    effectu,    vel    effectum    a    causa,    vel    simile    ex 

simili,  vel  partes,  sive  totum  ipsum  ex  partibus  caetera 

desunt. 

Caeterum,  ne  quem  forte  lateat,  praeceptorum  nostrorum 
catenatio,  dividimus  quidquid  cognosci  potest,  in  propositiones 
simplices,  et  quaestiones.  Ad  propositiones  simplices  non  alia 
praecepta  tradimus,  quam  quae  vim  cognoscendi  praeparant  ad 
obiecta  quaevis  distinctius  intuenda  et  sagacius  perscrutanda, 
quoniam  hae  sponte  occurrere  debent,  nec  quaeri  possunt;  quod 
in  duodecim  prioribus  praeceptis  complexi  sumus,  et  in  quibus 
nos  ea  omnia  exhibuisse  existimamus,  quae  rationis  usum  ali- 
quomodo  faciliorem  reddere  posse  arbitramur.  Ex  quaestionibus 
autem  aliae  intelliguntur  perfecte,  etiamsi  illarum  solutio  igno- 
retur,  de  quibus  solis  agemus  in  duodecim  regulis  proxime  se- 
quentibus:  aliae  denique  non  perfecte  intelliguntur,  quas  ad 
duodecim  posteriores  regulas  reservamus.  Quam  divisionem  non 
sine  consilio  invenimus,  tum  ut  nulla  dicere  cogamur,  quae  se- 
quentium  cognitioriem  praesupponunt,  tum  ut  illa  priora  doceamus, 
quibus  etiam  ad  ingenia  excolenda  prius  incumbendum  esse 
sentimus.  Notandum  est,  inter  quaestiones,  quae  perfecte  in- 
telliguntur,  nos  illas  tantum  ponere,  in  quibus  tria  distincte  per- 
cipimus,  nempe,  quibus  signis  id  quod  quaeritur  possit  agnosci, 
cum  occurret,  quid  sit  praecise,  ex  quo  illud  deducere  debeamus, 
et  quomodo  probandum  sit,  illa  ab  invicem  ita  pendere,  ut  unum 
nulla   ratione    possit   mutari,    alio  immutato,    adeo    ut   habeamus 

omnes  praemissas,  nec  aliud  supersit  docendum,  quam  quomodo 
conclusio  inveniatur,  non  quidem  ex  una  re  simplici  unum  quid 
deducendo  (hoc  enim  sine  praeceptis  fieri  posse  iam  dictum  est) 
sed  unum  quid  ex  multis  simul  implicatis  dependens  tam  arti- 
ficiose  evolvendo10),  ut  nullibi  maior  ingenii  capacitas  requiratur. 
quam  ad  simplicissimam  illationem  faciendam:  cuiusmodi  quae- 
stiones,  quia  abstractae  sunt  ut  plurimum,  et  fere  tantum  in 
Arithmeticis  vel  Geometricis  occurrunt,  parum  utiles  videbuntur 
imperitis:  moneo  tamen  in  hac  arte  addiscenda  diutius  versari 
debere  et  exerceri  illos,  qui  posteriorem  huius  methodi  partem, 
in   qua    de   aliis   omnibus   tractamus,   perfecte    cupiunt   possidere. 


44  Regula  XIII. 

Si  quaestionem  perfecte  intelligamus,  illa  est  ab  omni  superfluo  con- 

ceptu  abstrahenda,   ad  simplicissimam  revocanda,  et  in  quam  minimas 

partes  cum  enumeratione  dividenda. 

Atque  in  hoc  uno  Dialecticos  imitamur,  quod  sicut  illi  ad 
syllogismorum  formas  tradendas,  eorumdem  terminos,  sive  mate- 
riam  cognitam  esse  supponunt;  ita  etiam  nos  hic  praerequirimus, 
quaestionem  esse  perfecte  intellectam;  non  autem,  ut  illi,  duo 
extrema  distinguimus  et  medium;  sed  hoc  pacto  rem  totam  con- 
sideramus:  primo  in  omni  quaestione  necesse  est  aliquid  esse 
ignotum;  aliter  enim  frustra  quaereretur;  secundo,  illud  idem 
debet  esse  aliquo  modo  designatum,  aliter  enim  non  essemus 
determinati  ad  illud  potius,  quam  ad  aliud  quidlibet  invenien- 
dum;  tertio,  non  potest  ita  designari,  nisi  per  aliud  quid  quod 
sit  cognitum:  quae  omnia  reperiuntur  etiam  in  quaestionibus 
imperfectis:  ut  si  quaeratur,  qualis  sit  magnetis  natura,  id  quod 
intelligimus  significari  per  haec  duo  vocabula,  magnes  et  natura, 
est  cognitum,  a  quo  determinamur  ad  hoc  potius  quam  ad  aliud 
quaerendum,  etc,  sed  insuper  ut  quaestio  sit  perfecta,  volumus 
illam  omnino  determinari,  adeo  ut  nihil  amplius  quaeratur,  quam 
id  quod  deduci  potest  ex  datis:  ut  si  petat  aliquis  a  me,  quid 
de  natura  magnetis  sit  inferendum  praecise  ex  illis  experimentis, 
quae  Gilbertus  se  fecisse  asserit,  sive  vera  sint,  sive  falsa:  item 
si  petat,  quid  de  natura  soni  iudicem  praecise  tantum  ex  eo, 
quod  tres  nervi  A.  B.  C.  aequalem  edant  sonum,  inter  quos  ex 
suppositione  B  duplo  crassior  est  quam  A,  sed  non  longior,  e.t 
tenditur  a  pondere  duplo  graviori;    C  vero  non  quidem  crassior 


—     44     — 

est  quam  A,  sed  duplo  longior  tantum,  et  tenditur  tamen  a  pon- 
dere  quadruplo  graviori,  etc,  ex  quibus  facile  percipitur,  quo- 
modo  omnes  quaestiones  imperfectae  ad  perfectas  reduci  possint, 
ut  fusius  exponetur  suo  loco,  et  apparet  etiam  quo  modo  haec 
regula  possit  observari,  ad  difficultatem  bene  intellectam  ab  omni 
superfluo  conceptu  abstrahendam,  eoque  reducendam,  ut  non 
amplius  cogitemus,  nos  circa  hoc  vel  illud  subiectum  versari,  sed 
tantum  in  genere  circa  magnitudines  quasdam  inter  se  componen- 
das:  nam,  ver.  gr.,  postquam  determinati  sumus  ad  haec  vel 
45  illa  tantum  de  magnete  experimenta  spectanda,  nulla  superest 
difficultas  in  cogitatione  nostra  ab  omnibus  aliis  removenda. 

Additur  praeterea,  difficultatem  esse  ad  simplicissimam  re- 
ducendam,  nempe  iuxta  regulas  quintam  et  sextam,  et  dividendam 
iuxta  septimam:  ut  si  magnetem  examinem  ex  pluribus  experi- 
mentis,  unum  post  aliud  separatim  percurram;  item  si  sonum,  ut 
dictum  est,  separatim  inter  se  comparabo  nervos  A  et  B,  deinde 
A  et  C,  etc,  ut  postea  omnia  simul  sufficienti  enumeratione 
complectar.17)  Atque  haec  tria  tantum  occurrunt  circa  alicuius 
propositionis  terminos  servanda  ab  intellectu  puro,  antequam  eius 
ultimam  solutionem  aggrediamur,  si  sequentium  undecim  regu- 
larum  usu  indigeat,  quae  quomodo  facienda  sint,  ex  tertia  parte 
huius  tractatus  clarius  patebit.  Intelligimus  autem  per  quaestiones, 
illa  omnia  in  quibus  reperitur  verum  vel  falsum,  quarum  diversa 
genera  enumeranda  sunt  ad  determinandum,  quid  circa  unam- 
quamque  praestare  valeamus. 

Jamiam  diximus,  in  solo  intuitu  rerum,  sive  simplicium,  sive 
copulatarum,  falsitatem  esse  non  posse:  neque  etiam  hoc  sensu 
quaestiones  appellantur,  sed  nomen  illud  acquirunt,  statim  atque 
de  iisdem  iudicium  aliquod  determinatum  ferre  deliberamus: 
neque  enim  illas  petitiones  tantum,  quae  ab  aliis  fiunt,  inter 
quaestiones  numeramus,  sed  de  ipsa  etiam  ignorantia,  sive  potius 
dubitatione  Socratis  quaestio  fuit,  cum  primum  ad  illam  con- 
versus  Socrates  coepit  inquirere,  an  verum  esset  se  de  omnibus 
dubitare;  atque  hoc  ipsum  asseruit. 

Quaerimus  autem  vel  res  ex  verbis,  vel  ex  effectibus  causas, 
vel  ex  causis  effectus,  vel  ex  partibus  totum,  sive  alias  partes,  vel 
denique  plura  simul  ex  istis. 

Res  ex  verbis  quaeri  dicimus,  quoties  difficultas  in  orationis 
obscuritate  consistit;  atque  huc  referuntur  non  solum  omnia 
aenigmata,  [quale  fuit  illud  Sphingis  de  animali,  quod  initio  est 
quadrupes,  deinde  bipes,  et  tandem   postea  fit  tripes:  item  illud 

piscatorum,  qui  stantes  in  littore  hamis  et  arundinibus  ad  pisces 
capiendos  instructi  ajebant,  se  non  habere  amplius  illos  quos 
ceperant,  sed  viceversa  se  habere  illos  quos  nondum  capere 
potuerant,  etc.  Sed  praeterea  in  maxima  parte  eorum,  de  qui- 
bus  litterati  disputant,  fere  semper  de  nomine  quaestio  est: 
neque  oportet  de  maioribus  ingeniis  tam  male  sentire,  ut  arbi- 
46  tremur  illos  res  ipsas  male  concipere  |  quoties  easdem  non  satis 
aptis  verbis  explicant:  si  quando,  ex.  gr.,  superficiem  corporis 
ambientis  vocant  locum,  nullam  rem  falsam  revera  concipiunt, 
sed  tantum  nomine  loci  abutuntur,  quod  ex  usu  communi  signi- 
ficat  illam  naturam  simplicem  et  per  se  notam,  ratione  cuius 
aliquid  dicitur  hic  esse  vel  ibi,  quae  tota  in  quadam  relatione 
rei,  quae  dicitur  esse  in  loco,  ad  partes  spatii  extensi  con- 
sistit,  et  quam  nonnulli,  videntes  nomen  loci  a  superficie  am- 
biente  esse  occupatum,  ubi  intrinsecum  improprie  dixerunt,  et 
sic  de  caeteris.  Atque  hae  quaestiones  de  nomine  tam  frequenter 
occurrunt  ut  si  de  verborum  significatione  inter  Philosophos 
semper  conveniret,    fere  omnes  illorum  controversiae  tollerentur. 

Ex    effectibus    causae     quaeruntur,     quoties    de    aliqua    re, 

utrum    sit,    vel    quid    sit   investigamus (Reliqua 

desunt.) 

Caeterum  quia,  dum  aliqua  quaestio  nobis'  solvenda  propo- 
nitur,  saepe  non  statim  advertimus,  cuius  illa  generis  existat,  nec 
utrum  res  ex  verbis,  vel  causa  ab  effectibus,  etc,  quaerantur: 
idcirco  de  his  in  particulari  dicere  plura  supervacaneum  mihi 
videtur;  brevius  enim  erit  et  commodius,  si  simul  omnia,  quae 
facienda  sunt  ad  cuiuslibet  difficultatis  solutionem,  ordine 
persequamur,  ac  proinde  qualibet  data  quaestione  imprimis  eni- 
tendum  est,  ut  distincte  intelligamus  quid  quaeratur. 

Frequenter  enim  nonnulli  in  propositionibus  investigandis  ita 
testinant,  ut  ad  illarum  solutionem  vagum  ingenium  applicent, 
antequam  animadverterint,  quibusnam  signis  rem  quaesitam,  si 
forte  occurrerit,  internoscent,  non  minus  inepti,  quam  puer  aliquo 
missus  a  domino,  qui  tam  cupidus  esset  obsequendi,  ut  currere 
festinaret  nondum  mandatis  acceptis,  nec  sciens  quonam  ire 
iuberetur. 

At  vero  in  omni  quaestione,  quamvis  aliquid  debeat  esse 
incognitum,  alioqui  enim  frustra  quaereretur,  oportet  tamen  hoc 
ipsum  certis  conditionibus  ita  esse  designatum,  ut  omnino  simus 
determinati  ad  unum  quid  potius  quam  ad  aliud  investigandum. 
Atque  hae  sunt  conditiones,   quibus  examinandis  statim  ab  initio 

dicimus  esse  incumbendum:  quod  fiet,  si  ad  singulas  distincte 
intuendas  mentis  aciem  convertamus,  inquirentes  diligenter  quan- 
tum  ab  unaquaque  illud  ignotum  quod  quaerimus  sit  limitatum: 
dupliciter  enim  hic  falli  solent  humana  ingenia,  vel  scilicet  ali- 
quid  amplius  quam  datum  sit  assumendo  ad  determinandam 
quaestionem,  vel  contra  aliquid  omittendo. 
47  Cavendum  est,  ne  plura  et  strictiora,  quam  data  sint,  suppo- 

namus,  praecipue  in  aenigmatis  aliisque  petitionibus  artificiose 
inventis,  ad  ingenia  circumvenienda;  sed  interdum  etiam  in  aliis 
quaestionibus,  quando  ad  illas  solvendas  aliquid  quasi  certum 
supponi  videtur,  quod  nulla  nobis  certa  ratio,  sed  inveterata 
opinio  persuasit:  ex.  gr.,  in  aenigmate  Sphingis  non  putandum 
est,  pedis  nomen  veros  tantum  animalium  pedes  significare,  sed 
videndum  etiam,  utrum  ad  alia  quaedam  possit  transferri,  ut  con- 
tingit,  nempe  ad  manus  infantis,  et  ad  scipionem  senum,  quia 
utrique  his  utuntur  quasi  pedibus  ad  incedendum.  Item  in  illo 
piscatorum  cavendum  est,  ne  cogitatio  piscium  ita  mentem 
nostram  occupaverit,  ut  illam  avertat  a  cognitione  illorum  anima- 
lium,  quae  saepe  pauperes  secum  inviti  circumferunt,  et  capta 
rejiciunt.  Item  si  quaeratur,  quomodo  constructum  fuerit  vas, 
quale  vidimus  aliquando,  in  cuius  medio  stabat  columna,  cui 
imposita  erat  Tantali  effigies  quasi  bibere  gestientis,  in  hoc 
autem  vase  aqua  quidem  infusa  optime  continebatur,  quamdiu 
non  erat  satis  alta  ut  os  Tantali  ingrederetur;  sed  statim  atque 
ad  infelicia  labra  pervenerat,  tota  protinus  effluebat:  videtur  qui- 
dem  prima  fronte  totum  artificium  fuisse  in  hac  Tantali  effigie 
construenda,  quae  tamen  revera  nullo  modo  determinat  quaestionem, 
sed  illam  tantum  comitatur:  tota  enim  difficultas  in  hoc  uno 
consistit,  ut  quaeramus  quo  modo  vas  sit  ita  construendum,  ut 
aqua  ex  eo  tota  effluat,  statim  atque  ad  certam  altitudinem  per- 
venerit,  prius  autem  nullo  modo.  Item  denique  si  ex  iis  omni- 
bus,  quas  circa  astra  habemus,  observationibus  quaeritur,  quid 
de  illorum  motibus  possimus  certi  asserere,  non  gratis  assumen- 
dum  est,  terram  esse  immobilem  atque  in  rerum  medio  consti- 
tutam,  ut  fecere  Antiqui,  quia  nobis  ab  infantia  ita  visum  est; 
sed  hoc  ipsum  etiam  in  dubium  revocari  debet,  ut  examinemus 
postea,  quid  certi  de  hac  re  liceat  iudicare,  et  sic  de  caeteris. 
Omissione  vero  peccamus,  quoties  aliqua  conditio  ad  quae- 
stionis  determinationem  requisita,  in  eadem  vel  expressa  est,  vel 
aliquo  modo  intelligenda,  ad  quam  non  reflectimus:  ut  si  quae- 
ratur    motus    perpetuus,    non    naturalis,    qualis    est    astrorum   vel 

fontium,  sed  ab  humana  industria  factus,  sicut  nonnulli  fieri  posse 
crediderunt,  existimantes  terram  perpetuo  moveri  circulariter  circa 
suum  axem,  magnetem  vero  omnes  terrae  proprietates  retinere, 
putantes  se  motum  perpetuum  inventuros,  si  hunc  lapidem  ita 
48aptaverint,  |  ut  in  orbem  ita  moveatur,  vel  certe  ferro  suum 
motum  cum  aliis  suis  virtutibus  communicet:  quod  etsi  contin- 
geret,  non  tamen  motum  perpetuum  arte  facerent,  sed  illo  tan- 
tum  qui  naturalis  est  uterentur;  non  aliter,  quam  si  ad  fluminis 
lapsum  rotam  ita  applicarent,  ut  semper  moveretur:  omitterent 
igitur  illi  conditionem  ad  quaestionis  determinationem  requi- 
sitam,  etc. 

Quaestione  sufficienter  intellecta,  videndum  est  praecise,  in 
quo  difficultas  eius  consistat,  ut  haec  ab  omnibus  aliis  abstracta 
facilius  solvatur. 

Non  semper  sufficit  quaestionem  intelligere,  ad  cognoscen- 
dum  in  quo  sita  sit  eius  difficultas,  sed  insuper  reflectendum  est 
ad  singula  quae  in  illa  requiruntur,  ut  si  quae  occurrant  nobis  in- 
ventu  facilia,  illa  omittamus,  et  illis  ex  propositione  sublatis, 
illud  tantum  remaneat  quod  ignoramus:  ut  in  illa  quaestione  de 
vase  paulo  ante  descripto,  facile  quidem  animadvertimus,  quo- 
modo  vas  faciendum  sit,  columna  in  eius  medio  statuenda,  labia18) 
pingenda,  etc,  quibus  omnibus  reiectis,  ut  ad  rem  non  facien- 
tibus,  superest  nuda  difficultas  in  eo,  quod  aqua  prius  in  vase 
contenta,  postquam  ad  certam  altitudinem  pervenit,  tota  effluat, 
quod  unde  accidat,  est  quaerendum. 

Hic  igitur  tantum  operae  pretium  esse  dicimus,  illa  omnia, 
quae  in  propositione  data  sunt,  ordine  perlustrare,  rejiciendo  illa, 
quae  ad  rem  non  facere  aperte  videbimus,  necessaria  retinendo, 
et  dubia  ad  dilig-entius  examen  remittendo. 


Regula  XIV. 

Eadem  est  ad  extensionem  realem  corporum  transferenda,  et  tota  per 

nudas  figuras  imaginationi  proponenda:  ita  enim  longe  distinctius  ab 

intellectu  percipietur. 

Ut  autem  etiam  imaginationis  utamur  adiumento,  notandum 
est,  quoties  unum  quid  ignotum  ex  aliquo  alio  iam  ante  cognito 
deducitur,  non  idcirco  novum  aliquod  genus  entis  inveniri,  sed 
tantum  extendi  totam  hanc  cognitionem  ad  hoc,  ut  percipiamus 
rem    quaesitam    participare   hoc   vel   illo   modo   naturam    eorum, 

quae  in  propositione  data  sunt,  ex.  gr.,  si  quis  a  nativitate 
49  caecus  sit,  j  non  sperandum  est,  ullis  unquam  argumentis  nos  effec- 
turos,  ut  veras  percipiat  colorum  ideas,  quales  nos  habemus  a 
sensibus  haustas.  Sed  si  quis  primarios  colores  viderit  quidem 
aliquando,  intermedios  autem  et  mixtos  nunquam,  fieri  potest,  ut 
illorum  etiam,  quos  non  vidit,  imagines  ex  aliorum  similitudine 
per  deductionem  quamdam  effingat.  Eodem  modo,  si  in  magnete 
sit  aliquod  genus  entis,  cui  nullum  simile  intellectus  noster 
hactenus  perceperit,  non  sperandum  est,  nos  illud  unquam  ratio- 
cinando  cognituros,  sed  vel  aliquo  novo  sensu  instructos  esse 
oporteret,  vel  mente  divina:  quidquid  autem  hac  in  re  ab  hu- 
mano  ingenio  praestari  potest,  nos  adeptos  esse  credemus,  si 
illam  iam  notorum  entium  sive  naturarum  mixturam,  quae  eos- 
dem,  qui  in  magnete  apparent,  effectus  producat,  distinctissime 
percipiamus. 

Et  quidem  omnia  haec  entia  iam  nota,  qualia  sunt  extensio, 
figura,  motus,  et  similia,  quae  enumerare  non  est  huius  loci,  per 
eamdem  ideam  in  diversis  subiectis  cognoscuntur,  neque  aliter 
imaginamur  figuram  coronae,  si  sit  argentea,  quam  si  sit  aurea; 
atque  haec  idea  communis  non  aliter  transfertur  ex  uno  subiecto 
ad  aliud,  quam  per  simplicem  comparationem,  per  quam  affir- 
mamus,  quaesitum  esse  secundum  hoc  vel  illud  simile,  vel  idem, 
vel  aequale  cuidam  dato,  adeo  ut  in  omni  ratiocinatione  per 
comparationem  tantum  veritatem  praecise  cognoscamus;  ver.  gr., 
hic,  omne  A  est  B,  omne  B  est  C,  ergo  omne  A  est  C,  com- 
parantur  inter  se  quaesitum  et  datum,  nempe  A  et  C  secundum 
hoc  quod  utrumque  sit  B  etc.  Sed  quia,  ut  saepe  iam  monui- 
mus,  syllogismorum  formae  nihil  iuvant  ad  rerum  veritatem  perci- 
piendam,  proderit  lectori,  si  illis  plane  reiectis,  concipiat  omnem 
omnino  cognitionem,  quae  non  habetur  per  simplicem  et  purum 
unius  rei  solitariae  intuitum,  haberi  per  comparationem  duorum 
aut  plurium  inter  se.  Et  quidem  tota  fere  rationis  humanae  in- 
dustria  in  hac  operatione  praeparanda  consistit:  quando  enim 
aperta  est  et  simplex,  nullo  artis  adiumento,  sed  solius  naturae 
lumine  est  opus  ad  veritatem,  quae  per  illam  habetur,  intuendam. 
Xotandumque  est,  comparationes  dici  tantum  simplices  et  apertas, 
quoties  quaesitum  et  datum  aequaliter  participant  quamdam 
naturam;  caeteras  autem  omnes  non  aliam  ob  causam  prae- 
paratione  indigere,  quam  quia  natura  illa  communis  non  aequa- 
liter  est  in  utraque,  sed  secundum  alias  quasdam  habitudines 
sive    proportiones,    in    quibus    involvitur,    et   praecipuam   partem 

50humanae  |  industriae  non  in  alio  collocari,  quam  in  proportionibus 
istis  eo  reducendis,  ut  aequalitas  inter  quaesitum,  et  aliquid  ()u.od 
sit  cognitum,   clare  videatur. 

Notandum  est  deinde,  nihil  ad  istam  aequalitatem  reduci 
posse,  nisi  quod  recipit  maius  et  minus,  atque  illud  omne  per 
magnitudinis  vocabulum  comprehendi,  adeo  ut,  postquam  .iux.ta 
regulam  praecedentem  difficultatis  termini  ab  omni  subiecto 
abstracti  sunt,  hic  tantum  deinceps  circa  magnitudines  in  genere 
intelligamus  nos  versari. 

Ut  vero  aliquid  etiam  tunc  imaginemur,  nec  intellectu  puro 
utamur,  sed  speciebus  in  phantasia  depictis  adiuto,  notandum  est 
denique,  nihil  dici  de  magnitudinibus  in  genere,  quod  non  etiam 
ad  quamlibet  in  specie  possit  referri. 

Ex  quibus  facile  concluditur,  non  parum  profuturum,  si 
transferamus  illa,  quae  de  magnitudinibus  in  genere  dici  fi,n- 
telligemus,  ad  illam  magnitudinis  speciem,  quae  omnium  facillime 
et  distinctissime  in  imaginatione  nostra  pingetur. 

Hanc  vero  esse  extensionem  realem  corporis  abstractam  ab 
omni  alio,  quam  quod  sit  figurata,  sequitur  ex  dictis  ad  regulam 
duodecimam,  ubi  phantasiam  ipsam  cum  ideis  in  illa  existentibus 
nihil  aliud  esse  concepimus,  quam  verum  corpus  reale  extensum 
et  figuratum;  quod  per  se  etiam  est  evidens,  cum  in  nullo  alio 
subiecto  distinctius  omnes  proportionum  differentiae  exhibeantur: 
quamvis  enim  una  res  dici  possit  magis  vel  minus  alba  quam 
altera,  item  unus  sonus  magis  vel  minus  acutus,  et  sic  de  caeteris, 
non  tamen  exacte  definire  possumus,  utrum  talis  excessus  con- 
sistat  in  proportione  dupla  vel  tripla,  etc,  nisi  per  analogiam 
quamdam  ad  extensionem  corporis  figurati.  Maneat  ergo  ratum 
et  fixum,  quaestiones  perfecte  determinatas  vix  ullam  difficultatem 
continere  praeter  illam,  quae  consistit  in  proportionibus  inaeq.ua- 
litatis  evolvendis;  atque  illud  omne,  in  quo  praecise  talis  diffi- 
cultas  invenitur,  facile  posse  et  debere  ab  omni  alio  subie.cto 
separari,  ac  deinde  transferri  ad  extensionem  et  figuras,  de  qui- 
bus  solis  idcirco  deinceps  usque  ad  regulam  vigesimam  quintam, 
omissa   omni  alia  cogitatione,  tractabimus. 

Optaremus  hoc  in  loco  lectorem  non  nisi  ad  Arithmeticae 
et  Geometriae  studia  propensum,  etiamsi  in  iisdem  nondum  ver- 
satum  esse  malim,  quam  vulgari  more  eruditum:  usus  enim  re- 
gularum,  quas  hic  tradam  in  illis  addiscendis,  ad  quod  omnino 
51  sufficit,  longe  facilior  |  est,  quam  in  ullo  alio  genere  quaestionum, 
huiusque  utilitas  est  tanta  ad  altiorem  sapientiam  consequendam, 

Descartes,  Regulae  ad  directionem  ingenii.  4 

ut  non  verear  dicere,  hanc  partem  nostrae  methodi  non  propter 
mathematica  problemata  fuisse  inventam,  sed  potius  haec  fere 
tantum  huius  excolendae  gratia  esse  addiscenda:  nihilque  suppo- 
nam  ex  istis  disciplinis,  nisi  forte  quaedam  per  se  nota  et  uni- 
cuique  obvia;  sed  earumdem  cognitio,  sicut  ab  aliis  solet  haberi, 
etiamsi  nullis  apertis  erroribus  sit  corrupta,  plurimis  tamen  obli- 
quis  et  male  conceptis  principiis  obscuratur,  quae  passim  in 
sequentibus  emendare  conabimur. 

Per  extensionem  intelligimus  illud  omne  quod  habet  longi- 
tudinem,  latitudinem  et  profunditatem,  non  inquirentes,  sive  sit 
verum  corpus,  sive  spatium  tantum;  nec  maiori  explicatione  in- 
digere  videtur,  cum  nihil  omnino  facilius  ab  imaginatione  nostra 
percipiatur.  Quia  tamen  saepe  litterati  tam  acutis  utuntur 
distinctionibus,  ut  lumen  naturale  dissipent,  et  tenebras  inveniant 
etiam  in  illis  quae  a  rusticis  nunquam  ignorantur,  monendi  sunt, 
hic  per  extensionem  non  distinctum  quid  et  ab  ipso  subiecto 
separatum  designari,  neque  in  universum  nos  agnoscere  eiusmodi 
entia  philosophica,  quae  revera  sub  imaginationem  non  cadunt: 
nam  etiamsi  aliquis  sibi  persuadere  possit,  ex.  gr.,  si  ad  nihilum 
reducatur  quidquid  est  extensum  in  rerum  natura,  non  repugnare 
interim,  ipsam  extensionem  per  se  solam  existere,  non  utetur 
tunc  idea  corporea  ad  hunc  conceptum,  sed  solo  intellectu  male 
iudicante;  quod  ipse  fatebitur,  si  attente  reflectat  ad  illam  ipsam 
extensionis  imaginem,  quam  tunc  in  phantasia  sua  fingere  cona- 
bitur:  advertet  enim,  se  eamdem  non  percipere  omni  subiecto 
destitutam,  sed  omnino  aliter  imaginari  quam  iudicet;  adeo  ut 
illa  entia  abstracta  (quidquid  credat  intellectus  de  rei  veritate) 
nunquam  tamen  in  phantasia  a  subiectis  separata  formentur. 

Quia  vero  nihil  deinceps  sine  imaginationis  auxilio  sumus 
acturi,  operae  pretium  est  caute  distinguere,  per  quas  ideas 
singulae  verborum  significationes  intellectui  nostro  sint  propo- 
nendae;  quamobrem  has  tres  loquendi  formas  considerandas 
proponimus,  extensio  occupat  locum,  corpus  habet  extensionem,  et  ex- 
tensio  non  est  corpus:  quarum  prima  ostendit,  quomodo  extensio 
sumatur  pro  eo  quod  est  extensum,  idem  enim  plane  concipio, 
si  dicam,  extensio  occupat  locum,  quam  si  dicam,  extensum  occupat 
locum;  neque  tamen  idcirco  ad  fugiendam  ambiguitatem  voce, 
52  extensum,  uti  melius  est,  non  enim  |  tam  distincte  significaret  id 
quod  concipimus,  nempe  subiectum  aliquod  occupare  locum, 
quia  extensum  est,  possetque  aliquis  interpretari  tantum,  ex- 
tensum  esse  subiectum  occupans  locum,  non  aliter  quam   si   dicerem, 

animatum  oceupat  locum:  quae  ratio  explicat,  quare  hic  de  cx- 
tensione  nos  acturos  esse  dixerimus  potius,  quam  de  extenso, 
i  tiamsi  eamdem  non  aliter  concipiendam  esse  putamus  quani 
extensum.  Jam  pergamus  ad  haec  verba,  corpus  habet  exten- 
sionem,  ubi  extensionem  aliud  quidem  significare  intelligimus  quam 
corpus,  non  tamen  duas  distinctas  ideas  in  phantasia  nostra  for- 
mamus,  unam  corporis,  aliam  extensionis,  sed  unicam  tantum 
corporis  extensi;  nec  aliud  est  a  parte  rei,  quam  si  dicerem, 
corpus  est  extensum,  vel  potius,  extensum  est  extensvm;  quod  pecu- 
liare  est  istis  entibus,  quae  in  alio  tantum  sunt,  nec  unquam 
sine  subiecto  concipi  possunt,  aliterque  contingit  in  illis,  quae 
a  subiectis  realiter  distinguuntur:  nam  si  dicerem ,  ver.  gr., 
Petrus  habet  divitias,  plane  diversa  est  idea  Petri  ab  illa  divitia- 
rum;  item  si  dicerem,  Paulus  est  dives,  omnino  aliud  imaginarer, 
quam  si  dicerem,  dives  est  dives;  quam  diversitatem  plerique  non 
distinguentes  falso  opinantur,  extensionem  continere  aliquid 
distinctum  ab  eo  quod  est  extensum,  sicut  divitiae  Pauli  aliud 
sunt  quam  Paulus.  Denique  si  dicatur,  extensio  non  est  corpus, 
tunc  extensionis  vocabulum  longe  aliter  sumitur  quam  supra, 
atque  in  hac  significatione  nulla  illi  peculiaris  idea  in  phantasia 
correspondet,  sed  tota  haec  enuntiatio  ab  intellectu  puro  perfi- 
citur,  qui  solus  habet  facultatem  eiusmodi  entia  abstracta  separandi : 
quod  plerisque  erroris  occasio  est,  qui  non  animadvertentes,  ex- 
tensionem  ita  sumptam  non  posse  ab  imaginatione  comprehendi, 
illam  sibi  per  veram  ideam  repraesentant;  qualis  idea  cum  ne- 
cessario  involvat  corporis  conceptum,  si  dicant  extensionem  ita 
conceptam  non  esse  corpus,  imprudenter  implicantur  in  eo,  quod 
idem  simul  sit  corpus  et  non  corpus:  ac  magni  est  momenti  distin- 
guere  enuntiationes,  in  quibus  eiusmodi  nomina,  extensio,  figura, 
numerus,  superficies,  linea,  punctum,  unitas.  etc,  tam  strictam  habent 
significationem,  ut  aliquid  excludant,  a  quo  revera  non  sunt 
distinctae:  ut  cum  dicitur,  extensio  vel  figura  non  est  corpus, 
nuimrus  non  est  res  numerata,  superficies  est  terminus  corporis,  linea 
superficiei,  punctum  lineae,  unitas  non  est  quanUtas,  etc.  quae  omnes  et 
similes  propositiones  ab  imaginatione19)  omnino  removendae  sunt, 
ut  sint  licet  verae ;  quamobrem  de  illis  in  sequentibus  non  sumus  acturi. 
58  Notandumque  est  diligenter,  in  omnibus  aliis  propositionibus, 

in  quibus  haec  nomina,  quamvis  eamdem  significationem  retineant, 
dicanturque  eodem  modo  a  subiectis  abstracta,  nihil  tamen  ex- 
cludunt  vel  negant,  a  quo  non  realiter  distinguantur,  imaginationis 
adiumento  nos  uti  posse  et  debere,  quia  tunc,  etiamsi  intellectus 


praecise  tanttim  attendat  ad  illud  quod  verbo  designatur,  imagi- 
natio  tamen  veram  rei  ideam  fingere  debet,  ut  ad  eius  alias 
conditiones  vocabulo  hon  expressas,  si  quando  usus  exigat,  idem 
intellectus  possit  converti,  nec  illas  unquam  imprudenter  iudicet 
fuisse  exclusas:  ut  si  de  numero  sit  quaestio,  imaginemur  subiec- 
tum  aliquod  per  multas  unitates  mensurabile,  -ad  cuius  solam 
multitudinem  licet  intellectus  in  praesenti  reflectat,  cavebimus 
tamen  ne  inde  postea  aliquid  concludat,  in  quo  res  numerata  a 
nostro  conceptu  exclusa  fuisse  supponatur:  sicuti  faciunt  illi,  qui 
numeris  mira  tribuunt  mysteria,  et  meras  nugas,  quibus  certe 
non  tantam  adhiberent  fidem,  nisi  numerum  a  rebus  numeratis 
distinctum  esse  conciperent.  Item  si  agamus  de  figura;  putemus 
nos  agere  de  subiecto  extenso  sub  hac  tantum  ratione  concepto, 
quod  sit  figuratum:  si  de  corpore,  putemus  nos  agere  de  eodem, 
ut  longo,  lato  et  profundo;  si  de  superficie,  concipiamus  item, 
ut  longum  et  latum,  omissa  profunditate,  non  negata;  si  de 
linea,  ut  longum  tantum;  si  de  puncto,  idem  omisso  omni  alio, 
praeterquam  quod  sit  ens:  quae  omnia  quamvis  fuse  hic  deducam, 
ita  tamen  praeoccupata  sunt  mortalium  ingenia,  ut  verear  adhuc, 
ne  valde  pauci  hac  in  parte  ab  omni  errandi  periculo  sint  satis 
tuti,  explicationemque  mei  sensus  nimis  brevem  in  longo  sen- 
mone  reperiant:  ipsae  enim  artes  Arithmetica  et  Geometria, 
quamvis  omnium  certissimae,  nos  tamen  hic  fallunt:  quis  enim 
Logista  numeros  suos  ab  omni  subiecto,  non  modo  per  intellec- 
tum  abstractos,  sed  per  imaginationem  etiam  vere  distinguendos 
esse  non  putatr  quis  Geometra  repugnantibus  principiis  obiecti 
sui  evidentiam  non  confundit,  dum  lineas  carere  latitudine  iu- 
dicat,  et  superficies  profunditate,  quas  tamen  easdem  postea 
unas  ex  aliis  componit,  non  advertens  lineam,  ex  cuius  fluxu 
superficiem  fieri  concipit,  esse  verum  corpus;  illam  autem,  quae 
latitudine  caret,  non  esse  nisi  corporis  modum,  etc.r  Sed  ne  in 
his  recensendis  diutius  immoremur,  brevius  erit  exponere,  quo 
pacto  nostrum  obiectum  concipiendum  esse  supponamus,  ut  de 
illo,  quidquid  in  Arithmeticis  et  Geometricis  inest  veritatis,  quam 
facillime  demonstremus. 
54  Hic    erte°    versamur    circa    obiectum    extensum,    nihil   plane 

aliud  in  eo  considerantes  praeter  ipsam  extensionem,  abstinentes- 
que  de  industria  a  vocabulo  quantitatis,  quia  tam  subtiles  sunt 
quidam  Philosophi,  ut  illam  quoque  ab  extensione  distinxerint: 
sed  quaestiones  omnes  eo  deductas  esse  supponimus,  ut  nihil 
aliud    quaeratur,    quam    quaedam    extensio    cognoscenda    ex    eo, 

quod  comparetur  cum  quadam  alia  extensione  cognita:  cum  cnim 
hic  nullius  novi  entis  cognitionem  expectemus,  sed  velimus 
duntaxat  proportiones  quantumcumque  involutas  eo  reducere,  ut 
ilhid,  quod  est  ignotum,  aequale  cuidam  cognito  repcriatur.  certum 
est  omnes  proportionum  differentias,  quaecumque  in  aliis  subiectis 
existunt,  etiam  inter  duas  vel  plures  extensiones  posse  inveniri, 
ac  proinde  sufficit  ad  nostrum  institutum,  si  in  ipsa  cxtensione 
illa  omnia  consideremus,  quae  acl  proportionum  differentias  ex- 
ponendas  possunt  iuvare,  qualia  occurrunt  tantum  tria,  nempe 
dimensio,  unitas,  et  figura. 

Per  dimensionem  nihil  aliud  intelligimus,  quam  modum  et 
rationem,  secundum  quam  aliquod  subiectum  consideratur  esse 
mensurabile,  adeo  ut  non  solum  longitudo,  latitudo,  et  profunditas 
sint  dimensiones  corporis,  sed  etiam  gravitas  sit  dimensio,  se- 
eundum  quam  subiecta  ponderantur,  celeritas  sit  dimensio,  motus, 
et  alia  eiusmodi  infinita:  nam  divisio  ipsa  in  plures  partes 
aequales,  sive  sit  realis,  sive  intellectualis  tantum,  est  proprie 
dimensio,  secundum  quam  res  numeramus,  et  modus  ille,  qui 
numerum  facit,  proprie  dicitur  esse  species  dimensionis,  quamvis 
sit  aliqua  diversitas  in  significatione  nominis:  si  enim  conside- 
ramus  partes  in  ordine  ad  totum,  tunc  numerare  dicimur;  si 
contra  totum  spectemus  ut  in  partes  distributum,  illud  metimur; 
ver.  gr.,  saecula  metimur  annis,  diebus,  horis,  et  momentis,  si 
autem  numeremus  momenta,  dies,  et  annos,  tandem  saecula 
implebimus. 

Ex  quibus  patet,  infinitas  esse  posse  in  eodem  subiecto 
dimensiones  diversas,  illasque  nihil  prorsus  superaddere  rebus 
dimensis,  sed  eodem  modo  intelligi,  sive  habeant  fundamentum 
reale  in  ipsis  subiectis,  sive  ex  arbitrio  mentis  nostrae  fuerint 
excogitatae:  est  enim  aliquid  reale  gravitas  corporis,  vel  celeritas 
motus,  vel  divisio  saeculi  in  annos  et  dies;  non  autem  divisio 
diei  in  horas  et  momenta,  etc,  quae  tamen  omnia  eodem  se 
habent  modo,  si  considerentur  tantum  sub  ratione  dimensionis, 
55  ut  hic  et  in  Mathematicis  disciplinis  |  est  faciendum:  pertinet 
enim  magis  ad  Physicos  examinare,  utrum  illarum  fundamentum 
sit  reale. 

Cuius  rei  animadversio  magnam  Geometriae  adfert  lucem, 
quoniam  in  illa  fere  omnes  male  concipiunt  tres  species  quan- 
titatis,  lineam,  superficiem,  et  corpus.  Iam  enim  ante  relatum 
est,  lineam  et  superficiem  non  cadere  sub  conceptum  ut  vere 
distinctas    a    corpore,    vel     ab    invicem:    si    vero     considerentur 

simpliciter,  ut  per  intellectum  abstractae,  tunc  non  magis  diversae 
sunt  species  quantitatis,  quam  animal  et  vivens  in  homine  sunt 
diversae  species  substantiae.  Obiterque  notandum  est,  tres  cor- 
porum  dimensiones,  longitudinem,  latitudinem,  et  profunditatem, 
nomine  tenus  ab  invicem  discrepare:  nihil  enim  vetat,  in  solido 
aliquo  dato  utramlibet  extensionem  pro  longitudine  eligere,  aliam 
pro  latitudine,  etc.  Atque  quamvis  hae  tres  duntaxat  in  omni 
re  extensa,  ut  extensa  simpliciter,  reale  habeant  fundamentum, 
non  tamen  illas  magis  hic  spectamus,  quam  alias  infinitas,  quae 
vel  finguntur  ab  intellectu,  vel  alia  in  rebus  habent  fundamenta: 
ut  in  triangulo,  si  illud  perfecte  velimus  dimetiri,  tria  a  parte 
rei  noscenda  sunt,  nempe  vel  tria  latera,  vel  duo  latera  et  unus 
angulus,  vel  duo  anguli  et  area,  etc,  item  in  trapezio  quinque, 
sex  in  tetraedro  etc,  quae  omnia  dici  possunt  dimensiones.  Ut 
autem  hic  illas  eligamus,  quibus  maxime  imaginatio  nostra 
adiuvatur,  nunquam  ad  plures  quam  unam  vel  duas  in  phantasia 
nostra  depictas  simul  extendemus,  etiamsi  intelligamus  in  propo- 
sitione,  circa  quam  versabimur,  quotlibet  alias  existere:  artis 
enim  est  ita  illas  in  quam  plurimas  distinguere,  ut  nonnisi  ad 
paucissimas  simul,  sed  tamen  successive  ad  omnes,   advertamus. 

Unitas  est  natura  illa  communis,  quam  supra  diximus  debere 
aequaliter  participari  ab  illis  omnibus  quae  inter  se  comparantur; 
et  nisi  aliqua  iam  sit  determinata,  in  quaestione  possumus  pro 
illa  assumere,  sive  unam  ex  magnitudinibus  iam  datis,  sive  aliam 
quamcumque,  et  erit  communis  aliarum  omnium  mensura,  atque 
in  illa  intelligimus  tot  esse  dimensiones,  quot  in  ipsis  extremis, 
quae  inter  se  erunt  comparanda,  eamdemque  concipiemus,  vel 
simpliciter  ut  extensum  quid,  abstrahendo  ab  omni  alio,  tunc- 
que  idem  erit  cum  puncto  Geometrarum,  dum  ex  eius  fluxu 
lineam  componunt,    vel  ut  lineam  quamdam,    vel    ut  quadratum. 

Ouod  attinet  ad  figuras,  iam  supra  ostensum  est,  quomodo 
56  per  illas  |  solas  rerum  omniumideae  fingi  possunt,  superestque  hoc 
in  loco  admonendum,  ex  innumeris  illarum  speciebus  diversis, 
nos  illis  tantum  hic  usuros,  quibus  facillime  omnes  habitudinum 
sive  proportionum  differentiae  exprimuntur:  sunt  autem  duo 
duntaxat  genera  rerum,  quae  inter  se  conferuntur,  multitudines 
et  magnitudines;  habemusque  etiam  duo  genera  figurarum  ad 
illas  conceptui  nostro  proponendas:  nam  ver.  gr.,  puncta  •• 
quibus  numerus  triangulorum  designatur,  vel  arbor  quae  alicuius 

prosapiam  explicat,  (finu^fiiia)  etc''   sunt  figurae  ad  multitudinem 


exhibendam,  illae  autem,  quae  continuae  sunt  et  indivisae,  ut 
A>  Dtum,  etc,   magnitudines  explicant. 

Iam  vero  ut  exponamus,  quibusnam  ex  illis  omnibus  hic 
simus  usuri,  sciendum  est,  omnes  habitudines,  quae  inter  entia 
eiusdem  generis  esse  possunt,  ad  duo  capita  esse  referendas, 
nempe  ad  ordinem,  vel  ad  mensuram.  Sciendum  praeterea,  in 
ordine  quidem  excogitando  non  parum  esse  industriae,  ut  passim 
videre  est  in  hac  methodo,  quae  fere  nihil  aliud  docet;  in  ordine 
autem  cognoscendo  postquam  inventum  est  nullam  prorsus  diffi- 
cultatem  contineri,  sed  facile  nos  posse  iuxta  regulam  septimam 
singulas  partes  ordinatas  mente  percurrere,  quia  scilicet  in  hoc 
habitudinum  genere  unae  ad  alias  referuntur  ex  se  solis,  non 
autem  mediante  tertio,  ut  fit  in  mensuris,  de  quibus  idcirco 
evolvendis  tantum  hic  tractamus:  agnosco  enim,  quis  sit  ordo 
inter  A  et  B,  nullo  alio  considerato  praeter  utrumque  extremum; 
non  autem  agnosco  quae  sit  proportio  magnitudinis  inter  duo 
et  tria,  nisi  considerato  quodam  tertio,  nempe  unitate,  quae  utrius- 
que  est  communis  mensura. 

Sciendum  etiam,  magnitudines  continuas  beneficio  unitatis 
assumptitiae  posse  totas  interdum  ad  multitudinem  reduci,  et 
semper  saltem  ex  parte,  atque  multitudinem  unitatum  posse 
postea  tali  ordine  disponi,  ut  difficultas,  quae  ad  mensurae 
cognitionem  pertineat,  tandem  a  solius  ordinis  inspectione  depen- 
deat,  maximumque  in  hoc  progressu  esse  artis  adiumentum. 

Sciendum  est  denique,  ex  dimensionibus  magnitudinis  con- 
tinuae  nullas  plane  distinctius  concipi,  quam  longitudinem  et 
latitudinem,  neque  ad  plures  simul  in  eadem  figura  esse  atten- 
57  dendum,  ut  duo  j  diversa  inter  se  comparemus,  quoniam  artis  est, 
si  plura  quam  duo  diversa  inter  se  comparanda  habeamus,  illa 
successive  percurrere,  et  ad  duo  duntaxat  simul  attendere. 

Quibus  animadversis,  facile  colligitur,  hic  non  minus  abstra- 
hendas  esse  propositiones  ab  ipsis  figuris,  de  quibus  Geometrae 
tractant,  si  de  illis  sit  quaestio,  quam  ab  alia  quavis  materia, 
nullasque  ad  hunc  usum  esse  retinendas  praeter  superficies 
rectilineas  et  rectangulas,  vel  lineas  rectas,  quas  figuras  quoque 
appellamus,  quia  per  illas  non  minus  imaginamur  subiectum  vere 
extensum  quam  per  superficies,  ut  supra  dictum  est,  ac  denique 
per  easdem  figuras  modo  magnitudines  continuas,  modo  etiam 
multitudinem  sive  numerum  esse  exhibendum,  neque  quicquam 
simplicius  ad  omnes  habitudinum  differentias  exponendas  inve- 
niri  posse  ab  humana  industria. 

Regula  XV. 

Iuvat  etiam  plerumque  has  figuras  describere,  et  sensibus  exhiberc 
externis,  ut  hac  ratione  facilius  nostra  cogitatio  retineatur  atteuta. 

Ouomodo  autem  illae  pingendae  sint,  ut  distinctius,  dum 
oculis  ipsis  proponentur,  illarum  species  in  imaginatione  nostra 
formentur,  per  se  est  evidens'20):  nam  primo  unitatem  pingemus  tri- 
bus  modis,  nempe  per  Dtum,  si  attendamus  ad  illam  ut  longam  et 

latam,  vel  per  lineam  ,  si  consideremus  tantum  ut 

longam,  vel  denique  per  punctum  •,  si  non  aliud  spectemus, 
quam  quod  ex  illa  componatur  multitudo;  at  quocumque  modo 
pingatur  et  concipiatur,  intelligemus  semper  eamdem  esse  subiec- 
tum  omnimode  extensum  et  infinitarum  dimensionum  capax. 
Ita  etiam  terminos  propositionis,  si  ad  duas  simul  illorum  magni- 
tudines  diversas  attendendum  sit,  oculis  exhibebimus  per  rectan- 
gulum,  cuius  loco21)  duo  latera  erunt  duae  magnitudines  propositae 
hoc  modo  □,  siquidem  commensurabiles  sint  cum  unitate, 
vel  hoc, 


sive  hoc 


si  commensurabiles  sint,  nec  amplius,  nisi  de  unitatum  multi- 
tudine  sit  quaestio.  Si  denique  ad  unam  tantum  illorum  magni- 
tudinem  attendamus,  pingemus  lineam  vel  per  □,  cuius  unum 
latus  sit  magnitudo  proposita,  et  aliud  sit  unitas,  hoc  modo  (_•_ 
quod    fit    quoties    eadem    linea   cum   aliqua   superficie    est    com- 

58  paranda,  vel  |  per  longitudinem  solam,  hoc  pacto  ,  si 

spectetur  tantum  ut  longitudo  incommensurabilis,  vel  hoc 
pacto,  •••,  si  sit  multitudo. 

Regula  XVI. 

Quae  vero  praesentem  mentis  attentionem  non  requirunt,  etiamsi  ad 
conclnsionem  necessaria  sint,  illa  melius  est  per  brevissimas  notas 
designare  quam  per  integras  flguras:  ita  enim  memoria  non  poterit 
falli,  nec  tamen  interim  cogitatio  distrahetur  ad  haec  retinenda,  dum 
aliis  deducendis  incumbit. 

Caeterum  quia  non  plures  quam  duas  dimensiones  diversas, 
ex  innumeris    quae    in  phantasia    nostra    pingi   possunt,    uno    et 

eodem,  sive  oculorum,  sive  mentis  intuitu  contemplandas  esse 
diximus,  operae  pretium  est  omnes  alias  ita  retinere,  ut  facile 
occurrant  quoties  usus  exigit:  in  quem  finem  memoria  videtur 
a  natura  instituta.  Sed  quia  haec  saepe  labilis  est,  et  ne  ali- 
quam  attentionis  nostrae  partem  in  eadem  renovanda  cogamur 
impendere,  dum  aliis  cogitationibus  incumbimus,  aptissime  scri- 
bendi  usum  ars  adinvenit,  cuius  ope  freti,  hic  nihil  prorsus  memo- 
riae  committemus,  sed  liberam  et  totam  praesentibus  ideis  phanta- 
siam  relinquentes,  quaecumque  erunt  retinenda,  in  charta  pingemus; 
idque  per  brevissimas  notas,  ut  postquam  singula  distincte  inspexeri- 
mus  iuxta  regulam  nonam,  possimus  iuxta  undecimam  omnia 
celerrimo  cogitationis  motu  percurrere  et  quamplurima  simul 
intueri. 

Ouidquid  ergo  ut  unum  ad  difficultatis  solutionem  erit  spec- 
tandum,  per  unicam  notam  designabimus,  quae  fingi  potest  ad 
libitum;  sed  facilitatis  causa  utemur  characteribus,  a  b  c,  etc.  ad 
magnitudines  iam  cognitas,  et  A  B  C,  etc,  ad  incognitas  ex- 
primendas,  quibus  saepe  notas  numerorum,  i,  2,  3,  4,  etc,  praefi- 
gemus  ad  illarum  multitudinem  explicandam,  et  iterum  subiun- 
gemus  ad  numerum  relationum,  quae  in  iisdem  erunt  intelligendae: 
ut  si  scribam  2a8,  idem  erit  ac  si  dicerem,  duplum  magnitudinis 
notatae  per  litteram  a,  tres  relationes  continentis;  atque  hac  in- 
dustria  non  modo  multorum  verborum  compendium  faciemus, 
sed,  quod  praecipuum  est,  difficultatis  terminos  ita  puros  et  nudos 
exhibebimus,  ut,  etiamsi  nihil  utile  omittatur,  nihil  tamen  un- 
59  quam  in  illis  inveniatur  |  superfluum,  et  quod  frustra  ingenii 
capacitatem  occupet,  dum  plura  simul  erunt  mente  complectenda. 

Quae  omnia  ut  clarius  intelligantur,  primo  advertendum  est, 
Logistas  consuevisse  singulas  magnitudines  per  plures  unitates, 
sive  per  aliquem  numerum  designare,  nos  autem  hoc  in  loco 
non  minus  abstrahere  ab  ipsis  numeris,  quam  paulo  ante  a  figuris 
Geometricis,  vel  quavis  alia  re:  quod  agimus,  tum  ut  longae  et 
superfluae  supputationis  taedium  vitemus,  tum  praecipue,  ut  partes 
subiecti,  quae  ad  difficultatis  naturam  pertinent,  maneant  semper 
distinctae,  neque  numeris  inutilibus  involvantur:  ut  si  quaeratur 
basis  trianguli  rectanguli,  cuius  latera  data  sint  9  et  12,  dicet 
Logista  illam  esse  j/225  vel  15,  nos  vero  pro  9  et  12  ponemus 
a  et  b,  inveniemusque  basim  esse  Va.'2-\-b'2,  manebuntque 
distinctae  duaeillae  partes  a2  et  b2  quae  in  numero  sunt  confusae. 

Advertendum  est  etiam,  per  numerum  relationum  intelligen- 
das  esse  proportiones  se  continuo  ordine  subsequentes,  quas  alii 

in  vulgari  Algebra  per  plures  dimensiones  et  figuras  conantur 
exprimere,  et  quarum  primam  vocant  radicem,  secundam  |  |tum, 
tertiam  cubum,  quartam  biquadratum,  etc,  a  quibus  nominibus 
me  ipsum  longo  tempore  deceptum  fuisse  confiteor:  nihil  enim 
videbatur  imaginationi  meae  clarius  posse  proponi  post  lineam  et 
quadratum,  quam  cubus  et  aliae  figurae  ad  harum  similitudinem 
effictae:  et  non  paucas  quidem  difficultates  horum  auxilio  resol- 
vebam;  sed  tandem  post  multa  experimenta  deprehendi,  me 
nihil  unquam  per  istum  concipiendi  modum  invenisse,  quod 
longe  facilius  et  distinctius  absque  illo  non  potuissem  agnoscere, 
atque  omnino  rejicienda  esse  talia  nomina,  ne  conceptum  turbent, 
quoniam  eadem  magnitudo,  quamvis  cubus  vel  biquadratum  vocetur, 
nunquam  tamen  aliter  quam  ut  linea  vel  superficies  imaginationi 
est  proponenda  iuxta  regulam  praecedentem.  Maxime  igitur 
notandum  est,  radicem,  quadratam,  cubum,  etc,  nihil  aliud  esse 
quam  magnitudines  continue  proportionales,  quibus  semper  prae- 
posita  esse  supponitur  unitas  illa  assumptitia,  de  qua  iam  supra 
sumus  locuti;  ad  quam  unitatem  prima  proportionalis  refertur 
immediate  et  per  unicam  relationem,  secunda  vero  mediante 
prima,  atque  idcirco  per  duas  relationes,  tertia  mediante  prima 
et  secunda,  et  per  tres  relationes  etc  Vocabimus  ergo  deinceps 
primam  proportionalem  magnitudinem  illam,  quae  in  Algebra 
dicitur  radix,  secundam  proportionalem  illam  quae  dicitur  Qtum 
et  sic  de  caeteris. 
60  Denique  advertendum  est,  etiamsi  hic  a  quibusdam  numeris 

abstrahamus  difficultatis  terminos  ad  examinandam  eius  naturam, 
saepe  tamen  contingere,  illam  simpliciori  modo  resolvi  posse  in 
numeris  datis,  quam  si  ab  illis  fuerit  abstracta:  quod  fit  per 
duplicem  numerorum  usum,  quem  iam  ante  attigimus,  quia  scilicet 
iidem  explicant,  modo  ordinem,  modo  mensuram;  ac  proinde, 
postquam  illam  generalibus  terminis  expressam  quaesivimus, 
oportet  eamdem  ad  datos  numeros  revocare,  ut  videamus  utrum 
forte  aliquam  simpliciorem  solutionem  nobis  ibi  suppeditent:  verb. 
gr.,  postquam  basim  trianguli  rectanguli  ex  lateribus  a  et  b  vidi- 
mus  esse  Fa^-f-b2  pro  a'2  ponendum  esse  81  et  pro  b2  144, 
quae  addita  sunt  225,  cuius  radix  sive  media  proportionalis  inter 
unitatemet  225  est  15,  unde  cognoscemus  basim  15  esse  commen- 
surabilem  lateribus  9  et  12,  non  generaliter  ex  eo  quod  sit 
basis  □  li22)  A  Hf  cuius  unum  latus  est  ad  aliud,  ut  3  ad  4:  quae 
omnia  distinguimus,  nos  qui  rerum  cognitionem  evidentem  et 
distinctam  quaerimus,  non  autem  Logistae,    qui  contenti  sunt,  si 

occurrat  illis  summa  quaesita,  etiamsi  non  animadvertant  quo- 
modo  eadem  dependeat  ex  datis,  in  quo  tamen  uno  scientia 
proprie  consistit. 

At  vero  generaliter  observandum  est,  nulla  unquam  esse 
memoriae  mandanda  ex  iis,  quae  perpetuam  attentionem  non 
requirunt,  si  possimus  ea  in  charta  deponere,  ne  scilicet  aliquam 
ingenii  nostri  partem  obiecti  praesentis  cognitioni  supervacua 
recordatio  surripiat:  et  index  quidem  faciendus  est,  in  quo  ter- 
minos  quaestionis,  ut  prima  vice  erunt  propositi,  scribemus; 
deinde  quomodo  abstrahantur  iidem,  et  per  quas  notas  desig- 
nentur,  ut,  postquam  in  ipsis  notis  solutio  fuerit  reperta,  eamdem 
facile,  sine  ullo  memoriae  adiumento,  ad  subiectum  particulare, 
de  quo  erit  quaestio,  applicemus:  nihil  enim  unquam  abstractum 
est  nisi  ex  aliquo  minus  generali:  scribam  igitur 
hoc  modo:  quaeritur  basis  a  c  in  /\\o  Qlo 
a  b  c,  et  abstraho  difficultatem,  ut  generaliter 
quaeratur  magnitudo  basis  ex  magnitudinibus 
laterum;  deinde  pro  ab,  quod  est  9,  pono  a, 
pro  b  c,  quod  est  1 2,  pono  b,  et  sic  de  caeteris. 
Notandumque  est  his  quatuor  regulis  nos  adhuc  usuros  in 
tertia  parte  huius  tractatus,  et  paulo  latius  sumptis,  quam  hic 
fuerint  explicatae,  ut  dicetur  suo  loco. 


61  Regula  XVII. 

Proposita  difficultas  directe  est  percurrenda,  abstrahendo  ab  eo  quod 

quidam  eius  termiui  sint  cogniti,  alii  incogniti,  et  mutuam  singulorum 

ab  aliis  dependentiam  per  veros  discursus  intnendo. 

Superiores  quatuor  regulae  docuerunt,  quomodo  determinatae 
difficultates  et  perfecte  intellectae  a  singulis  subiectis  abstrahendae 
sint,  et  eo  reducendae,  ut  nihil  aliud  quaeratur  postea,  quam 
magnitudines  quaedam  cognoscendae,  ex  eo  quod  per  hanc  vel 
illam  habitudinem  referantur  ad  quasdam  datas.  Iam  vero  in 
his  quinque  regulis  sequentibus  exponemus,  quomodo  eaedem 
difficultates  ita  sint  subigendae,  ut  quotcumque  erunt  in  una  pro- 
positione  magnitudines  ignotae  sibi  invicem  omnes  subordinentur, 
et  quemadmodum  prima  erit  ad  unitatem,  ita  secunda  sit  ad 
primam,  tertia  ad  secundam,  quarta  ad  tertiam,  et  sic  conse- 
quenter,  si  tam  multae  sint,  summam  faciant  aequalem  magnitu- 
dini  cuidam  cognitae;    idque  methodo  tam    certa,    ut  hoc  pacto 

tute  asseramus,  illas  nulla  industria  ad  simpliciores  terminos  reduci 
potuisse. 

Quoad  praesentem  vero,  notandum  est,  in  omni  quaestione 
per  deductionem  resolvenda  quamdam  esse  viam  planam  et 
directam,  per  quam  omnium  facillime  ex  unis  terminis  ad  alios 
transire  possumus,  caeteros  autem  omnes  esse  difficiliores  et  in- 
directos:  ad  quod  intelligendum,  meminisse  oportet  eorum  quae 
dicta  sunt  ad  regulam  undecimam,  ubi  exposuimus,  qualis  sit 
catenatio  propositionum,  quarum  singulae  si  cum  vicinis  con- 
ferantur,  facile  percipimus,  quomodo  etiam  prima  et  ultima  se 
invicem  respiciant,  etiamsi  non  tam  facile  ab  extremis  inter- 
medias  deducamus.  Nunc  igitur  si  dependentiam  singularum  ab 
invicem,  nullibi  interrupto  ordine,  intueamur,  ut  inde  inferamus 
quomodo  ultima  a  prima  dependeat,  difficultatem  directe  per- 
curremus:  sed  contra  si  ex  eo,  quod  primam  et  ultimam  certo 
modo  inter  se  connexas  esse  cognoscemus,  vellemus  deducere 
quales  sint  mediae  quae  illas  coniungunt,  hunc  omnino  ordinem 
indirectum  et  praeposterum  sequeremur.  Ouia  vero  hic  versa- 
mur  tantum  circa  quaestiones  involutas,  in  quibus  scilicet  ab 
externis  cognitis  quaedam  intermedia  turbato  ordine  sunt  cognos- 
cenda,  totum  huius  loci  artificium  consistet  in  eo,  quod  ignota 
62  pro  cognitis  |  supponendo  possimus  facilem  et  directam  quaerendi 
viam  nobis  proponere,  etiam  in  difficultatibus  quantumcumque 
intricatis:  neque  quicquam  impedit  quominus  id  semper  fiat,  cum 
supposuerimus  ab  initio  huius  partis,  nos  agnoscere  eorum,  quae 
in  quaestione  sunt  ignota,  talem  esse  dependentiam  a  cognitis, 
ut  plane  ab  illis  sint  determinata,  adeo  ut  si  reflectamus  ad  illa 
ipsa,  quae  primum  occurrunt,  dum  illam  determinationem  agnos- 
cimus,  et  eadem  licet  ignota  inter  cognita  numeremus,  ut  ex 
illis  gradatim  et  per  veros  discursus  caetera  omnia  etiam  cognita, 
quasi  essent  ignota,  deducamus,  totum  id  quod  haec  regula  prae- 
cipit,  exequemur:  cuius  rei  exempla,  ut  etiam  plurimorum  ex  iis 
quae  deinceps  sumus  dicturi,  ad  regulam  vicesimam  quartam 
reservamus,  quoniam  ibi  commodius  exponentur. 

Regula  XVHI. 

Ad  hoo  quatuor  tantum  operationes  requiruutur,  additio,  subtractio, 
multiplicatio,  et  divisio,  ex  quibus  duae  ultimae  saepe  hic  uon  sunt 
absolvendae,  tum  ne  quid  temere  iuvolvatur,  tum  quia  facilius  postea 

perflci  possunt. 

Multitudo  regularum  saepe  ex  Doctoris  imperitia  procedit, 
et  quae  ad  unicum  generale  praeceptum  possent  reduci,  minus 
perspicua  sunt  si  in  multa  particularia  dividantur:  quamobrem 
hic  nos  operationes  omnes,  quibus  utendum  est  in  quaestionibus 
percurrendis,  id  est,  in  quibusdam  magnitudinibus  ex  aliis  dedu- 
cendis,  ad  quatuor  tantum  capita  redigimus;  quae  quomodo 
sufficiant,  ex  ipsorum  explicatione  cognoscetur. 

Nempe  si  ad  unius  magnitudinis  cognitionem  perveniamus, 
ex  eo  quod  habemus  partes  ex  quibus  componitur,  id  fit  per 
additionem;  si  agnoscamus  partem  ex  eo  quod  habemus  totum, 
et  excessum  totius  supra  eamdem  partem,  hoc  fit  per  subtrac- 
tionem:  neque  pluribus  modis  aliqua  magnitudo  ex  aliis  absolute 
sumptis,  et  in  quibus  aliquo  modo  contineatur,  potest  deduci. 
Si  vero  aliqua  intermedia  sit  ex  aliis  a  quibus  sit  plane  diversa, 
et  in  quibus  nullo  modo  contineatur,  necesse  est  ut  ad  illas 
aliqua  ratione  referatur;  atque  haec  relatio  sive  habitudo,  si  sit 
directe  persequenda,  tunc  utendum  est  multiplicatione,  si  indirecte, 
divisione. 
63  Quae  duo  ut  clare  exponantur,  sciendum  est  unitatem,2*)  de 

qua  iam  sumus  locuti,  hic  esse  basim  et  fundamentum  omnium 
relationum,  atque  in  serie  magnitudinum  continue  proportionalium 
primum  gradum  obtinere,  datas  autem  magnitudines  in  secundo 
gradu  contineri,  et  in  tertio,  quarto,  et  reliquis  quaesitas,  si  pro- 
portio'24)  directa;  si  vero  sit  indirecta,  quaesitam  in  secundo  et 
aliis  intermediis  gradibus  contineri,  et  datam  in  ultimo:  nam  si 
dicatur,  ut  unitas  ad  a,  vel  ad  5  datam,  ita  b  sive  7  data  ad 
quaesitam,  quae  est  ab  vel  35,  tunc  a  et  b  sunt  in  secundo 
gradu,  et  ab,  quae  producitur  ex  illis,  in  tertio:  item  si  addatur, 
ut  unitas  ad  c  vel  9,  ita  ab  vel  35  ad  quaesitam  abc  vel  315, 
tunc  a  b  c  est  in  quarto  gradu,  et  generatur  per  duas  multipli- 
cationes  ex  a  b  et  c,  quae  sunt  in  secundo  gradu,  et  sic  de  reli- 
quis:  item,  ut  unitas  ad  a5,  ita  a  5  ad  a2  sive  25:  et  rursum, 
ut  unitas  ad  5,  ita  a'2  25  ad  a3  125:  et  denique  ut  unitas  ad  a  5, 
sic  a:M25   ad  a4  quod  est  625,   etc.  neque  enim  aliter  fit  multi- 

plicatio,  si  eadem  magnitudo  ducatur  per  se  ipsam,  quam  si  per 
aliam  plane  diversam   duceretur. 

Iam  vero  si  dicatur,  ut  unitas  ad  a  vel  5  datum  divisorem, 
ita  B  vel  r  quaesita  ad  ab  vel  35  datum  dividendum,  tunc  est 
ordo  turbatus  et  indirectus:  quapropter  B  quaesita  non  habetur 
nisi  dividendo  a  b  datam  per  a  etiam  datam :  item,  si  dicatur, 
ut  unitas  ad  A  vel  5  quaesitam,  ita  A  vel  5  quaesita  ad  A2 
vel  25  datam:  sive,  ut  unitas  ad  A  5  quaesitam,  sic  A2  vel  25 
etiam  quaesita  ad  a3  vel  125  datam,  et  sic  de  caeteris.  Haec 
omnia  complectimur  sub  nomine  divisionis,  quamvis  notandum 
sit,  has  posteriores  huius  species  maiorem  continere  difficultatem 
quam  priores,  quia  saepius  in  illis  reperitur  magnitudo  quaesita, 
quae  proinde  plures  relationes  involvit:  idem  enim  est  horum 
exemplorum  sensus,  ac  si  diceretur,  extrahendam  esse  radicem 
quadratam  ex  a2  sive  25,  vel  cubicam  ex  a3  sive  ex  125,  et  sic 
de  caeteris;  qui  mos  loquendi  est  apud  Logistas  usitatus,  vel  ut 
etiam  Geometrarum  terminis  illas  explicemus,  idem  est  ac  si 
diceretur  inveniendam  esse  mediam  proportionalem  inter  magni- 
tudinem  illam  assumptitiam,  quam  unitatem  vocamus,  et  illam 
quae  designatur  per  a2,  vel  duas  medias  proportionales  inter 
unitatem  et  a3,  et  ita  de  aliis. 

Ex  quibus  facile  colligitur,  quomodo  hae  duae  operationes 
sufficiant  ad  magnitudines  quascumque  inveniendas,  quae  propter 
64  aliquam  |  relationem  ex  aliis  sint  deducendae.  Atque  his  in- 
tellectis,  sequitur  ut  exponamus  quomodo  hae  operationes  ad 
imaginationis  examen  sint  revocandae,  et  quomodo  etiam  ipsis 
oculis  exhibendae,  ut  tandem  postea  illarum  usum  sive  praxim 
explicemus. 

Si  divisio  vel  subtractio  faciendae  sint,  concipimus  subiec- 
tum  sub  ratione  lineae,  sive  sub  ratione  magnitudinis  extensae, 
in  qua  sola  longitudo  est  spectanda:    nam   si   addenda   sit  linea 

a  ad   lineam  b ,    unam    alteri   adiumgimus 

hocmodo,  jj| ,  etproducitur c . 

Si  autem    minor   ex   majori   tollenda    sit,    nempe  b ex 

a ,    unam   supra   aliam   applicamus    hoc   modo 

ab  et  ita  habetur  illa  pars  maioris  quae  a  minori  tegi 

non     potest,     nempe  .      In    multiplicatione    concipimus 

etiam  magnitudines  datas   sub  ratione  linearum;    sed  ex  illis  □ 

fieri  imaginamur:  nam  si  multiplicemus a  per  b 

unam  alteri  aptamus  ad  angulos  rectos  hoc  modo 


et  fit  rectaneula: 


iterum  si  velimus   multiplicare  ab  per 
cipere  a  b  ut  lineam,  nempe  ab 


(. 


oportet   con- 


ut  fiat  c 


a 

b 

pro  a  b  c.  Denique  in  divisione,  in  qua  divisor  est  datus, 
magnitudinem  dividendam  imaginamur  esse  rectangulum,  cuius 
unum  latus  est  divisor,    et  aliud  est  quotiens:  ut  si  rectangulum 

dividendum     sit     per  a ,     tollitur 

ab  illo   latitudo  __ ,    et   remanet 

b pro  quotiente;  vel  contra,  si 

idem     dividatur    per    b,     tolletur     latitudo 
k_ ,  et  quotiens  erit  __ . 


b 


65  In  illis  autem  divisionibus,    in  quibus  divisor  non  est  datug, 

sed  tantum  per  aliquam  relationem  designatus,  ut  cum  dicitur 
extrahendam  esse  radicem  quadratam  vel  cubicam  etc,  tunc 
notandum  est,  terminum  dividendum  et  alios  omnes  semper 
concipiendos  esse  ut  lineas  in  serie  continue  proportionalium 
existentes,  quarum  prima  est  unitas,  et  ultima  est  magnitudo 
dividenda.  Ouomodo  autem  inter  hanc  et  unitatem  quotcumque 
mediae  proportionales  inveniendae  sint,  dicetur  suo  loco :  et  iam 
monuisse  sufficiat,  nos  supponere  tales  operationes  hic  nondum 
absolvi,  cum  per  motus  imaginationis  indirectos  et  reflexos 
faciendae  sint;  et  nunc  agemus  tantum  de  quaestionibus  directe 
percurrendis. 

Quod  attinet  ad  alias  operationes,  facillime  quidem  absolvi 
possunt  eo  modo,  quo  illas  concipiendas  esse  diximus.  Superest 
tamen  exponendum,    quomodo  illarum  termini   sint   praeparandi: 


—      04      — 

nam  etiamsi,  cum  primum  versamur  circa  aliquam  difficultatem, 
nobis  liberum  sit  eius  terminos  concipere  ut  lineas,  vel  ut  |  jla, 
nec  alias  unquam  figuras  illis  tribuamus,  ut  dictum  est  ad  regu- 
lam  decimam  quartam,  frequenter  tamen  in  discursu  rectangulum, 
postquam  ex  duarum  linearum  multiplicatione  fuit  productum, 
mox  concipiendum  est  ut  linea,  ad  aliam  operationem  faciendam,23) 
vel  idem  □lum  aut  linea  ex  aliqua  additione  aut  subtractione 
producta  mox  concipienda  est  ut  aliud  quoddam  □lum  supra 
lineam  designatum,  per  quam  est  dividendum. 

Est  igitur  operae  pretium  hic  exponere,  quomodo  omne 
rectangulum  possit  in  lineam  transformari,  et  vicissim  linea  aut 
etiam  □lum  in  aliud  □lum,  cuius  latus  sit  designatum;  quod 
facillimum  est  Geometris,  modo  animadvertant  per  lineas,  quoties 
illas  cum  aliquo  \^}\o  comparamus,  ut  hoc  in  loco,  nos  semper 
concipere  LJla,  quorum  unum  latus  est  longitudo  illa,  quam 
pro  unitate  assumpsimus:  ita  enim  totum  hoc  negotium  ad  talem 
propositionem  reducitur,  dato  CHlo  aliud  aequale  construere 
supra  datum  latus. 

Quod,  etiamsi  vel  Geometrarum  pueris  sit  tritum,  placet 
tamen  exponere  ne  quid  videar  omisisse. 

Caetei r<  desiderantin : 

66  Regula  XIX. 

Per  hanc  ratiociuandi   methodum    quaerendae  sunt  tot  magnitudiues 

dnobus   modis   differentibus  expressae,    quot  ad  difflcultatem  directe 

percurrendam  terminos  incognitos  pro  cognitis  supponimus:   ita  enim 

tot  comparationes  inter  duo  aequalia  habebuntur. 

Regula  XX. 

Inventis  aequationibus,  operationes,  quas  omisimus,  sunt  perflcieudae, 
multiplicatione  uuuquam  utendo,  quoties  divisioni  erit  locus. 

Regula  XXI. 

Si  plures  sint  eiusmodi  aequationes,  sunt  omnes  ad  unicam  reducendae, 
nempe  ad  illam,  cuius  termini  pauciores  gradus  occupabunt  in  serie 
magrnitudinum  continue  proportionalium,  secundum  qnam  iidem  ordine 

disponendi. 


F  i  n  i  s. 


Anmerkungen. 


i)  Statt  des  Plurals  „possunt"  diirfte  es  sich  vielleicht  empfehlen  ,,possit" 
zu  lesen,  da  sich  das  Verbum  auf  den  Singular  „eadem  manus"  bezieht. 

2)  Der  Originaltext  hat  „abduxit". 

3)  Im  Texte  steht  ,,siclicet",  das  offenbar  blofi  ein  Druckfehler  ist. 

4)  Im  Texte  der  Druckfehler  „scentias". 

5)  Der  Text  hat  hier  „inductio".  Das  ist  sicherlich  nur  ein  Druckfehler, 
wie  aus  dem  ganzen  Zusammenhang,  besonders  aber  aus  dem  Wortlaut  S.  8  Z.  3 
v.  u.  deudich  hervorgeht. 

6)  Der  Text  hat  ,,certa",  das  keinen  guten  Sinn  gibt. 

7)  Statt  des  „excoli"   des  Textes,  das  wohl  auf  einem  Druckversehen  beruht. 

8)  Im  Texte  stehen  zwei  „ab",    von   denen   eins   natiirlich  zu  streichen  ist. 

9)  Das  „duas"  des  Textes  ist  offenbar  ein  Druckfehler. 

10)  Diese  Lucke  diirfte  schon  in  Descartes'  Manuskript  vorhanden  gewesen 
sein;  doch  hat  Descartes  die  hier  fehlenden  Worte  wohl  nur  vergessen. 

11)  Im  Texte  steht  „laboret".  Das  wiirde  sich  auf  „animus"  beziehen ;  wegen 
des  „incerti  simus"   empfiehlt  es  sich  indessen,   „laboremus"  zu  lesen. 

12)  So  lese  ich  statt  des  ,,determinare"  das  der  Text  enthalt. 

13)  Das   „distinxerimus"   des  Textes  ist  wohl  ein  Druckfehler. 

14)  Der  Text  ist  hier  etwas  dunkel;  vielleicht  ist  ,,locus"  einzusetzen  oder 
aus  „hoc  in  loco"   zu   erganzen. 

15)  Es  diirfte  sich  vielleicht  empfehlen,  statt  des  „dispensatio"  des  Textes 
„dispositio"  zu  lesen. 

16)  So  mbchte  ich  statt  des  „involvendo"  des  Textes  lesen,  das  den  ent- 
gegengesetzten  Sinn  gabe. 

17)  Im  Texte  steht  hier,  offenbar  durch  ein  Druckversehen,  blofi  ein  Komma. 

18)  Nach  einem  Vorschlage  von  Dr.  Cassirer  habe  ich  das  sinnlose  „avis" 
des  Textes  durch  „labia"  ersetzt,  das  einen  guten  Sinn  gibt.  S.  auch  Anm.  23 
meiner  deutschen  Ausgabe  der  Regeln.  Dort  hatte  ich  „Zeichen"  iibersetzt,  doch 
diirfte  die  Ubersetzung  „Lippen"  vorzuziehen  sein. 

19)  Der  Text  hat  den  Druckfehler  „maginatione";  das  ,,i"  steht  dort  falsch- 
lick  in  der  nachsten  Zeile  („ide  illis"  statt:  ,,de  illis"). 

20)  Ich  habe  ,,est"  eingeschoben  um  des  besseren  Sinnes  willen. 

21)  Vielleicht  diirfte  es  sich  empfehlen,  das  „loco"  des  Textes  zu  streichen. 

22)  Dieses  Zeichen  dient  wohl  als  Abkiirzung  fiir  „rectangulum"  =  Rechteck. 

23)  Der  Text  hat  das  hier  sinnlose  ,,veritatem". 

24)  So  lese  ich  statt  des  „propositio"  des  Textes,  das  zwar  nicht  unbedingt 
falsch  ist,  dem  ganzen  Zusammenhang  nach  aber  wohl  besser  durch  „proportio" 
zu   ersetzen  ist. 

25)  Das  ,,faciendum"  des  Textes  ist  ein  Druckfehler. 

Die  Zahlen  am  Rande  geben  die  Seitenzahlen  der  Original-Ausgabe  aa. 

